
Capitolul 1 
LARRY HOLT LA PARIS 


Larry Holt stătea pe terasa celebrei Cafe de la Paix şi privea 
puhoiul omenesc ce se scurgea spre răsărit şi spre apus de-a 
lungul Bulevardului des Italiens. In aer se simţea suflul 
primăverii. Aceasta îl încânta pe Larry Holt, care tocmai sosise 
din Berlin, după patru ani de muncă intensă în Franţa şi 
Germania. 

Toată fiinţa lui era într-o dispoziţie de sărbătoare, la care se 
poate înălța chiar şi spiritul unui detectiv. 

Poziţia ocupată de Larry Holt era un fel de mister pentru 
funcţionarii Scotland Yard-ului. Avea gradul de inspector, dar 
toată lumea ştia că, la prima vacanţă, avea să fie înaintat 
comisar-şef. In clipa de faţă, Larry nu era preocupat de 
chestiunea poziţiei, ori a perspectivelor sale. El şedea acolo şi cu 
fiecare respiraţie, absorbea dulceaţa primăverii. Faţa lui plăcută 
era luminată de bucuria naivă de a trăi, iar în inimă avea 
simţământul unei uşurări, o senzaţie de odihnă, pe care nu o mai 
gustase de multă vreme. 

După ce plăti chelnerului, se ridică şi porni, ocolind colţul 
străzii, înspre hotelul său. Ajunse în vestibulul zgomotos al 
hotelului şi mergea înspre ascensor când, prin uşa cu geamuri 
care dădea în curtea palmierilor, el zări un om într-o atitudine de 
odihnă elegantă, stând rezemat într-un fotoliu şi fumând o ţigară. 

Larry zâmbi şi şovăi. II cunoştea pe omul acesta slab, atât de 
elegant îmbrăcat şi cu cravată sclipitoare de briliante; Larry se 
apropie de cel tolănit. 

— O, iată-l pe vechiul meu prieten, Fred! zise el încetişor. 

Flash Fred, pungaş şi măsluitor internaţional, sări în picioare, 
speriat la vederea acestui neaşteptat vizitator. 

— Bună ziua, domnule Holt! bolborosi el. Numai pe d-ta nu mă 
aşteptam să te văd aici. 

— Sau poate că nu doreai să mă vezi! zise Larry, dând din cap 
cu un aer de imputare. Dar bine, Fred, eşti gătit ca un pom de 
Crăciun. 

Flash Fred cam încurcat, se sili să pară indiferent. 

— Acum am apucat-o pe drumul drept, domnule Holt, zise el. 


3 


- EDGAR WALLCE - 


— Ai rămas şi o să fii totdeauna un mincinos, zise Larry 
glumet. 

— Jur pe Sfânta Scriptură..., începu Fred cu glas ferm. 

— De te-aş vedea strâns chiar între mătuşa-ţi moartă şi 
răposatul unchiul-tău şi dacă ai jura pe „Cartea Martirilor lui 
Fox”, zise Larry cu blândeţe, tot nu te-aş crede. 

El privi cu admiraţie numeroasele podoabe ale lui Fred, acul 
cel mare de cravată, întreitul lanţ de aur de pe vesta elegantă, 
ghetrele albe şi pantofii după ultima modă şi apoi ridică din nou 
ochii la părul lui frumos periat. 

— Plăcută înfăţişare ai, zise el. Cu ce te ocupi acuma? 

Omul îşi umezi buzele uscate. 

— Am intrat în afaceri, zise el. 

— În ale cui „afaceri” ai intrat acum? întrebă Larry curios. Şi 
cum ai intrat în ele? Aşa... simplu, sau cu puţintică dinamită? 

Omul se făcu stacojiu la faţă. 

— Doar nu te vei fi gândit că am avut vreun amestec în crima 
de la Montpellier? protestă el cu indignare. 

— Nu, nu cred că l-ai împuşcat pe nefericitul tânăr, zise Larry, 
dar e cu siguranţă că ai fost văzut aplecându-te peste trupul lui şi 
scotocindu-i buzunarele. 

— Pentru identificare, zise Fred cu un aer virtuos. Voiam să 
aflu cine a comis crima. 

— Ai mai fost văzut vorbind cu acela care a făptuit-o, zise 
Larry. O cucoană bătrână, Madame Prideaux, privind pe fereastra 
dormitorului ei, te-a văzut ţinându-l de braţ şi apoi dându-i 
drumul. Presupun că te-a uns. 

Mai întâi Fred nu răspunse nimic. 

— Asta s-a petrecut acum doi ani, domnule Holt, zise el. Nu 
înţeleg de ce dezgropi acest lucru şi mă învinuieşti pe mine. 

Larry râse şi-i puse mâna pe umăr. 

— In orice caz Fred, acum nu sunt în exerciţiul funcţiunii. Plec 
să mă distrez. 

— Nu cumva mergeţi la Londra? zise omul ridicând repede 
privirea spre el. 

— Nu, răspunse Larry; şi i se păru că celălalt răsuflă uşurat. 

— Eu plec azi într-acolo, zise Fred pe un ton nevinovat. 
Speram să fim tovarăşi de călătorie. 

— Îmi pare rău că trebuie să-ţi spulber speranţele, zise Larry, 
dar o iau în cu totul altă direcţie. La revedere. 

— Noroc, zise Fred şi se uită după el cu nişte ochi care nu 
exprimau urări tocmai prietenoase la adresa lui. 

Larry se urcă în cameră şi-şi găsi servitorul periindu-i hainele 
şi întinzându-le pe pat. Patrick Sunny, valetul pe care-l ţinea în 
serviciu de doi ani, era un tânăr serios, cu ochi holbaţi şi o faţă 
rotundă. La sosirea lui Larry el deveni deodată foarte activ. Larry 
se duse la fereastră şi privi în jos la spectacolul pe care-l oferea 
zgomotoasa Place de l'Opéra. 

__— Sunny, zise el, nu-i nevoie să-mi perii hainele. 
Impachetează-le aşa cum sunt. 

— Prea bine, domnule, răspunse Sunny. 

— Plec la noapte cu trenul la Monte-Carlo. 

— Adevărat, domnule? zise Sunny, care ar fi spus absolut 
acelaşi lucru dacă Larry şi-ar fi exprimat intenţia de a merge în 
Sahara sau la Polul Nord. 

— La Monte-Carlo, Sunny! repetă Larry. Pentru şase 
săptămâni; apucă-te de împachetat. 

Ridică receptorul telefonului de pe măsuţă şi chemă Biroul de 
voiaj. 

— Am nevoie de un pat şi de un loc clasa | în trenul de astă 
noapte pentru Monte-Carlo, zise el. Agăţă apoi receptorul la loc şi 
privi la servitorul său. Nu-mi prea place să vorbesc cu tine, 
Sunny, zise el, dar am nevoie să vorbesc cu cineva; nu-mi place 
nici numele tău. Cine ţi-a dat numele ăsta? 

— Bunicii, răspunse Sunny afectat, continuând să perie, fără a 
ridica ochii. 

— N-au prea fost oameni deştepţi, nu-i aşa? întrebă Larry. Căci 
dacă există ceva care să semene mai puţin cu o zi senină de 
primăvară, decât tine, aş căuta cu orice chip să o ocolesc. Dar 
noi plecăm spre miazăzi, pe Coasta de Azur. iți plac portocalele, 
Sunny? 

— Prefer nucile, domnule, răspunse valetul. 

Larry râse şi se aşeză pe marginea patului. 

— De data asta vom fi noi criminalii şi vom lua banii 
oamenilor, zise el, în loc de a vâri nasul în treburile criminale ale 
altora. Nu vom mai şti de furturi, sustrageri, falsificări şi omoruri, 
Sunny! Şase săptămâni de „dolce farniente”. 

— Eu n-am habar de jocul ăsta, domnule, zise Sunny. Prefer 
jocul de cărţi! 

Larry luă gazeta de seară şi se uită la diferitele coloane. Nu 
găsi decât foarte puţine ştiri şi următorul paragraf: 

„Cadavrul omului găsit pe treptele ce duc în jos la cheiul 
Tamisei a fost identificat ca fiind al lui Gordon Stuart, un 
canadian bogat. Se crede că e vorba de o sinucidere. D-l Stuart 
petrecuse seara la teatru cu câţiva prieteni şi a dispărut în pauza 
dintre acte”. 

Citi această informaţie de două ori şi se încruntă. 

— Nu prea obişnuieşte cineva să iasă afară în pauza unei 
reprezentații teatrale şi să se sinucidă, decât doar dacă piesa e 
extrem de proastă, zise el. 

Şi docilul Sunny răspunse: 

— Aveţi dreptate, domnule. 

Larry aruncă gazeta. 

După-amiaza şi-o petrecu cu preparativele călătoriei, iar la ora 
şase şi jumătate achită nota la casă, strânse chitanţa şi o vâri în 
buzunar; apoi, urmat de portar care ducea valizele şi de Sunny 
cu pardesiul, se pregătea să părăsească hotelul, când fu întrebat 
de un picolo: 

— Dvs. sunteţi domnul Holt? 

— Aşa mă cheamă, răspunse Larry şi se uită bănuitor la hârtia 
din mâna băiatului. O telegramă? zise el. Nici nu vreau să mă uit 
la ea! 

Luă totuşi hârtia albastră în mână, o desfăcu cu o strâmbătură 
de supărare şi citi: 

Foarte urgent, pentru serviciul special al poliţiei. Eliberaţi linia. 
Larry Holt, Grand Hotel, Paris. 

„Foarte plictisiţi cu înecarea lui Stuart stop cazul prezintă 
particularităţi neobişnuite stop aş fi personal foarte recunoscător 
dacă te-ai întoarce imediat şi ai conduce ancheta”. 

Era semnată de comisarul şef, care nu-i era numai superior, ci 
şi prieten personal. Larry vâri telegrama în buzunar şi mârâi. 

— La ce oră sosim la Monte-Carlo, domnule? îl întrebă Sunny, 
când ajunse lângă el. 

— Cam de azi în douăsprezece luni! răspunse Larry. 

— Adevărat, domnule? zise Sunny foarte intrigat. Trebuie să 
fie foarte departe. 

Capitolul 2 
SIR JOHN HASON 


Flash Fred, care se mai numea şi Grogan, era tare supărat; 
căci, după ce un vestit ofiţer de poliţie îl asigurase în chip 
solemn, că intenţiona să plece la Monte-Carlo, îl găsise în trenul 
ce ducea de la Paris la Boulogne şi cu toate că-l ocolea cu băgare 
de seamă, el era convins că Larry ştia că erau tovarăşi de 
călătorie. 

După gara Victoria, Fred o şterse repede, căci în cugetul lui nu 
prea era încredinţat că afacerile lui Larry la Londra nu erau în 
legătură cu propria lui activitate. Larry zări încă spinarea 
pungaşului înainte ca acesta să dispară şi zâmbi. 

— Du bagajul în apartamentul meu, spuse el lui Sunny. Eu mă 
duc la Scotland Yard. Se poate să vin deseară acasă; după cum 
se poate să nu vin decât mâine noapte. 

— Să pregătesc hainele de seară? întrebă Sunny. 

El era foarte preocupat de înfăţişarea elegantă a stăpânului 
său. 

— Nu... da..., adică fă cum vrei, răspunse Larry. 

— Prea bine, domnule! răspunse supusul Sunny. 

Larry porni direct la Yard şi nu fu lăsat să intre decât anevoie, 
pentru că nu era cunoscut de funcţionarii din partea locului. Dar, 
de cum fu introdus în camera spațioasă în care se afla Sir John 
Hason, acesta se sculă de la birou şi-l întâmpină cu mâna întinsă. 

— Scumpul meu Larry, zise el, tare bine faci că renunţi la 
concediu. Straşnic băiat eşti! De altfel, eram convins că vei veni 
şi ţi-am rezervat camera patruzeci şi şapte, iar ca ajutor pe cea 
mai bine persoană din câte am văzut vreodată la Scotland Yard. 

— Nu cunosc odaia patruzeci şi şapte, zise Larry zâmbind şi 
scoţându-şi pardesiul, dar voi fi fericit să cunosc pe cea mai bine 
persoană din Scotland Yard. Care-i numele lui? 

— Nu este un el, ci o ea. Este domnişoara Diana Ward care a 
lucrat cu mine vreo şase luni şi e cea mai simpatică şi mai 
capabilă fată care a lucrat vreodată cu mine. 

— Uf, o secretară, zise Larry încruntându-se; apoi se însenină: 
Tot ce spui tu, e bine, John. Presupun că are vocea piţigăiată şi 
mestecă toată ziua chewing-gum. 

— Nu prea e atrăgătoare, trebuie s-o recunosc; dar frumuseţea 
nu e totul, zise Sir John, foarte serios. Acum, dragul meu, şezi jos; 
vreau să-ţi vorbesc. E vorba de cazul Stuart, începu el oferind 
interlocutorului său o ţigară. Abia ieri am descoperit că Stuart era 
un om foarte bogat. El a locuit în ţara asta timp de nouă luni la o 
pensiune din Nottingham Place, Marylebone. Se ştia, bineînţeles, 
că avea bani; şi bancherii lui din Londra, care i-au descoperit 
identitatea când au aflat că a murit, îi cunoşteau secretul; adică 
secretul în ce priveşte identitatea lui. 

— Când spui că nu mergea nicăieri, ce înţelegi prin asta? 
Stătea la pensiune tot timpul? 

— Şi asta voiam să-ţi spun, zise Sir John. Se ducea undeva, dar 
nimeni nu ştie de ce. In fiecare după masă obişnuia să se plimbe 
cu maşina şi, în chip invariabil, se ducea în acelaşi loc, într-un 
mic sat din Kent, la o depărtare de vreo douăzeci şi cinci de 
leghe. Lăsa automobilul la un capăt al satului, străbătea pe jos 
localitatea şi absenta câteva ore. Am făcut cercetări şi am aflat 
că-şi petrecea mult timp în biserică, un vechi edificiu saxon. Cu 
regularitatea unui ceasornic el se înapoia, se urca în maşină, 
care era închiriată şi se întorcea la Nottingham Place. 

— Cum îi zice satului? 

— Beverloy Manor, răspunse  comisarul-şef. Acum să 
rezumăm: în noaptea de miercuri, contrar obiceiului său, el 
acceptă invitaţia unui oarecare Dr. Stephen Yudd, la premiera 
unui spectacol nou de la Macready Theatre. Doctorul Stephen 
Yudd este directorul activ al lui Greenwish Insurance Company, 
care se bucură de o reputaţie destul de bună în City. Dr. Yuddeo 
persoană înzestrată, care se pricepe şi la artă şi are o casă foarte 
frumoasă în Chelsea. El avea o lojă pentru premiera 
spectacolului, care e foarte prost, judecând după cele scrise în 
ziare. Era loja A. Stuart veni, şi, după cum povesteşte Yudd, era 
foarte agitat, în pauza dintre actul al doilea şi al treilea, el se 
furişă afară din teatru, neobservat de nimeni şi nu se mai 
înapoie. N-a mai fost văzut, până am găsit trupul lui pe ţărmul 
Tamisei. 

— Cum era noaptea aceea? întrebă Larry. 

— La început senină; dar cam înnorată şi ceţoasă mai târziu, 
zise Sir John. 

Larry clătină din cap. 

— Se poate oare ca el să fi greşit drumul din cauza negurii şi 
să fi căzut în apă? întrebă el. i 

— Da de unde! răspunse hotărât Sir John. Intre ora când a 
dispărut şi două şi jumătate, cerul era complet senin, țărmul 
lipsit de ceață şi el nu fu văzut. Şi mai e încă o împrejurare 
bizară, urmă şeful. Când a fost descoperit, zăcea pe trepte, cu 
picioarele în apă, trupul fiind afară şi, adăugă el încet, fluxul era 
încă în creştere. 

Larry îl privi cu mirare. 

— Vrei să zici, că n-a fost depus acolo de reflux? întrebă el 
neîncrezător. Cum ar putea fi acolo, cu picioarele în apă, dacă 
era scăzută, şi cum trebuia să fie când a ajuns pe trepte? 

— Asta nu înţeleg nici eu, răspunse Sir John. 

Larry se scărpină la ceafă. 

— E bizar, zise el. Nu încape nici-o îndoială că s-a înecat. 

— Nici una, răspunse şeful. Deschise un sertar şi scoase o tavă 
pe care se aflau diferite obiecte. Acestea sunt singurele lucruri 
găsite în buzunarele lui, zise el. Un ceas cu lanţ, un port-ţigaret şi 
acest sul de hârtie cafenie. 

Larry luă în mână obiectul acesta din urmă. Era lung de vreun 
sfert de metru şi încă îmbibat cu apă. 

— Nimic nu e scris pe hârtie, zise Sir John. Am deschis-o de 
îndată ce au adus-o, dar am socotit că e mai bine să o înfăşor la 
loc şi să o las cum se găsea pentru a o cerceta din nou, când va 
fi uscată. 

Larry se uită la ceasornic, care era unul obişnuit, de aur, cu un 
singur capac. 

— Aici nu e nimic de remarcat, zise el închizând capacul, afară 
doar că s-a oprit la douăsprezece şi douăzeci; probabil ora morţii. 

Sir John aprobă din cap. 

— Lanţul e din aur şi platină, şopti Larry dus pe gânduri, şi la 
capăt este... ce-o fi asta? 

Era un mic cilindru de aur, lung de vreo şase centimetri. 

— Aici intra un creion de aur, zise Larry. Ai găsit creionul? 

Sir John scutură capul. 

— Nu, asta e tot ce am găsit. Probabil că Stuart nu obişnuia să 
poarte inele. Am să-ţi trimit toate în biroul d-tale! Ei, vrei să te 
ocupi de afacerea asta? 

— Dar ce fel de afacere este? întrebă Larry încet. Bănuieşti 
ceva nelegiuit? 

Şeful rămase tăcut. 

— Da şi nu, răspunse el în cele din urmă. Spun numai că avem 
aici elementele unei crime teribile. 

Larry se uită din nou la ceas. 

— Ciudat, zise el, vorbindu-şi sie însuşi. Voi lua lucrurile astea 
în camera mea, dacă se poate. 

— M-am gândit că vei avea nevoie de ele, zise şeful. Vrei să 
vezi acum cadavrul? 

Larry ezită. ă 

— AŞ vrea să-l văd mai întâi pe d-rul Yudd, răspunse el. Imi 
poţi da adresa lui? 

Sir John se uită la ceasornicul de pe cămin. 

— Probabil să fie acum la birou. Locuieşte în Bloosmbury 
Pavement nr. 17. 

Larry luă tava şi plecă spre uşă. 

— Acum s-o vedem şi pe pocitania de secretară, zise el. 

Sir John zâmbi. 


Capitolul 3 
SECRETARA 


Camera nr. 47 se afla la etajul de deasupra aceluia în care era 
situat biroul şefului. Detectivul o găsi la capătul unui coridor 
lung. într-o mână ţinea tava, iar cu cealaltă deschise uşa şi 
pătrunse într-un mic birou confortabil. 

— Hallo! zise el cu mirare, am greşit oare uşa? 

Fata care se ridicase de la măsuţa de lucru era tânără şi 
extrem de frumoasă. 

— Acesta e biroul inspectorului Holt, zise ea. 

— Sfinte Dumnezeule! zise Larry, intrând încetinel în cameră şi 
închizând uşa în urma lui. 

Se duse la celălalt birou şi puse jos tava. Fata îl privea 
nedumerită. 

— Acesta e biroul inspectorului Holt, repetă ea. Obiectele 
acelea sunt pentru el? 

Larry făcu un semn afirmativ cu capul şi o cercetă pe fată cu 
mirare. 

— Ce e aia? întrebă el deodată, arătând spre o măsuţă laterală 
acoperită cu o faţă de masă mică, albă şi pe care se afla un 
pahar şi o cană. 

— O, asta e pentru inspectorul Holt, răspunse ea. 

Larry privi în cană. 

— Lapte? întrebă el cu nedumerire. 

— Da, răspunse fata. Inţelegi d-ta, inspectorul Holt e cam 
bătrân şi când l-am întrebat pe şef dacă i-ar place ceva când 
soseşte din călătorie, mi-a indicat cartofi fierţi, ca pentru 
convalescenţi şi lapte; dar nu pot prepara aici cartofii şi... 

Hohotul lui de râs o opri şi ea îl privi zăpăcită. 

— Eu sunt inspectorul Holt, zise el ştergându-şi lacrimile. 

— D-ta? întrebă ea. 

— Chiar eu! răspunse el voios. John, şeful, a făcut o glumă cu 
d-ta, domnişoară... iartă-mă, dar nu ştiu cum te numeşti. Acum 
vrei să fii atât de bună şi s-o pofteşti pe bătrânica domnişoară 
Ward să vină încoace? 

Un zâmbet îi flutură pe buze. 

— Eu sunt bătrânica domnişoară Ward, zise ea; şi acum era 
rândul lui Larry să se minuneze. 

li întinse apoi mâna surâzând. 

— Domnişoară Ward, zise el, suntem tovarăşi de nenorocire. 
Fiecare dintre noi a fost victima unui perfid comisar şef. Sunt 
foarte bucuros să vă cunosc şi mă simt uşurat. 

— Şi eu sunt mai liniştită, zise fata râzând şi ducându-se la 
biroul ei. 

— Sir John mi-a spus că aveţi şaizeci de ani şi că suferiţi de 
astmă; şi mi-a recomandat să fiu cu băgare de seamă ca să nu 
fie curent de aer prin birou. Am pus chiar azi după-masă să se 
instaleze un aparat pentru înlăturarea curenților. 

Larry rămase o clipă pe gânduri. 

— Poate să fie bine că nu m-am dus la Monte-Carlo, zise el şi 
se aşeză la birou. Acum să ne apucăm de lucru, vreţi? 

Ea deschise un caiet şi luă un creion, în timp ce Larry cerceta 
obiectele de pe tavă. 

— Scrieţi, vă rog, zise el. „Ceas fabricat Gildman din Toronto, 
cu un singur capac, nr. A 778432. Nici o zgârietură pe partea 
interioară”. Deschise capacul şi-l închise apoi la loc; încercă după 
aceea resortul cu care se întorcea ceasul. Intors cu mai puţin de 
şase ore înainte de moarte. 

Ea ridică privirea. 

— E cazul Stuart? întrebă ea. 

— Da, răspunse Larry. Ştiţi ceva în legătură cu el? 

— Numai ceea ce mi-a spus şeful, spuse ea. 

Larry rămase gânditor. Se mira cât de tânără trebuia să fi fost 
când a început să muncească pentru a-şi câştiga existenţa. li 
dădea douăzeci şi unu de ani şi socotea că era încă prea generos 
în evaluarea vârstei ei. „ţi place ocupaţia asta?” o întrebă el. 

Ea făcu un semn afirmativ. 

Larry râse pe ascuns şi începu iarăşi cercetarea întreruptă. 

— Lanţul de platină şi aur, lungimea 48 cm., cu o verigă la 
capăt şi cu teaca unui creion de aur, dictă el. Creionul n-a fost 
găsit? 

— Nu, zise ea. L-am întrebat chiar pe sergentul care a adus 
lucrurile, dar nu s-a găsit creionul. 

Larry o privi cu uimire. 

— Ai remarcat asta? 

— O, da; am remarcat şi asta, răspunse fata foarte liniştită. Şi 
briceagul a dispărut. 

El o fixă cu vădită nedumerire. 

— Care briceag? întrebă el. 

— Am bănuit că trebuie să fi fost şi un briceag. Veriga e prea 
mare ca să fi fost prins de ea numai un creion. Dacă te uiţi, vezi 
un ineluş, probabil că s-a încurcat în ineluşul care prindea 
creionul. Era desfăcut când a fost adus, dar eu l-am strâns. Se 
părea că cineva îl forţase. Am bănuit un briceag, adăugă ea, 
pentru că domnii poartă foarte adeseori în locul acesta un mic 
briceag de aur. 

— Sau ceva pentru a tăia capătul ţigărilor? sugeră Larry. 

— M-am gândit şi la asta, zise ea, dar nu cred că ei să-şi fi dat 
osteneala să desfacă aşa ceva. 

— Ei? întrebă el. 

— Aceia care l-au ucis pe Stuart, zise ea liniştită, au trebuit să 
îndepărteze orice armă s-ar fi aflat în posesia lui. 

— Cred că ai dreptate, zise el după o nouă examinare. Inelul e 
mult mai mare, chiar şi lunecase în susul lanţului, şi sunt 
zgârieturi vizibile unde briceagul a fost smuls. Hm! Puse obiectul 
pe masă şi se uită la propriul lui ceas. Ai văzut celelalte obiecte? 
întrebă el. 

Ea clătină din cap. 

— M-am uitat numai la ceas! 

El privi în jurul odăii şi zări un dulap în perete. 

— E gol? întrebă el şi ea făcu semn că da. Atunci voi întrerupe 
examinarea obiectelor, până mă întorc. Trebuie să văd pe 
cineva. 

Incuie tava în dulap şi dădu cheia fetei. Era aproape de uşa de 
ieşire când îşi aminti ceva şi se opri. 

— Nu vei mai fi aici când mă întorc. Presupun că ai ore fixe de 
birou? 

— Nu obişnuiesc să stau după ora două dimineaţa, zise ea 
grav. 

Şi nu se tulbură de fel când citi în ochii lui o sinceră admiraţie. 

— Nu cred să mai fi întâlnit vreodată o fată ca d-ta, zise el 
încet ca şi cum şi-ar fi exprimat fără voie gândurile. 

Ea roşi, lăsând privirea în jos. 

— Se prea poate ca nici unul din noi să nu mai fi întâlnit pe 
cineva ca celălalt, zise ea. 

Şi Larry Holt părăsi Scotland Yard încredinţat că în viaţa lui a 
intrat ceva ce prezenta un interes nou şi puternic. 


Capitolul 4 
FLASH FRED VIZITEAZA UN CLIENT 


Flash Fred îl văzu pe Larry Holt părăsind staţia terminus a căii 
ferate; cu toate că el fusese acela care plecase mai întâi din 
gară, aşteptase totuşi să vadă pornind taxiul lui Larry. 

Dorea foarte mult să nu fie urmărit în seara aceea. Pe întreg 
continentul european, oriunde pungaşii şi excrocii se întâlneau 
între ei, cu toţii conveneau în chip unanim că prima persoană pe 
care doreau să o ştie de cealaltă parte a Stixului, era Larry Holt. 
Numai că ei nu ziceau „de cealaltă parte a Stixului”, ci simplu şi 
brutal „în iad”. Cruzimea acestui om, o dată ce şi-a băgat nasul 

pe urmele cuiva, intrase de mult în domeniul tradiţiei şi al 
legendei; şi Fred, mai mult ca oricare altul, avea motive să se 
teamă de el. 

li dădu lui Holt un avans de zece minute, apoi, cu paşi mari se 
întoarse în gară, lăsă valiza cu haine la bagaje şi ieşind pe o uşă 
laterală, unde erau înşirate maşinile, se urcă în cea dintâi şi dădu 
adresa şoferului. După zece minute, ajunse la un scuar liniştit din 
Bloomsbury, unde clădirile adăposteau în mare parte birouri de 
avocaţi. Dar era şi o excepţie la regula aceasta. Casa unde cobori 
el era o clădire strâmtă, înaltă, din cărămizi roşii; şi cu toate că în 
încăperile de jos nu se vedea nici-o lumină, de la etajul superior 
ieşea însă pe ferestre o dâră slabă. 

Un om de serviciu aflat în hol, se uită întrebător la Fred. 

— Biroul e închis de mult, domnule, zise el clătinând din cap. 
Deschidem dimineaţa, la ora nouă. 

— Doctorul Yudd este în apartament? întrebă Flash Fred, 
mutându-şi ţigara dintr-un colţ al gurii în celălalt. 

Omul şovăia. 

— D-l Yudd e încă ocupat şi nu cred să fie dispus să primească 
pe cineva. 

— O, nu crezi, nu-i aşa? îl îngână Fred. Atunci du-te sus şi 
spune-i că d-l Walter Smith doreşte să-l vadă. 

Omul privi cu neîncredere la musafir. 

— O să-mi atrag numai neplăceri! mormăi el. 

Probabil că biroul d-lui Yudd se afla la ultimul etaj, căci dură 
câtva timp până să înceteze zgomotul ascensorului. După puţin, 
acesta se auzi din nou şi omul de serviciu cobori. 

— Vă primeşte, domnule, zise el. 

— Ar trebui să mă cunoşti de acum, camarade, zise Fred 
intrând în ascensor. Am venit destul de regulat pe aici în ultimii 
ani. 

— Poate să nu fi fost eu de servici, zise omul în timp ce 
ascensorul urca încet. Suntem doi aici. Aţi fost prieten cu d-l. 
David? 

Fred nu râse şi nici măcar nu zâmbi. 

— Nu, nu! răspunse el liniştit. Nu-l cunosc pe d-l. David. 

— Ah, e trist, e foarte trist! zise omul. A murit pe neaşteptate 
acum patru ani, ştiţi? 

Fred ştia dar nu o mărturisea. Moartea d-lui David îi răpise o 
sursă reală de venituri. 

Ascensorul se opri; el ieşi şi îl urmă pe paznicul de serviciu 
până la o uşă în care acesta bătu. O voce tare le spuse să intre. 
Flash Fred intră semeţ în frumosul apartament şi salută glacial 
pe acela care-l ocupa. 

— Foarte bine, sergent, zise el omului şi-i azvârli de-a 
curmezişul camerei o monedă de argint pe care omul o prinse cu 
îndemânare. 

— Adu-mi nişte ţigări, zise el. Şi după ce uşa se închise, urmă 
bine dispus. Şezi banditule. Presupun că ai venit să-ţi capeţi livra 
de carne. 

Era un bărbat înalt, vânjos, cu faţa rumenă şi de o construcţie 
robustă. Fred, nicidecum intimidat, se aşeză pe un scaun. 

— Bine, doctore, spuse el. M-am întors. 

Dr. Yudd clătină din cap şi-şi scotoci buzunarele, căutând o 
ţigară. 

— Ce-ţi trebuie, o ţigară? îl întrebă Fred, dând să-şi scoată 
port-ţigaretul; doctorul însă dete din cap şi zâmbetul lui era larg, 
bine dispus, dar plin de înţeles. 

— Nu, mulţumesc, domnule Grogan, zise el râzând pe 
înfundate. Nu fumez ţigările ce-mi sunt oferite de domni cu 
profesia d-tale. 

— Care-i profesiunea mea? mârâi el. Crezi, cu siguranţă că eu 
aş încerca să te adorm, nu-i aşa? 

— Te aşteptam să vii, zise celălalt, fără a răspunde la 
întrebare şi se aşeză. Dacă-mi amintesc bine, nu-ţi prea place să 
primeşti cecuri. 

Flash Fred rânji. 

— Chiar aşa amice, răspunse el. Mai sufăr şi acum de această 
slăbiciune. 

Doctorul scoase o legătură cu chei din buzunar, se duse la 
casa de bani, o descuie şi apoi zise, privind peste umăr. 

— Nu-i nevoie să te uiţi cu atâta atenţie, amice. Nu obişnuiesc 
să ţin aici bani, decât atunci când trebuie să plătesc pe şantajişti. 

Fred se strâmbă. 

Doctorul scoase un pachet, împinse uşa şi întoarse cheia, se 
apropie încet de birou şi aruncă pe el un plic umflat. Luă apoi un 
carnet mic dintr-un sertar şi se uită înăuntru. 

— Ai venit cu trei zile mai înainte ca de obicei, zise el şi Fred 
dădu din cap cu admiraţie. 

— Ce memorie ai pentru cifre, doctore! zise el. Da, am venit cu 
trei zile înaintea datei obişnuite; dar am făcut-o numai pentru că 
trebuie să părăsesc foarte curând Anglia, ca să mă întâlnesc cu 
un prieten la Nisa. 

Doctorul îi aruncă pachetul şi el îl prinse cu stângăcie. 

— În plicul acesta sunt o mie şi două sute de lire. Nu e nevoie 
să le numeri, zise d-rul Yudd. Bineînţeles că sunt cel mai mare 
nebun din lume, zise el, altfel nu aş răbda nicidecum acest şantaj 
nedrept. O fac numai pentru că vreau să feresc memoria fratelui 
meu mort, de orice calomnie. 

— Dacă fratele d-tale împuşcă lumea la Montpellier şi eu mă 
aflu întâmplător în acel loc şi-l ajut să fugă, după cum am făcut şi 
o pot dovedi, zise Flash cu blândeţe, socot că sunt îndreptăţit să 
capăt o oarecare compensație? 

— Eşti un ticălos fără pereche, zise celălalt în felu-i glumeţ şi 
zâmbi. Presupune că aş fi la strâmtoare şi n-aş putea găsi bani? 
Ei, atunci aş fi în stare... să fac orice! 

Izbucni într-un râs zgomotos numai la gândul că ar putea face 
ceva teribil. 

— Mie mi-ar fi tot una, zise Fred. Dar nici pentru d-ta nu s-ar 
schimba lucrurile. Am scris pe hârtie toate amănuntele privitoare 
la acea împuşcare - cum am ajutat făptuitorului să scape şi cum, 
întorcându-mă la Londra, l-am recunoscut ca fiind d-l. David 
Yudd. Se află la procuristul meu. 

— Avocatul d-tale? 

— Desigur că avocatul meu, zise Fred afirmând şi din cap. Ştii, 
eu nu am crezut că fratele d-tale a murit. Socoteam că eo 
înscenare ca să vă scăpaţi de mine; şi nici n-aş fi crezut, dacă nu 
citeam în jurnale şi dacă n-aş fi fost la înmormântare. 

D-rul Yudd se ridică şi puse scobitoarea la loc. 

— Când mă gândesc că un om ca tine ar putea pângări un 
nume ca al lui!... zise el. 

Toată buna dispoziţie îi pierise din voce şi tremura de 
indignare şi mânie. 

El trecuse de cealaltă parte a mesei şi stătea fulgerându-l cu 
privirea pe Flash Fred. Acesta însă, obişnuit cu asemenea scene, 
zâmbea calm. 


16 


- OMUL DE LA MIEZUL NOPŢII - 


— Era cel mai bun om care a trăit vreodată; cel mai inteligent, 
cel mai minunat, zise dr. Yudd. Vocea îi tremura din pricina 
emoţiei covârşitoare. lar pentru mine... El cobori mâna şi înainte 
ca Fred să-şi dea seama de ceea ce se petrecea, îl apucă de 
guler şi-l trase în picioare. 

— Ascultă, nu permit una ca asta! strigă Fred şi se zbătea ca 
să se elibereze. 

— Nu-mi pare rău de banii pe care-i plătesc, urmă d-rul Yudd. 
Nu asta mă scoate din sărite. Dar gândul că e în puterea ta dea 
împroşca cu noroi un om... 

Aici glasul îi amuţi şi ridică cealaltă mână. 

Scoţând un țipăt de fiară sălbatecă, Fred se smuci îndărăt cu 
toată puterea şi se eliberă din mâna adversarului său. Deodată, 
ca prin farmec un revolver apăru în mâna lui. 

— Ridică-le şi ţine-le sus, blestematule! 

Atunci se auzi o voce - cea mai plăcută voce din lume - care 
întrebă: 

— Vă pot fi de vreun ajutor? 

Fred se întoarse speriat. In uşă stătea Larry Holt cu un zâmbet 
voios pe faţă. 


Capitolul 5 
TESTAMENTUL 


Flash Fred se uită la noul venit. 

— Nu-ţi pierzi timpul, după cum văd? zise Larry fără voie şi 
râse încet. 

Doctorul se uită la Flash Fred şi apoi la Larry. 

— Mi se pare că nu vă cunosc, zise el. 

Faţa-i era încă destul de palidă, dar glasul îşi recăpătase 
bonomia. 

— Sunt inspectorul Larry Holt de la Scotland Yard, zise Larry. 
Acum vă întreb serios, doctore Yudd; îl învinuiți pe acest om de 
ceva? 

— Nu, nu! zise Yudd râzând. Vă spun sincer că făceam nişte 
nebunii inofensive. 

Larry se uită de la unul la celălalt. 

— Presupun că ştiţi cine-i acest om? 

— L-am întâlnit de câteva ori, zise Yudd cu nepăsare. 

— Ştiţi de asemenea că face parte dintre criminali şi că în 
realitate e „Flash Fred” care a stat în închisoare atât în ţara asta 
cât şi în Franţa? 

Câtva timp doctorul nu răspunse nimic. 

— Am cam bănuit eu aşa ceva! zise el încet şi de aceea 
legătura mea cu acest om trebuie să vă pară ciudată, dar nu vă 
pot da explicaţii. 

Larry clătină din cap. Singura persoană tulburată din odaie era 
Flash Fred. Se temea ca nu cumva d-rul Yudd să-i dezvăluie 
secretul şi cauza vizitei sale. Dar Yudd nu avea această intenţie. 

— Acum poţi pleca, zise el scurt; şi Fred, căutând să-şi 
recapete îndrăzneala, îşi aprinse o ţigară cu mâna tremurând, în 
timp ce Larry îi observa toate mişcările. 

— Ar trebui să iei un calmant pentru nervi, Fred, zise el. 

Fred ieşi afară, silindu-se zadarnic să pară indiferent. Larry îl 
urmări cu privirea, apoi se întoarse spre doctor. 

— Regret că am intrat într-un moment atât de nepotrivit, zise 
el, deşi nu cred că eraţi în primejdie. Fred obţine efectele sale 
dramatice prin alte mijloace, nu prin împuşcare. 

— Nimeni nu era jos când am venit! zise Larry, asta e scuza 
mea că am urcat neanunţat. 

Doctorul făcu semn de aprobare cu capul. 

— Am trimis paznicul după nişte ţigări; iată-l chiar. 

Se auzi o bătaie în uşă, un om intră şi puse pe masă un 
pachet, spre confirmarea celor spuse. 

— Ei, cu ce vă pot servi? întrebă Yudd, luând o ţigară din 
pachet şi aprinzând-o. Presupun că aţi venit pentru cazul Stuart? 
Am mai văzut azi pe unul din oamenii dvs. 

Larry clătină din cap. 

— Da, vin pentru cazul Stuart. Aş vrea să mai aflu câteva 
amănunte în plus. 

— Ştiu foarte puţin, zise doctorul fumând. A fost cu mine 
alaltăieri noapte la teatru. L-am întâlnit întâmplător. Eram într-o 
maşină care s-a ciocnit cu taxiul lui şi am fost puţin rănit. Ela 
venit să mă vadă şi aşa a început prietenia noastră, dacă o poţi 
numi prietenie. 

— Vorbiţi-mi despre noaptea de alaltăieri, zise Larry şi doctorul 
se uită în sus, la tavan. 

— Staţi să-mi amintesc. Vă pot da aproape ora exactă, pentru 
că sunt o persoană foarte ordonată. L-am găsit la intrarea 
teatrului la ora şapte şi patruzeci şi cinci de minute; amândoi ne- 
am dus în loja A. E ultima lojă de la stânga de pe latura O.P. Loja 
e la un nivel cu strada, stalurile şi scena fiind mai jos de nivel. 
Am asistat acolo la două acte şi apoi, puţin înainte de a se cobori 
cortina după actul al doilea, s-a scuzat, a ieşit din lojă şi nu a mai 
fost văzut niciodată. 

— Nici unul din servitori nu l-a văzut? 

— Nu, zise doctorul, dar asta se explică foarte uşor. Era o 
premieră şi, după cum ştiţi, pe servitori îi interesează foarte mult 
spectacolele. 

— Ştiaţi că Stuart era aproape milionar? întrebă Larry. 

— Nici idee n-aveam, zise doctorul cu un accent de sinceritate. 
Nu ştiam nimic despre viaţa lui din trecut, afară doar că venea 
din Canada. 

Larry era dezamăgit. 

— Speram să capăt o sumă de informaţii de la dvs., zise el. Se 
pare că nimeni nu l-a cunoscut pe Stuart şi credeam cu siguranţă 
că eraţi confidentul lui. 

— Nici eu, nici directorul băncii lui nu îi eram confidenţi, zise 
doctorul. Abia azi dimineaţă am aflat de la directorul băncii 
London and Chatham, că era un client de-al lor. 

Câteva minute mai târziu, Larry cobora Bloomsbury Pavement 
dus pe gânduri. Inaintea lui mergea încet şi apăsat un om şi 
lovea caldarâmul cu vârful de fier al bastonului. Larry i-o luă 
înainte şi, aşteptând o trăsură, căreia îi făcuse semn să oprească, 
îl mai văzu încă odată. 

— E orb, observă fără voie, dar nu-şi depărtă gândurile de la 
Fred şi de la doctor. 

Se urcă în trăsură şi porni spre Westminster. 

Nu se întoarse imediat la Yard. Mai întâi avea de îndeplinit o 
datorie lugubră. La morga de la Westminster, unde-l lăsă trăsura, 
îl aşteptau doi funcţionari de la Scotland Yard. 

Examinarea corpului fu scurtă. Singurul semn deosebit era o 
eroziune la glezna stângă; după aceea Larry începu să 
examineze îmbrăcămintea, care fusese dusă într-o cameră 
alăturată. 

— lată cămaşa, domnule, zise unul din oameni arătând rufa 
împăturită. Nu înţeleg ce sunt petele albastre de pe plastron. 

Larry duse cămaşa la lumină. Era o cămaşă de seară, prost 
uscată şi petele purpurii de pe piept erau foarte vizibile. 

— Sunt făcute cu un creion chimic, zise Larry şi imediat îşi 
aminti de creionul ce lipsea. Dar ce însemnau acele pete, care 
formau trei linii neregulate de cârlige şi liniuţe? 

Deodată soluţia fulgeră mintea lui Larry. Intoarse repede 
cămaşa cu dosul în afară şi scoase o exclamaţie! lnăuntru erau 
scrise trei rânduri şi petele ce se vedeau pe plastronul cămăşii 
erau urmele creionului chimic care se umeziseră şi trecuseră şi 
cealaltă parte. 

Apa diluase semnele făcute cu creionul purpuriu, totuşi 
cuvintele se distingeau bine: 

„Cu frică de moarte eu, Gordon Stuart din Merryhill Ranch, 
Calgary, las tot avutul meu fiicei mele, Clarisa şi rog Justiţia să 
accepte aceasta drept ultima mea voinţă şi drept testamentul 
meu. Gordon Stuart”. 

Dedesubt era scris: 

„Acum înţeleg foarte lămurit că am fost trădat de 0...” 

Urma o literă care părea să fie un „O”, dar în acest loc scrisul 
se termina brusc. 

Larry ridică ochii şi întâlni privirea inferiorului său. 

— Acesta e testamentul cel mai ciudat ce s-a pomenit 
vreodată, zise el cu voce înceată. 

Puse jos cămaşa şi se duse iarăşi în camera mortuară spre a 
mai examina încă odată cadavrul. O mână avea pumnul strâns şi 
probabil că faptul fusese observat de medici. Cu toată puterea, 
desfăcu degetele şi căzu pe podea un buton stricat de manşetă, 
de o formă particulară. Mijlocul era din email negru, marginea cu 
diamante mici. 

Se uită la tovarăşul său şi încruntă fruntea. Ce legătură aveau 
toate aceste fapte unele cu altele? Se putea să fie o legătură 
între ele, era aproape sigur de asta - întâlnirea ciudată între 
Flash Fred şi d-rul Yudd, testamentul de pe cămaşă şi acum 
semnul acesta nou. 

Fiecare formă, fiecare umbră, pe lângă care trecea în drumul 
spre birou, şoptea cuvântul „Omor”! El o ştia, o simţea. 

Capitolul 6 
SCRISUL BRAILLE 


Când intră în birou, fata prepara ceai la o maşină electrică. 

— Spune-mi te rog, o întrebă el grăbit, avea Stuart butoni la 
manşetă? 

Ea făcu un semn afirmativ şi luă un pachet mic de pe masa ei. 

— Şeful uitase să-i trimită şi pe aceştia; au fost aduşi imediat 
după plecarea d-tale, zise ea. 

El desfăcu hârtia. Butonii erau de aur simplu, fără vreo 
ornamentaţie sau monogramă. 

El scoase din buzunar jumătatea de buton de email şi 
diamante şi o examina. 

— Ce-i asta? întrebă ea. L-ai găsit în... ? Ea şovăi. 

El dădu din cap afirmativ. 

— L-am găsit în mâna lui, zise el liniştit. 

— Atunci crezi că e vorba de o crimă? 

— Sunt sigur de asta, spuse el. 

Apoi deschise dulapul şi scoase tava, adăugând obiectelor şi 
cei doi butoni de aur împreună cu jumătatea de buton găsită în 
mâna mortului. 

— Nu facem absolut nimic cu toate astea! zise el clătinând din 
cap. Apoi îşi aminti că nu examinase micul sul de hârtie cafenie. 
Nu ştiu ce este; a fost găsit în buzunarul lui. 

intinse hârtia pe masă, o netezi în timp ce fata se apropia de 
cealaltă parte şi se aplecă spre ea, privind-o cu atenţie. Era o 
fâşie lungă de vreo 16 cm şi lată de 8 cm. 

— Nu-i nimic scris pe ea, zise el şi o întoarse pe cealaltă parte. 
Nici pe partea asta. Mâine voi pune să o fotografieze. 

— Dă-mi voie numai un moment, zise ea repede şi-i luă hârtia 
din mână trecând peste suprafaţa ei vârfurile degetelor fine. 

El observă că ea îngălbeneşte. 

— Mi-am închipuit eu! şopti ea. Eram aproape sigură de asta, 
când am văzut proeminenţele. 

— Ce este? întrebă el nerăbdător. 

— Pe hârtie sunt scrise câteva cuvinte în alfabetul Braille, 
limbajul orbilor, zise ea. 


21 


- EDGAR WALLCE - 


— Braille? întrebă el mirat şi fata făcu semn că da. 

— Am învăţat să-l citesc pe când eram la Institutul orbilor, zise 
ea. Dar unele cuvinte au fost stricate, probabil de apă. Altele 
sunt distincte. Vrei să le scrii pe măsură ce eu voi citi literele? 

El luă un toc şi o bucată de hârtie şi aşteptă. 

— Primul cuvânt e „ucis”, zise ea. Apoi e un spaţiu gol şi apoi 
cuvântul „dear”; apoi iarăşi e un gol şi în urmă cuvântul „mare” 
şi asta-i totul. 

Ei se uitau unul la altul, cu mesajul acesta bizar între ei. 

Care orb trimisese acest mesaj? Ce se ascundea după sulul 
rupt şi ud de hârtie? Al cui era butonul pe care mortul l-a ţinut în 
mâna-i ţeapănă? De ce a fost ucis? In buzunar avusese bani şi tot 
avutul lui rămăsese neatins. El nu fusese doborât pentru a fi 
jefuit. Nici din răzbunare, pentru că era străin de partea locului. 

Un singur factor precis exista, un mic punct tangibil, de unde 
aveau să radieze toate mişcările lui viitoare: aceasta o ştia Larry. 

„Omor”! zise el încetişor. Şi voi găsi pe individul care l-a 
comis, chiar dacă el se ascunde în iad. 


Capitolul 7 
O TELEGRAMA DIN CALGARY 


Diana Ward se uita la şef. | 

— „Braille”, repetă el încet. Asta e graiul scris al orbilor, nu-i 
aşa? 

Ea făcu semn că da. 

— Când orbii scriu, ei se folosesc de un mic instrument şi de 
un modelar. Dar aceasta a fost scrisă în grabă, de cineva care nu 
s-a folosit de modelar. Pot simţi cât de neregulat e scris şi 
cuvintele pe care nu le pot citi sunt indescifrabile atât din pricină 
că sunt prost scrise, cât şi din cauza acţiunii apei. 

El luă această dovadă ciudată în mână şi o examină. 

— Stuart ar fi putut să scrie asta cu creionul lui? 

Ea făcu un semn negativ, apoi întrebă repede: 

— Ai găsit creionul? 

— Nu, răspunse Larry nemulţumit. Dar am găsit la ce a folosit 
creionul. 

Holt desfăcu pachetul pe care-l adusese cu el şi-i arătă 
cămaşa şi tragicul ei mesaj scris pe partea de dinăuntru a 
plastronului. 

— De ce pe dinăuntru? se întrebă el gânditor. De asemenea e 
scris pe partea stângă. 

Diana înţelese. 

— Trebuie neapărat să fie scris pe partea stângă, dacă s-a 
folosit de mâna dreaptă, zise ea. 

— Dar de ce înăuntru? 

Ea clătină din cap. 

— Nu ştiu. Ar fi fost mult mai simplu să... 

— Am găsit, exclamă Larry triumfător. A scris ultima lui voinţă 
acolo unde nu putea fi văzut de unul ori de altul. Dacă ar fi fost 
scrisă pe partea exterioară, ar fi fost văzută şi probabil distrusă. 

Ea se cutremură. 

— Incă nu sunt destul de rezistentă, zise ea râzând. E ceva 
teribil în toată afacerea asta, nu-i aşa? Cred că ai dreptate; şi 
dacă pornim de la presupunerea că şi-a scris testamentul în felul 
acesta, ca să-l ferească de ochii unei terţe persoane, trebuie să 
recunoaştem că această terță persoană a existat. Cu alte 
cuvinte, există cineva de care el se temea că va fi ucis şi crima a 
fost premeditată, căci a trebuit să fie ţinut închis câtva timp de 
acel cineva, înainte de a sfârşi într-un chip atât de înfricoşător. 

Ea se opri deodată, căci Larry avea privirea aţintită asupra ei, 
plecă ochii în jos şi roşi. 

— Eşti cu adevărat surprinzătoare, zise el cu duioşie. Şi dacă 
nu voi fi cu băgare de seamă, văd că ai să-mi furi meseria. 

— Eu? 

— Haide, domnişoară Ward, zise el glumeţ. Vom porni la lucru 
împreună; dar trebuie să mă dezlegi de orice gelozie 
profesională. 

— Gelozie? făcu ea în bătaie de joc. Asta ar fi absurd. 

— Nu aşa de absurd precum crezi, zise Larry. Am văzut bărbaţi 
geloşi pe femei pentru lucruri mai neînsemnate. Şi acum, 
uitându-se la ceas, cred că ai face mai bine să te duci acasă. Am 
să aduc un taxi. Stai departe? 

— Pe Charing Cross Road, răspunse ea. 

— Atunci am să te conduc până acolo, zise Larry. E aproape 
unu. 

— Mulţumesc, dar mă duc singură, zise ea. Nu e departe. 
Serios domnule Holt, nu vreau să te deprinzi să mă conduci 
acasă, ori de câte ori voi întârzia. 

— Lasă, că nu ne vom certa în privinţa asta, zise Larry, în timp 
ce umplea repede un formular de telegramă. Dacă pot expedia 
telegrama asta la timp, ea ar trebui să ajungă la şeful poliţiei din 
Calgary ieri pe timpul ceaiului. 

— leri? întrebă ea cu mirare. O, desigur; acolo sunt cu nouă 
ore în urmă faţă de ora de la Greenwich! preciză Diana în timp ce 
Larry mârâi. 

— Văd eu că cu d-ta va trebui să încerc lucruri noi, zise el. 

Plecară împreună acasă; dar din întâmplare micul apartament 
al fetei se afla tot în direcţia în care trebuia să apuce şi el. Larry 
ajunse la Regent's Park unde era locuinţa lui şi-l găsi pe 
răbdătorul Sunny aranjându-i pijamaua. 

— Sunny, zise Larry, pe undeva prin acest oraş se află un 
domn foarte neplăcut, dar al cărui nume nu-l cunosc. 

— Cred că sunt mulţi din aceştia, domnule, zise Sunny. 

— Şi pe undeva în Anglia e un domn cunoscut ca Executorul 
Public şi menirea mea e să-i fac să se întâlnească. 

A doua zi de dimineaţă la ora opt şi jumătate veni iarăşi la 
Scotland Yard şi, spre mirarea lui, fata sosise mai devreme şi 
aranjase frumos pe masa lui rapoartele departamentelor şi 
diferitele documente care se trimit tuturor şefilor de la Scotland 
Yard. 

— Tocmai a sosit o cablogramă, zise fata. Nu am deschis-o. 
Trebuie să-mi spui ce am de făcut când sosesc cablograme şi 
telegrame. 

— Să le deschizi pe toate, zise Larry. 

Ea se apropie de el cu telegrama în mână. 

— Din Calgary, zise el uitându-se la adresă. Apoi căscă gura de 
uimire, deoarece în telegramă i se scria: 

„Stuart nu avea copii şi nici nu era căsătorit”. 

El se uită la fată. 

— Şterge numărul unu, zise el. 

Ea luă telegrama din mâna lui şi căută ora când a fost 
expediată. 

— Asta e o telegramă de notorietate publică. 

— Ce înţelegi prin notorietate publică, întrebă Larry râzând. 

— Desigur că răspunsul a fost trimis imediat după primirea 
telegramei şi omul care l-a trimis a scris ceea ce ştia toată 
lumea. Poate că a întrebat pe vreun funcţionar din birou dacă 
Stuart e însurat sau nu şi când i s-a răspuns că e holtei, a 
expediat răspunsul. 

Larry îndoi depeşa şi o puse pe birou. 

— Dacă e de notorietate publică că Stuart nu era căsătorit, 
aceasta complică numai o situaţie, care şi aşa nu era prea 
limpede. E vorba de un om care moare; e vădit că a fost asasinat 
şi că, cu câteva minute înainte de moarte şi-a scris testamentul 
în taină pe partea de dinăuntru a cămăşii. Dar se prea poate, că 
a făcut-o în prezenţa ucigaşilor săi, fără ca dânşii să o bage de 
seamă. 

— Eu am socotit la fel, zise fata. 

— El a fost omorât şi a scris ultima sa voinţă pe plastronul 
scrobit al cămăşii, prin care lăsa tot ce poseda fiicei sale. Un om 
cu mintea întreagă - şi nu avem nici un motiv să presupunem că 
nu era sănătos la minte - nu născoceşte o fiică într-un capriciu de 
moment. De aceea e evident că şeful poliţiei din Calgary a greşit. 

— Mai e sigur că, dacă a fost căsătorit, asta nu era nici în 
Calgary, nici chiar în Canada, unde lucrul s-ar fi ştiut, zise fata. 
Căsătorii secrete sunt posibile într-un oraş mare, dar în localităţi 
mici, faptul că era căsătorit nu putea fi necunoscut. 

Fata privea gânditoare în jos, pe birou. 

— Dacă a fost căsătorit în taină, zise ea încet, aceasta nu ar 
putea fi decât la... 

— Desigur că la Londra, zise Larry continuându-i gândul. 
Telegrafiază şefului poliţiei din Calgary şi cere-i amănunte asupra 
deplasărilor cunoscute ale lui Stuart, când a mai fost la Londra 
pentru ultima dată înaintea acestei ultime vizite. 


Capitolul 8 | 
PIATRA FUNERARA 


Ea scoase un formular de telegramă din sertar şi începu să 
scrie. Termină de scris, sună şi-i înmână telegrama ca s-o 
citească. 

— E bine, zise Larry şi după ce omul de serviciu plecase cu 
telegrama, el adăugă: observi ceva deosebit la această bucată 
de hârtie? şi arătă spre scrisul cu caractere Braille. 

— Da, răspunse ea. M-am mai uitat la ea înainte de ai fi venit. 
Nu te superi? întrebă ea speriată şi Larry începu să râdă. 

— Ai voie să examinezi orice în afară de conştiinţa mea, zise 
el. Ai remarcat, zise el vorbind iarăşi de hârtie, că un capăt al 
hârtiei e mai puţin decolorat ca celălalt? 

— Noaptea trecută am observat că un capăt era mai uscat ca 
celălalt zise ea şi desigur că asta e pricina. Pe capătul cel uscat 
am putut descifra mai bine scrisul. De pildă cuvântul „ucigaş” era 
aproape neatins de apă, era umed dar nu muiat. 

Larry făcu un semn afirmativ cu capul şi ea deschise un sertar 
al biroului ei şi scoase o foaie de hârtie cafenie. 

— Am adus asta cu mine, zise fata. E o foaie dintr-o carte 
scrisă în alfabetul Braille. Am făcut şi experienţe cu fâşii smulse 
din carte, pe care le-am muiat apoi într-un lighean cu apă. lată 
rezultatul. 

Diana scoase un sul mic de hârtie şi când încercă să-l desfacă, 
el se jupui. 

— Bravo! zise Larry. 

Amândoi ajunseseră la aceeaşi concluzie, dar pe căi deosebite: 
ea prin experimentare efectivă, el prin deducție. Şi rezultatul la 
care ajunseseră era că sulul de hârtie fusese pus în buzunarul lui 
Stuart Gordon după ce trupul fusese scos din apă. 

— Ar fi fost destulă umezeală numai în haine pentru ca hârtia 
să se îmbibe, zise Larry. Aşa că am ajuns la următoarea 
concluzie: Gordon Stuart a fost înecat şi după ce a fost înecat, 
trupul lui a fost manipulat de vreuna sau mai multe persoane şi 
una din ele a strecurat mesajul acela în buzunarul lui şi acea 
persoană era sau oarbă sau una care credea... El se uită fix la ea. 
„Pe legea mea” zise el, când un gând nou îi trecu prin minte. 

— Ce vroiai să spui? întrebă ea. 

— E cu putinţă oare... el încruntă sprâncenele. 

Era o idee absurdă. Omul sau femeia care a lăsat scrisul acela 
asupra corpului se aştepta ca Diana Ward să-l citească. 

— Cred că puteţi înlătura ideea că mesajul era intenţionat 
pentru mine, zise fata zâmbind. 

— Presupune că a scris în întuneric, zise Larry. 

El puse tava la loc şi încuie dulapul. 

Fata clătină din cap. 

— Dacă nu ar fi orb, nu ar avea instrumentul de făcut acele 
semne, zise ea şi Larry recunoscu că avea dreptate. 

Timp de două ore, el scrise către diferite autorităţi şi la ora 
unsprezece se sculă şi-şi puse haina şi pălăria. 

— Vom face un drum vesel, zise el. 

— Noi? întrebă ea surprinsă. 

— Da, aş dori să vii şi d-ta, zise Larry şi de astă dată tonul lui 
era poruncitor iar fata se supuse cu blândeţe. 

La poartă îi aştepta o maşină şi şoferul primise desigur 
instrucţiunile necesare. 

— Vom merge la Beverley Manor, satul pe care Stuart îl vizita 
cu atâta drag, zise el. Doresc tare mult să aflu ce atracţie oferea 
vechea biserică saxonă acestui nenorocit. 

Beverley Manor era un sat întins la poalele regiunii stâncoase 
din Kent. În afară de biserică, nu avea decât puţine atracţii 
pentru vizitatori, căci era situat departe de şoseaua principală 
din Kent şi nu era decât o aşezare mică a Angliei rurale, unde 
viaţa îşi urma cursul ei lin, netulburat. 

Ei traseră la han, unde Larry ceru să li se servească masa, 
apoi porniră pe jos la biserică. Nu era o biserică frumoasă; turnul 
pătrat era scund şi dizgraţios, generaţii succesive căutând să 
amelioreze liniile ei simple de pe vremuri, produseseră un 
talmeş-balmeş de arhitectură în care stilul roman, gotic şi 
normand se luptau să fie recunoscute. 

— Se cam bat cap în cap, nu-i aşa? zise Larry ireverenţios, 
când trecură pe poarta veche înspre cimitir. 

Uşa bisericii era deschisă şi clădirea era goală. Oricât de 
nesimpatic era exteriorul, în interiorul calm era seninătate, pace 
şi simplitate. 

Ajunseră la capătul îndepărtat al cimitirului unde vreo şase 
lucrători duceau o piatră nouă înfăşurată în pânză. El şi fata 
stătură unul lângă altul privind în tăcere cum depuneau povara 
lor lângă un mormânt bine îngrijit. 

— Mă tem că am venit încoace degeaba, zise Larry. Vom face 
câteva cercetări în sat şi pe urmă ne vom înapoia la Londra. 

Voiau tocmai să plece când unul din lucrători dădu la o parte 
învelitoarea de pânză a monumentului. 

— lasă vedem cine o fi ăsta, zise Larry şi se apropie cu un pas 
pentru a privi. 
Oamenii stăteau la o parte, pentru ca el să poată vedea mai 
bine şi citi. Pe când citea oftă mulţumit. 
Memoriei 
MARGARETEI STUART 
soţia lui 
Gordon Stuart 
(din Calgary, Canada) 
Moartă la 4 Mai 1899 
Asemenea şi unicei lui fiice 
JEANE 
Născută la 10 lunie 1898 
Moartă la 1 Mai 1899 


Capitolul 9 
OMUL CARE A PIERDUT UN DEGET 


Examinarea registrelor publice locale nu aduse nici un rezultat 
satisfăcător. Margaret Stuart murise într-o fermă la trei leghe în 
afară de Beverley Manor şi de la data morţii ei ferma trecuse de 
două ori la alţi proprietari. 

— Acum douăzeci de ani? zise fermierul pe care-l întrebă 
Larry. În urmă cu douăzeci de ani, localul acesta era un fel de 
azil. Era ţinut de o femeie care îngrijea de bolnavi. 

Nu putea spune unde se află acea femeie. Ea nu era din 
partea locului. | se părea că auzise că a murit. 

— Mi-am frământat creierii ca să-mi amintesc numele ei, zise 
fermierul. l-am spus domnului de ieri că cel mai bine ar fi să 
meargă la Somerse House. 

— A fost ieri un domn aici? întrebă curios Larry. A fost cineva 
aici şi a făcut cercetări? 

— Da domnule, a fost cineva din Londra, răspunse fermierul. 
El a sosit cu maşina şi mi-a promis cincizeci de lire, dacă-i voi 
spune numele femeii care a ţinut aici o casă de sănătate şi o sută 
de lire dacă-i pot da informaţii asupra unei doamne care a murit 
aici acum douăzeci şi doi de ani. O doamnă numită Stuart. 

— Într-adevăr, zise Larry, foarte interesant. Ştia foarte bine că 
nimeni de la Scotland Yard nu fusese în anchetă. Cum era 
domnul acela care a fost ieri, întrebă el. 

— Era cam înalt, zise fermierul. Nu i-am văzut bine faţa, 
pentru că avea gulerul pardesiului ridicat. Dar am remarcat că-i 
lipsea degetul mic de la mâna stângă. 

— Cine poate fi atât de grăbit şi interesat, să afle totul despre 
Stuarzi? întrebă el; şi oferă cincizeci de lire pentru o lămurire? Şi 
cine e fiica lui, Clarisa, şi cum poate avea o fiică numită Clarisa 
când unica-i fiică zace în cimitirul din Beverley Manor? 

— Când am trecut prin Beverley ai vorbit cu sculptorul în 
piatră. Nu ai aflat nimic acolo? întrebă fata. 

— Piatra a fost efectuată din ordinul d-lui Stuart, care obişnuia 
să vină zilnic la cimitir şi să şadă lângă mormânt. Monumentul a 
fost comandat acum două luni şi piatra a fost văzută şi acceptată 
de Gordon Stuart abia săptămâna trecută. 

El îşi muşcă buzele dus pe gânduri. 

— Probabil că în intervalul dintre săptămâna trecută şi 
noaptea crimei, Stuart a descoperit că mai avea încă un copil. 
Larry clătină din cap. Aşa ceva nu se prea întâmplă în viaţa reală, 
zise el cu convingere. 

Stătu vreo zece minute de vorbă cu şeful şi apoi se duse în 
oraş şi fata nu-l mai văzu până la ora şapte seara. La sosirea lui, 
Diana şedea la biroul ei şi citea. El era aşa de excitat, că nu o 
dojeni. 

— Am găsit! zise el cu înflăcărare. 

— Pe ucigaş? întrebă ea sărind în sus. 

— Nu, nu doar povestea lui Stuart. A sosit vreun răspuns la 
cablograma mea? 

Diana făcu un semn negativ. 

— Nu are dealtfel, mare importanţă, zise el enervat şi se 
plimbă prin birou. Am găsit înregistrarea căsătoriei. A avut loc în 
anul Jubileului de Diamant, luna august 1897, ziua a fost 
celebrată într-o biserică din Highgate. Nu-ţi închipui ce s-a 
petrecut? 

— Nu prea văd, zise ea încet. 

— Bine, atunci am să-ţi spun eu. Gordon Stuart, tânăr pe 
atunci, venise în vizită în ţara asta. Am aflat că a stat la Cecil 
Hotel din iunie până-n august 1897. S-a căsătorit cu o fată 

numită Margaret Wilson şi s-a înapoiat singur la Cecil Hotel în 
martie 1898. Există un document, care arată că a plecat în 
Canada două zile după ce s-a întors la hotel. La hotel se ţine un 
registru în care se înscriu adresele la care să se trimită scrisorile 
sosite după plecarea clientului. Nu a fost nici o greutate să-i 
urmărim mişcările până aici. Apoi m-am dus să-l văd pe vicarul 
bisericii unde s-a cununat; şi aici am dat de ceva foarte 
important. 

Făcu o pauză, îşi dete cu mâna prin păr şi se încruntă. 

— Tare aş vrea să aflu cine e omul înalt, fără degetul mic la 
mâna stângă, zise el iritat. 

— De ce? întrebă ea surprinsă. 

— Pentru că şi acolo a fost cu o zi înaintea mea, zise Larry şi 
apoi, stăpânindu-şi nervozitatea: iată şi povestea - povestea 
spusă de Stuart vicarului, pe care l-a întâlnit în Strand cu o zi 
înainte de a lua vaporul pentru Canada, de unde nu s-a mai 
întors până acum opt sau nouă luni. 

— Vicarul l-a cununat şi-şi amintea foarte bine împrejurările. 
Mi-a spus că Stuart era un om foarte nervos şi cam vanitos, care 
trăia terorizat de tatăl său, un moşier bogat din Canada. La o 
ceaşcă de ceai luată la Cecil, Stuart i-a mărturisit, că-şi lasă soţia 
şi se-ntoarce în Canada, ca să ducă tatălui său vestea căsătoriei. 
Era foarte îngrijorat de cum va primi tatăl său această ştire sau, 
mai exact, nu se îndoia de loc că bătrânul va fi furios. Vicarul 
avea impresia că se temea ca bătrânul să nu-l dezmoştenească. 
Pe scurt, el a spus că părăseşte Londra a doua zi şi că la prima 
ocazie, se va destăinui tatălui său şi apoi se va întoarce să-şi ia 
soţia. 

— Nu mă îndoiesc de loc, urmă Larry, că Stuart nu a spus 
nimic tatălui său, că a păstrat cu grijă secretul căsătoriei şi de 
groază de a nu fi descoperit a rupt orice relaţie cu soţia sa. 

Fata clătină din cap cu dezaprobare. 

— Nu trebuie să judecăm morţii cu prea multă asprime, zise 
ea. Dar purtarea lui nu a fosta unui bărbat inimos. 

— De acord, zise Larry. Nu era sincer. El trebuie să fi lăsat 
soţiei sale o sumă mare de bani. Oricum, atunci când vicarul a 
văzut-o, avea impresia că era într-o situaţie bună. Stuart a plecat 
în martie. In iunie 1898 copilul lui s-a născut, copil pe care nu l-a 
văzut niciodată şi de care, foarte probabil, nu a auzit niciodată, 

până ce remuşcările chinuindu-l tot mai mult, s-a întors în Anglia 
ca să-şi găsească soţia şi să o pună în situaţia la care avea 
dreptul. 

— Poate că s-a folosit de vreun agent de informaţii. Şi sfârşitul 
cercetărilor lui a fost descoperirea făcută în cimitirul din Beverley 
Manor, mormântul soţiei sale şi al unicului său copil. 

— Dar ce e cu Clarisa? întrebă fata şi Larry înălţă din umeri. 

— Acesta e misterul nr. 2, care trebuie luminat. 

Fata rămase tăcută şi sprâncenele-i frumoase se încruntară de 
nedumerire. Deodată ea puse jos tocul şi se uită spre Larry cu un 
zâmbet, fin, triumfător. 

— Ai găsit soluţia? întrebă el curios şi ea făcu semn că da. Ai 
rezolvat misterul cu Clarisa? 

— Mi se pare că e una din problemele cele mai uşoare de 
rezolvat, zise ea încet şi am fost proastă că nu m-am gândit la 
asta mai înainte. Ai găsit înregistrarea naşterilor? 

— Nu încă; vom căuta asta mâine, zise Larry. 

— Eu te pot scuti de munca asta, răspunse Diana Ward. 
Clarisa e cealaltă fiică geamănă. 

— Gemene! exclamă Larry şi fata făcu semn că da, pe când 
ochii îi jucau în veselie. 

— E clar zise ea. Biata d-nă Stuart avea fiice gemene. Una din 
ele a murit; cealaltă e Clarisa, de care Stuart a aflat, poate, în 
ultimele ore ale vieţii sale. 

Larry o privi cu admiraţie. 

— Când vei fi şefa Poliţiei Metropolitane, zise el, îţi voi fi foarte 
recunoscător, dacă mă vei lua de secretar. Simt că am o mulţime 
de lucruri de învăţat de la d-ta. 


Capitolul 10 _ | 
D-L STRAUSS PLATEŞTE FARA VOIE 


Flash Fred nu plecase din Londra. În mintea lui erau oarecare 
îndoieli pe care se hotărâse să le clarifice. Flash Fred era un om 
foarte isteţ. Dacă nu ar fi fost isteţ nu ar fi putut trăi în felul în 
care trăia, n-ar fi avut garsonieră pe Jermyn Street, nici maşină 
cu două locuri cu care să meargă noaptea la teatru. 

În seara zilei în care Larry făcuse descoperirea sa, Flash Fred 
şedea singur, retras în camera lui luxoasă şi elabora o teorie pe 
urma unei descoperiri făcute de el în aceeaşi dimineaţă. Oameni 
cu temperamentul lui şi cu perspective nesigure suferă de o 
nemulţumire cronică. Nemulțumirea asta e pe jumătate din 
cauza abaterii lor de la calea cea dreaptă şi strâmtă, iar totul se 
leagă de ticăloşenia lor. O sută de lire pe lună, plătibile o dată pe 
an, e un venit frumuşel, dar anumiţi oameni urăsc tot ceea ce 
seamănă cu constanţă, regularitate şi sistem, trei calităţi atât de 
legate de viaţa de închisoare, că au parcă un fel de gust deosebit 
de neplăcut pentru cei ce au trecut prin acea viaţă. 

O mie două sute de lire pe an fac în cinci ani şase mii de lire 
sau douăzeci şi patru de mii de dolari la cursul actual al 
schimbului, o sumă respectabilă; dar cinci ani reprezintă o parte 
însemnată în viaţa febrilă a oamenilor ca Flash Fred. O mie două 
sute de lire, dacă socotim bine, reprezintă numai două lovituri la 
„trente et quarante” şi pot fi pierdute în trei minute. 

D-rul Yudd era un colecţionar. | se spusese lui Fred că locuinţa 
doctorului Yudd la Chelsea era o adevărată comoară de picturi şi 
de giuvaeruri antice. Fred citise un articol de ziar în care scria că 
d-rul Yudd posedă pietre preţioase istorice în valoare de cincizeci 
de mii de lire. Cu toate că Fred nu era pasionat pentru istorie, îl 
atrăgea în schimb valoarea nestematelor. Şi teoria pe care el a 
dezvoltat-o era în primul rând de natură aritmetică. Dacă după 
douăzeci şi patru de ore putea să plece cu o avere în valoare de 
zece mii de lire, nu numai că va anticipa venitul lui pe opt sau 
nouă ani, dar va scăpa şi de oboseala de a veni la Londra la 
fiecare douăsprezece luni pentru a-l încasa. 

Dar va fi greu şi să pună mâna pe acea proprietate mobilă 
pentru că doctorul nu e omul care să-şi lase avutul nepăzit. Şi 
obişnuitele mijloace de a pătrunde undeva repugnau cunoștinței 
profesionale a lui Fred. Căci el îşi câştiga existenţa mulţumită 
dibăciei gurii sale şi prin proprietatea unor celule ale creierului 
său de a se sesiza fulgerător de anumite împrejurări momentane. 
Pentru el dalta era un instrument ce inspira oroare, deoarece 
necesita muncă manuală. Dar mai exista o altă metodă, şi după 
ce va fugi, va cuteza oare doctorul să-l urmărească? 

In aceeaşi după amiază, plimbându-se fără nici-o ţintă prin 
Piccadilly Circus, se pomeni faţă-n faţă cu un om înalt, voinic, 

care după ce-l zărise căuta să evite întâlnirea cu el. Fred însă îl 
apucă de braţ şi-l răsuci pe loc. 

— Ce-mi văd ochii? zise el. E vechiul nr. 278! Ce mai faci, 
Strauss? 

Faţa lui Strauss se schimonosi nervos. 

— lartă-mă că nu te-am recunoscut, zise Strauss nervos. 
Credeam mai întâi că e numai cineva care seamănă cu d-ta şi 
care face pe copoiul. 

— Ei, chiar eu sunt, zise Flash Fred. Şi cum se mai poartă cu 
tine lumea asta bătrână? lţi mai aminteşti de Galeria G din 
Portland în Blocul B? 

Faţa omului voinic se strânse din nou de nervozitate. Nu-i 
plăcea să i se amintească de timpul petrecut în închisoare; cu 
toate că, în realitate, nu avea nimic contra puşcăriaşului care 
ocupase celula vecină cu a lui. 

— Cum îţi mai merge? întrebă el. 

— Prost, răspunse Fred, minţind cu bună-ştiinţă. Dar nici un 
pungaş nu admite vreodată că-i merge bine. Apoi îl întrebă 
deodată: 

— Strauss, de ce m-ai bănuit că sunt copoi? 

Strauss părea foarte încurcat. 

— Ei, mi-a trecut numai aşa prin minte, zise el cu sfială. 

— Tot cu vechile treburi te ocupi? 

Omul căută iar împrejur, ca şi cum ar iscodi vreun drum de 
scăpare. Şi Fred care nu dispreţuia nici o ocazie, fie ea cât de 
neînsemnată, întinse palma în mod sugestiv şi zise laconic: Dă-i 
drumul! 

— Am numai câteva lucruri, zise iute Strauss. Sunt lucruri ce 
mi s-au dat sau a căror dispariţie nu va fi remarcată - numai nişte 
fleacuri. j 

— Dă-i drumul! zise iarăşi Fred. Imi merge prost şi am nevoie 
de bani. Voi lua o parte şi peste câteva zile îţi voi înapoia banii. 

Strauss îi dete lucrurile blestemând. 

— Hai să bem ceva, zise Fred voios, după ce tranzacţia fusese 
încheiată spre mulţumirea lui. 

— M-ai lăsat numai cu resturi în valoare de vreo trei lire, mârâi 
omul. Zău domnule Grogan, asta nu-i frumos, şi se uită bănuitor 
la celălalt. Şi nici mutra d-tale nu arată că-ţi merge rău. 

— Aparenţele înşală, zise vesel Fred şi intră la un bar. Ce eşti 
acum, valet sau maître d'hôtel? 

— Maître d'hôtel, răspunse Strauss înghițind o sorbitură. Am 
postul de maître d'hôtel la un domn foarte bine, zise el. 

— Şi cine e patronul tău? întrebă Fred. 

— Nu cred să-l cunoşti, zise Strauss clătinând din cap. E un 
gentleman din City, directorul unei societăţi de asigurare. 

— E poate d-rul Yudd, întrebă repede Fred. 

— Da, acesta e numele lui, răspunse celălalt mirat. Cum ai 
ştiut? 

Curând după aceea se despărţiră. 

x 


Fata trecu înainte fără să ştie că Larry Holt fusese în urma ei. 
Nu era ceva neobişnuit să fie acostată pe stradă şi acum nici nu-i 
mai păsa de asta. 

Diana locuia în Charing Cross Road, deasupra unui debit de 
tutun şi Larry o văzu cum deschise uşa laterală şi intră în gangul 
întunecos. Mai aşteptă câteva minute şi apoi îşi văzu de drum. 

Fata făcuse o impresie extraordinară asupra lui. 

Diana Ward însă nu se gândea la Larry pe când făcea drumul 
spre casă. Mintea ei era ocupată numai cu problemele ridicate de 
cazul Stuart. Simţea că, dacă o găsea pe necunoscuta Clarisa, 
atunci vor fi pe drumul cel bun, pentru a afla cauza morţii lui 
Stuart şi pricina acestei monstruoase crime. 

Fata închise uşa şi urcă încet scara întunecoasă şi strâmtă. 
Etajele de deasupra tutungeriei erau închiriate ca trei 
apartamente şi ea ocupa pe cel mai de sus şi cel mai ieftin. Ştia 
că ceilalţi doi locatari îşi petreceau weekend-ul la ţară. Etajul 
întâi era ocupat de un tânăr student la drept, un om vesel, ale 
cărui chefuri nu o lăsau de multe ori să doarmă noaptea. Etajul al 
doilea era locuit de un ziarist şi soţia sa. 

Ajunsese la palierul al doilea, picioarele ei se aflau pe ultimele 
două trepte ale scării, când se opri. | se păru că auzise un 
zgomot, o scârţâitură uşoară pe care mai mult o simţise decât o 
auzise. Aşteptă o clipă, apoi râse de nervozitatea ei. Totuşi se 
urcă mai încetişor şi ajunse la palierul de unde pornea o scară 
mică, spre propriul ei apartament. Palierul era larg şi, când îl 
ocoli, cu o mână pe rampă, o întinse pe cealaltă cu îndrăzneală, 
ca şi cum ar fi vrut să apuce un intrus tainic. 

Dar îngheţă deodată, căci mâna ei atinse haina unui om! Ea 
ţipă, dar imediat o mână tare, înfiorătoare, îi acoperi faţa şi se 
simţi trasă încet înapoi. Ea se lupta şi se zbătea din toate 
puterile, dar omul care o ţinea avea o forţă aproape 
supraomenească şi braţul din jurul ei era ca o menghină. Apoi, 
deodată, se simţi moale de tot şi imediat, braţul care o ţinea se 
mai slobozi. 

— Ai leşinat, ai? zise vocea aspră şi pe când o mână îi trecea 
peste faţă pipăind-o, cealaltă îi dădu şi mai mult drumul. 

Cu o smucitură neaşteptată fata se eliberă, urcă în fugă restul 
scărilor, deschise şi apoi trânti uşa. Ilnăuntru era o cheie şi ea o 
întoarse, foarte mulţumită că nu încuia niciodată uşa camerei de 
culcare pe dinafară. Diana Ward era dintr-un neam care nu-şi 
pierde uşor cumpătul; scoase un revolver dintr-un sertar, şi, cu 
toate că inima-i zvâcnea să se spargă, ea alergă înapoi la uşă şi o 
deschise. 

Stătu acolo câteva clipe. Auzi pe scări paşi hoţeşti şi trase. În 
josul scării se auzi un zgomot de panică şi paşi ce alergau. Ea 
şovăi numai o clipă, apoi goni pe scară în jos, în urmărire. Auzi 
zgomotul paşilor jos, la intrare, auzi zgomotul uşii şi cobori 
ultimele trepte, ca să găsească uşa deschisă şi nimeni la faţa 
locului. 

Ascunzând revolverul într-o cută a rochiei, ea păşi afară în 
Charing Cross Road. O camionetă mică se depărtă şi singura 
persoană din apropiere era un orb bătrân. Vârful de fier al băţului 
său bocănea pe asfalt, pe când el înainta anevoie. 

— Fie-vă milă de un orb! gemea el. Miluiţi pe sărmanul orb. 


Capitolul 11 
HOȚI LA YARD 


— Sunny, zise Larry către servitorul său. Londra e un oraş 
grozav. Dar are ceva luminos, strălucitor, care-l salvează de o 
completă plictiseală şi ticăloşenie. 

— Cred că aveţi dreptate, domnule, răspunse Sunny. Şi eu am 
observat aceasta de multe ori. Cinematografele îmi plac şi mie 
foarte mult. 

— Pleacă, zise Larry râzând cu hohote. Du-te la cinematograf! 

— Bine, domnule, zise Sunny, dar e prea târziu. 

— Atunci du-te de te culcă, zise Larry. Dar stai; adu-mi mai 
întâi tot ce-mi trebuie pentru scris. 

Placidul servitor se execută urgent. 

— Crede-mă Sunny, zise Larry sentenţios, sunt multe locuri 
mai neplăcute decât Londra pe o zi senină de primăvară, când 
inima... 

La uşa opusă, se auzi o bătaie uşoară. 

— Un musafir la ora asta! zise Larry uimit. Nu putea fi nimeni 
de la Scotland Yard, căci Yardul foloseşte cu predilecție telefonul; 
uneori chiar abuzează de el. 

— Mi se pare că e cineva la uşă. domnule, zise Sunny. 

Aşteaptă şi auzi un scurt schimb de întrebări. Vizitatorul era o 
femeie; şi înainte de a ghici cine era, uşa se deschise şi Diana 
Ward intră. Pe figura ei, înţelese că s-a întâmplat ceva şi se duse 
înaintea ei. 

— Ce este? întrebă el îngrijorat. Omul acela te-a urmărit? 

— Care om? întrebă ea uimită. 

— Flash Fred. 

Ea clătină din cap. 

— Nu ştiu dacă era Flash Fred, zise ea nervoasă. Dar dacă 
acesta e un om deosebit de neplăcut, atunci era el. 

— Şezi. Vrei puţină cafea? Tocmai voiam să beau şi eu o 
ceaşcă. Sunny, adu două cafele. 

Fata povesti cele petrecute. 

— Spui că era mare? Asta-l exclude pe Flash Fred, zise el. 
Crezi că era un hoţ? Cineva care a spart uşa şi pe care sosirea d- 
tale l-a deranjat? 

— Nu cred, zise ea clătinând din cap. Ştiu cu siguranţă că era 
un atac mult mai serios. În sufragerie, camera în care aş fi intrat 
mai întâi în împrejurări obişnuite, am găsit un coş lung de rufe. 

— Un coş de rufe, repetă el surprins. 

Ea făcu semn că da. 

— Era căptuşit cu un fel de stofă groasă ca o plapumă şi 
capacul era capitonat în acelaşi fel. lInăuntru am găsit aceasta. 

Ea puse jos obiectul pe care-l aduse. Era o cască de aviator, 
numai că nu avea deschizătura pentru gură. 

El o luă şi o mirosi, cu toate că nu era nevoie, pentru că 
simţise mirosul dulce de cum intrase fata în odaie. 

— E îmbibată cu cloroform, zise el. Bineînţeles că asta nu te-ar 
fi făcut complet insensibilă, dar te-ar fi amorţit. 

El se plimba prin cameră, cu mâinile în buzunar, cu bărbia 
aplecată pe piept. 

— Ai mai găsit ceva? 

— Când am ieşit în stradă, zise ea, tocmai pleca o camionetă a 
unei spălătorii. 

— Nu pot pricepe, zise Larry alarmat. Bruta nu te-ar fi putut 
transporta singur. Trebuia să mai aibă ceva ajutoare prin casă. 

— Nu sunt de aceeaşi părere, zise ea liniştit. Omul acela era 
extraordinar de puternic. Mă simţeam ca un copil în braţele lui şi 
ar fi fost foarte uşor pentru el să tragă coşul pe scară în jos şi să-l 
transporte peste trotuar cu ajutorul omului care conducea 
camioneta. 

— Dar ce au cu d-ta? întrebă el îngrijorat. De ce se ocupă de d- 
ta? 

— Mă gândesc, zise ea în sfârşit, dacă n-am dat din întâmplare 
de un fir, care să ne ducă la ucigaşii lui Stuart. Poate fără să ştiu 
că sunt în posesia unui asemenea fir conducător, mai am şi 
cunoştinţe pe care ei doresc să le suprime. 

Larry era foarte gânditor. 

— Aşteaptă numai puţin aici, până mă îmbrac, zise el şi ieşi 
din odaie. 

Ajunseră la apartamentul din Charing Cross Road şi Larry 
începu inspecția. Adusese cu sine o lampă puternică în acest 
scop. 

— Acum să ne uităm şi în camera d-tale. 

El examină coşul de rufe, pe care fata îl descrisese întocmai. 

— Nimic nou aici, zise el. Vezi dacă lipseşte ceva. 

Ea se uită peste tot şi se întoarse cu faţa uluită în camera în 
care se afla Larry. 

— Au dispărut haina mea verde, ştii pardesiul pe care-l port şi 
o pălărie. 

— E o pălărie mai deosebită? 

— Ce înţelegi prin pălărie mai deosebită? întrebă ea mirată. 

— E cam excentrică? 

— Cam, zise ea zâmbind. E o pălărie de un galben auriu, pe 
care o port cu haina verde. 

El dădu din cap. 

— Ai purtat-o la Yard? întrebă el. 

— Adeseori, răspunse ea uimită. 

— Atunci, asta e cauza. Vino cu mine. Nu vreau să te las 
singură aici. 

Ea-l urmă până-n stradă şi intrând în prima cabină telefonică 
Holt chemă Scotland Yardul şi ceru să vorbească cu ofiţerul de 
gardă la uşă. 

— A venit domnişoara Ward pe acolo în noaptea asta? Aici 
vorbeşte inspectorul Holt, zise el. 

— Da, domnule, i se răspunse. Tocmai a plecat. 

Larry era mânios. 

— Dar eu n-am fost la Scotland Yard, zise ea mirată. 

— Cineva s-a substituit d-tale! răspunse el scurt. 

Ajunseră după câteva minute în clădirea posomorită pe 
Thames Embankment şi uşa camerei 47 nu părea să fi fost 
forţată. El o deschise şi aprinse lumina. 

— O, da, zise el încet, pentru că uşile dulapului în care păstra 
corpurile delicte privitoare la moartea lui Stuart, atârnau aparte 
pe balamalele lor. 

El scoase tava şi aruncă o privire asupra conţinutului ei. 

Hârtia cu scrisul Braille dispăruse! 


Capitolul 12 7 
FANNY WELDON SPUNE ADEVARUL 


Holt ridică telefonul şi spuse: 

— Trimite primii doi ofiţeri în clădire, mai trimite şi o ştafetă, 
repede! 

Dalta cea mică de care se folosise spărgătorul, nici nu fusese 
îndepărtată; era pe jos şi Holt o apucă cu o bucată de hârtie şi o 
duse la lumină. 

De capătul aspru era prins un fir scurt de bumbac, ceea ce 
arăta că omul purtase mănuşi de bumbac, ca să nu lase 
amprente digitale. Singura lui speranţă era tava. Era o tavă de 
sticlă dreaptă cu marginile şi mânerele de trestie şi ştia că acest 
spărgător a scos mănuşile cândva, o va fi făcut cu siguranţă aici, 
căci o persoană neobişnuită să lucreze cu mănuşi desigur că le 
scoate pentru a examina obiecte mai mici. Când suflă pe dosul 

lucios al ceasului de aur, se ivi foarte distinct o urmă de deget 
gros. 

Intre timp sosiră doi ofiţeri. 

— Este vreun om de serviciu în departamentul amprentelor? 
întrebă Larry. 

— Da, domnule, răspunse un ofiţer. 

— la ceasul acesta. Ţine-l de şurub. Dacă nu poate scoate în 
evidenţă amprenta cu praf, să o fotografieze şi să o verifice până 
într-un ceas. 

Hoţul mai făcuse încă o greşeală. Larry luase coşul în care se 
aruncau hârtiile fără a-i răscoli conţinutul şi scoase din el trei 
bucăţi de hârtie mototolită. Două din ele nu erau decât nişte 
notițe scrise de Diana. A treia însă era planul camerei desenat cu 
cerneală de o mână pricepută şi erau însemnate locul dulapului 
şi poziţia birourilor. 

— Au crezut că sunt trei dulapuri aici, zise Larry arătând cu 
degetul. Socoteau că unul se află la stângă sobei, el întoarse 
privirea şi înălţă sprâncenele. Pe legea mea, că au dreptate, zise 
el. Ei cunosc această cameră mult mai bine ca mine, domnişoară 
Ward, zise el şi se uită iarăşi la hârtie. Omul care a desenat asta 
cunoaşte desenul arhitectural. Cred că am face bine să ne 
procurăm un safe şi o gardă, spuse el cu amărăciune. 

Cineva apăru în uşă. Era Sir John Hason, care lucra uneori 
noaptea în biroul său, ca să profite de tăcerea şi lipsa de 
întrerupere ce-i ofereau orele nocturne. 

— Ce s-a întâmplat Larry? întrebă el. 

— O, nimica, zise Larry glumind. Numai că un hoţ a comis o 
spargere la Scotland Yard! Nu crezi că ar fi nimerit să înştiinţăm 
poliţia? întrebă el batjocoritor pe Sir John zâmbind. Dar după o 
clipă zâmbetul îi dispăru de pe faţă. 

— Sper că nu au luat piesele cazului Stuart? 

— Au luat unica piesă de valoare, răspunse Larry. Ar fi bine să 
aducem încoace câţiva cercetași, ca să ne păzească proprietatea 
mobilă. 

— Imi placi când faci spirite, zise şeful serios. Să vină încoace 
paznicul uşii. 

Paznicul nu putu da nici o explicaţie mulţumitoare, în afară de 
aceea că a crezut că d-ra Ward era aceea care a trecut pe lângă 
el. 


39 


- EDGAR WALLCE - 


— Nu au fost străini pe aici, nu-i aşa? întrebă Larry. 

— Nu, răspunse uşierul. Un orb a fost pe aici în cursul amiezii. 
Vă amintiţi că doreaţi să vedeţi uneltele de scris de care se 
servesc aceşti nenorociţi şi l-am rugat pe moşneagul cel mărunt 
care vinde chibrituri pe chei să vină până sus. 

— lată amprenta digitală domnule. Ofiţerul care intrase 
zâmbea cu toată faţa; era zâmbetul omului căruia i s-a satisfăcut 
pasiunea. 

— Am găsit-o imediat, domnule, zise el. Fanny Weldon, 280 
Coram Street. lată fişa ei. Şi o înmână lui Larry. 

— Arestată de două ori pentru substituire de persoană, citi el. 
Dar cum de e amestecată în afacerea asta? 

Ofiţerul care luase ceasul şi-l restituia acum, îi dădu 
explicaţiile necesare. 

— Fanny e o femeie foarte ciudată domnule, zise el. Ea nu are 
nici o idee proprie şi toate necazurile i se trag de acolo că ajută 
pe alţii în intrigile lor. 

Larry şedea la masă, cu bărbia în palmă şi chibzuia. 

— Chiar aşa s-au petrecut lucrurile, zise el. Oamenii aceia 
cunosc pe toţi cei certaţi cu justiţia din Londra şi e foarte probabil 
că s-au folosit de Fanny, 280 Coram Street, parcă ai zis? Vom 
vedea ce are să ne spună Fanny pentru justificarea ei! 

Nu o văzu pe Fanny până nu se lumină de ziuă. 280 Coram 
Street era o casă în colţ de stradă, unde se închiriau odăi. Puțin 
după ce se lumină, o trăsură se opri la marginea trotuarului şi o 
femeie cobori într-însa. Când se apropie de uşă, Larry veni după 
ea şi o apucă de braţ. Fanny se întoarse scoțând un țipăt de 
spaimă. 

— Dar ce ai cu mine? întrebă ea alarmată. 

— Să vii să te plimbi cu mine, zise Larry. 

— Eşti un copoi? întrebă ea şi îngălbeni. 

— Un copoi onest! zise Larry şi tot ţinând-o de braţ o duse la 
cel mai apropiat post de poliţie unde aşteptau Diana şi ofiţerii. 

Pe drum până acolo ea îşi blestema soarta. 

— Aşa păţeşti când eşti prea îndatoritor, zise ea amărâtă. 

— De ce anume sunt învinuită? 

— Că ai făcut o spargere la Scotland Yard, răspunse Larry. 

Ea răsuflă adânc. 

— Atunci eşti un copoi, zise ea. 

Au pus-o în boxa de oţel, dar nu înainte de a fi fost 
percheziţionată de una din funcţionare. Rezultatul era 150 lire în 
hârtie, pe care Fanny, care îşi recăpătase buna dispoziţie voia 
numaidecât să le vadă numărate în faţa ei. 

— Mi s-au pierdut de multe ori lucrurile pe la posturile de 
poliţie, zise ea cu subiînţeles. 

Ea nu fu dusă jos în celule. Larry şi Diana îi luară interogatoriul 
în mica sală de aşteptare. Prezenţa Dianei o interesa mult pe 
arestată. 

— Aceasta e doamna pe care am substituit-o? 

— Da, chiar pe doamna aceasta, zise Larry. Acum, Fanny, am 
să-ţi vorbesc părinteşte. 

— Incepe şi nu mă menaja! zise Fanny nepăsătoare. Pot însă 
să-ţi mărturisesc că de multe luni merg pe drumul drept! 

— Am să-ţi vorbesc foarte sincer. Scotland Yard nu doreşte ca 
toată lumea să afle că o pungăşoaică a pătruns în localul lui şi a 
şterpelit ceva de valoare. 

Femeia râse încet şi-i făcu Dianei cu ochiul. 

— Ai să-mi spui cine te-a însărcinat să faci treaba asta? 

Ea clătină din cap. 

— Degeaba îmi pui întrebări. N-am să răspund. Poţi să mă bagi 
la carceră imediat şi să nu te mai oboseşti. 

— Te voi băga la carceră, după ce voi redacta actul de 
acuzare, zise Larry foarte liniştit şi femeia îi privi mirată. 

— Sunt învinuită de efracţiune şi hoţie, zise ea. 

— Nu te voi acuza de delictul acesta, zise Larry. Dacă nu-mi 
răspunzi la ceea ce te întreb, am să te duc înapoi în boxă şi te voi 
acuza de complicitate în uciderea lui Gordon Stuart în noaptea de 
douăzeci şi trei aprilie. 

Ea-l privi mută. 

— Omor? repetă ea. Doamne Dumnezeule! Doar nu crezi că 
sunt amestecată? 

— Ba eşti, şi încă rău, zise Larry. Ajuţi pe ucigaşi să scape de 
urmărirea justiţiei. Ai fost folosită să furi o dovadă foarte 
importantă pe care o deţinea poliţia şi care ar fi putut duce la 
descoperirea ucigaşului, şi asta e de ajuns ca să fii bănuită de tot 
ce e mai grav. 

Ea deveni acum serioasă. 

— Chiar acesta e gândul d-tale? întrebă ea. 


41 


- EDGAR WALLCE - 


— Da, acesta e, răspunse Larry sever. Ai fost trimisă să furi 
dovada, care ar fi dus la arestarea ucigaşilor. 

— Cum te numeşti d-ta? întrebă ea. 

— Sunt inspectorul Larry Holt, răspunse el şi femeia gâfâi 
speriată. 

— Sfinte Dumnezeule! Atunci stau foarte prost. Credeam că te 
afli în străinătate. Dacă e aşa, domnule Holt, am să-ţi povestesc 
totul. Nu ştiam nimic despre afacerea asta până ieri după-masă; 
dar atunci mi s-a telefonat să mă întâlnesc cu marele Jake sau 
orbul Jake, cum i se zice. 

— Orbul Jake? repetă Larry, pentru care numele acesta era 
nou, apoi îşi aminti de orbul vânzător de chibrituri de pe 
Embankment care venise în biroul său - dar nu se putea să fie el. 
Diana spusese că era un om mărunt. 

— Oamenii noştri îl cunosc bine, domnule Holt, zise Fanny 
după oarecare şovăire. E un om rău. Mi-e frică de orbul Jake ca 
de moarte şi de fel e o groază pentru toţi pungaşii din Londra. El 
a fost de două ori la puşcărie; o dată pentru rănire şi a doua oară 
pentru că s-au găsit la el lucruri furate. 

— Bine. L-ai întâlnit, zici, pe Orbul Jake? 

— Da, afirmă ea. El mi-a dat planul. 

— Nu al lui propriu, el nu putea să-l deseneze, o întrerupse 
Larry. 

— Nu l-a făcut el, zise femeia cu dispreţ. Nu, el a adus planul 
cu sine. L-am avut pe undeva. Poate că e în poşeta pe care mi-aţi 
luat-o. 

— Nu te mai frământa pentru plan, zise Larry. L-am găsit în 
birou. 

— Orbul Jake mi-a spus ce trebuie să fac; mi-a spus că-mi va 
aduce haina şi pălăria pe care doamna aceasta le purta 
întotdeauna când venea la Yard şi m-a învăţat să spun „47” 
înainte de a intra în cameră şi să urc repede scările. 

— Ce ţi s-a spus să iei? 

— Un sul mic de hârtie cafenie, zise femeia. Mi-a spus unde se 
află şi până şi locul ce-l ocupă pe tavă. Ea înălţă din umeri. Nu 
pot ghici cum de-a putut şti toate astea. 

— Ba eu ştiu, zise Larry şi se întoarse spre fată. Micul moşneag 
ce vindea chibrituri şi-a recăpătat vederea. Unde-l pot găsi pe 
orbul Jake? întrebă el pe Fanny. 

— Nu-l vei găsi, zise ea clătinând din cap. Nu iese niciodată 
ziua, cel puţin foarte rar. 

— Ce înfăţişare are? 

— Tare, mare, vânjos ca un bou. 

Diana scoase o exclamaţie. 

— Are barbă? întrebă ea. 

— Da, domnişoară, zise femeia. O barbă mică, sură. 

— Era omul de pe scară, zise Diana. Sunt sigură de asta. 

Larry dădu din cap în semn de aprobare. 

— Şi când i-ai predat obiectul? o întrebă el. 

— Cam pe la orele două de dimineaţă. Mi-a spus că pe la ora 
asta îl voi găsi pe partea mai joasă a străzii Arundel din Strand, 
aproape de chei. Dar era şi el tare furios! 

— Ştii unde locuieşte? întrebă Larry. 

Ea făcu semn că nu. 

— Cu ani în urmă locuia în azilul lui Todd, zise Fanny, unde 
erau găzduiţi ambulanţii orbi. Dar nu cred să mai stea acolo. 

Larry merse cu femeia înapoi în biroul comisariatului. 

— li puteţi da drumul pe răspunderea mea, zise el. Fanny vei 
veni mâine la ora zece la mine la Scotland Yard. 


Capitolul 13 
AZILUL TODD 


— Draga mea, zise Larry prietenos, trebuie să te duci acasă şi 
să te culci. 

Diana clătină din cap râzând. 

— Crede-mă că nu sunt obosită, domnule Holt, răspunse ea. 
Nu vrei să-mi permiţi să merg cu d-ta? Ştii că mi-ai făgăduit să 
mă asociezi acţiunii d-tale în afacerea asta. 

— Nu ţi-am promis să te ţin de veghe toată noaptea, răspunse 
el glumeţ. Arăţi ca o epavă. Nici eu nu cred să mai fac altceva 
dimineaţă decât să dorm, zise el. Acum du-te. Uite un taxi pe 
care providenţa l-a trimis acum pe aici! urmă el şi fluieră. 

— Sergentul Harvey te va însoţi acasă, zise el şi-l luă la o parte 
pe Harvey. Du-te sus, la locuința  domnişoarei Ward; 
percheziţioneaz-o cu de-amănuntul şi rămâi pe palierul de jos de 
pază, până eşti înlocuit. 

El privi după trăsură până nu o mai văzu, apoi se întoarse spre 
celălalt poliţist, care-l însoțea. 

— Acum sergent, zise el, noi să mergem să cercetăm Căminul 
Todd. 

Clopotul din turnul bisericii bătea tocmai ora şase când maşina 
se opri la Căminul Todd. 

Era o clădire posomorâtă, neplăcută, cu ferestrele vopsite în 
albastru. 

Larry se aşteptase să fie greu auzit de locatari, dar se înşelase 
căci abia bătuse la uşă şi ea fu deschisă de un om scund. 

— Nu e nici Toby, nici Harry, nici bătrânul Joe, zise acesta tare. 
Atunci cine e? 

Larry văzu că e orb. 

— Vreau să-l văd pe director, zise el. 

— Bine, domnule, zise omul pe un ton respectuos. Aşteptaţi 
aici dacă vreţi. 

Cobori într-o sală plină de cotituri şi unghiuri aşa că dispăru 
din vedere şi curând îl auziră venind înapoi târşind picioarele 
încălţate în papuci, iar în urma lui venea un om înalt, care purta 
un guler alb de preot. Ochii îi erau acoperiţi cu ochelari albaştri 
închişi şi mergea tot pe dibuite. 

— Vă rog, poftiţi înăuntru, zise el cu o voce cultivată. Eu sunt 
John Dearborn, preotul John Dearborn, explică el pe când mergea 
înaintea lor. Nu prea ne vizitează multă lume aici, din nefericire! 
Cred că acest cămin Todd nu prea e cunoscut. 

Nu vorbea cu necaz, ci voios, ca un om inimos. Nu făcu nici 
măcar o aluzie la ora timpurie ce-şi aleseseră pentru venirea lor. 

— E ceva mai departe, domnilor, zise el. Ştiu că sunteţi doi 
pentru că aud paşii. Luaţi seama la treaptă, pe aici. 

El deschise o uşă şi intrară întâi. Incăperea era confortabil 
mobilată şi primul lucru pe care-l remarcă Larry era goliciunea 
pereţilor; apoi însă îşi aminti - şi inima i se strânse - că orbii nu 
au nevoie de tablouri. 

— Acum domnilor, zise preotul Dearborn, spuneţi-mi cărui fapt 
îi datorez cinstea vizitei dvs.? 

— Sunt un funcţionar de la Scotland Yard, zise Larry şi numele 
meu e Holt. 

Celălalt clătină din cap. 

— Sper că nici unuia dintre nenorociţii mei pensionari nu i s-a 
întâmplat vreun neajuns? întrebă el. 

— Incă nu ştiu, răspunse Larry. Deocamdată caut unul numit 
Jake. 

— Orbul Jake? repetă celălalt încet. Nu-mi amintesc să fi stat la 
noi cineva cu acest nume. Sunt aici de patru ani, explică el. Până 
atunci căminul a fost administrat, şi foarte prost administrat, de 
un individ care aduna aici tot ce era mai rău între orbii din 
Londra. Există o parte din aceşti nenorociţi care sunt pleava 
societăţii. Aţi auzit probabil de Ochii Morți? 

— Nu până azi dimineaţă, zise Larry şi celălalt dădu din cap. 

— Ne-am descotorosit de indivizii aceia şi acum avem 
vânzători ambulanți, bătrâni, foarte respectabili, care vin la noi, 
unde sunt bine îngrijiţi. 

— Nu-l cunoaşteţi pe orbul Jake? 

— N-am auzit niciodată de el, răspunse John Dearborn. Dar 
dacă veniţi cu mine, vom cerceta. 

Căminul consta din patru dormitoare şi o sală comună; în 
aceasta din urmă, într-un nor de fum, şedeau pensionarii 
căminului. Larry se uită împrejur şi cu greu putu să-şi 
stăpânească înfiorarea. 

— Scuzaţi-mă numai o clipă, zise Dearborn, după ce ambii 
musafiri trecuseră în gang. După puţin timp se întoarse şi clătină 
negativ din cap. 

Larry ridică privirea. 

— Mi s-a părut că am auzit pe cineva gemând. 

— Da, da. E un caz foarte trist, zise directorul. Sus sunt nişte 
cămăruţe pentru acei care pot plăti ceva mai mult decât 
camarazii lor. In una din ele e unul care mă tem că şi-a pierdut 
minţile. A trebuit să raportez cazul autorităţilor locale. 

— Putem merge sus? întrebă Larry. 

— Cu plăcere, răspunse Dearborn după o clipă de ezitare. 
Singurul lucru de care mă tem, e că vorbele lui vă vor întrista. 

Intr-o cămăruţă zăcea zgribulit un om de vreo şaizeci de ani, 
care se arunca încoace şi încolo în pat şi tot timpul vorbea fără 
încetare unei persoane nevăzute. 

— Brută! Laşule! gemea omul de pe pat. Ai să fii spânzurat 
pentru asta; bagă de seamă ce-ţi spun, la spânzurătoare ai să 
sfârşeşti. 

— E chiar îngrozitor, zise preotul Dearborn, pornind înainte 
clătinând din cap. Pe aici, domnilor. 

Dar Larry nu se mişcase din loc. 

— Ascultă-mă Jake, şi tu ai să suferi. [ine minte cuvintele 
mele, ai să suferi. Lasă-i să-şi facă singuri treburile astea 
murdare! lţi spun că eu nu am pus hârtia în buzunarul lui. 

Larry făcu un pas înainte în odăiţă, se aplecă peste om şi-l 
atinse. 

— Dă drumul braţului, mă doare! zise omul de pe pat şi Larry îi 
dete drumul. 

— Cum te cheamă? întrebă Larry. 

— Vorbeşte aiurea, zise John Dearborn. Crede că e învinuit că 
a lovit în glumă pe unul din prietenii săi de jos. 

— Dar a spus „Jake”, remarcă Larry. 

— Este jos un Jake - Jake Horley. Doriţi să-l vedeţi? E un om 
mititel şi foarte nostim. 

Larry, dezamăgit, cobori scările şi-şi luă rămas bun de la 
însoţitorul său. 

— Imi pare foarte bine că ne-a vizitat poliţia, zise Dearborn. 
Înainte de a pleca, aţi voi poate, să-mi spuneţi, pentru ce îl 
căutaţi pe orbul Jake? Oamenii mei vor fi foarte curioşi să afle 
motivul vizitei poliţiei. 

— Vă pot satisface foarte uşor, zise Larry zâmbind. O femeie a 
introdus o plângere împotriva lui, pentru motivul că s-ar fi folosit 
de dânsa ca să comită o nelegiuire. 

Larry deschise uşa şi se opri cu mâna pe clanţă. 

— Domnule Dearborn, iartă-mă că-ţi pun o întrebare care te-ar 
putea îndurera, zise el prietenos. Eşti şi d-ta...? 

— O, da, răspunse celălalt cu glas voios. Sunt orb de tot. Port 
aceşti ochelari din simplă vanitate. Mi se pare că-mi stau bine! 

— Bună ziua, zise Larry strângându-i mâna liberă, apoi împinse 
uşa şi se găsi faţă-n faţă cu Flash Fred. 

Flash Fred rămase trăsnit şi cobori de-a-ndăratelea cele câteva 
trepte, cu riscul să-şi frângă gâtul. Larry îl observa, cu capul 
plecat într-o parte, ca o găină curioasă. 

— Mă urmăreşti tu, ori te urmăresc eu pe tine? întrebă el 
amabil. Şi de ce te scoli aşa de dimineaţă, Fred? Ai fost plecat 
toată noaptea după treburile tale? 

Pentru prima dată lui Fred îi pierise glasul. Merse pe jos tot 
drumul de la Jermyn Street la Paddington şi observase cu multă 
grijă să nu fie urmărit. In sfârşit putu să vorbească. 

— Nu înţeleg ce aveţi cu mine. Nu mă puteţi aresta pentru 
întâmplări vechi. 

— Ce tot îndrugi acolo? zise Larry. De fapt nu ştiu pentru ce te 
afli împreună cu noi. Dar pentru că ne-ai impus tovărăşia ta şi 
pentru că nu e nimeni care să vadă în ce societate dubioasă mă 
aflu am să te rabd. 

Fred se opri. 

— Vrei să-mi spui că nu sunt arestat? întrebă el neîncrezător. 

— Întrucât mă priveşte pe mine, nu eşti, zise Larry. Dar poate 
că sergentul Reed are vreo afacere particulară cu tine. 

— Nu, domnule, zise sergentul Reed zâmbind. Fred, cine ţi-a 
spus că eşti arestat? 

— Ei, nu mai înţeleg nimic! zise Fred îngrozit. Dar ce a 
însemnat gluma asta? 

— Nu cunoşti pe cineva la cămin? 

— Nici habar nu aveam că există pe lume, zise Fred. A trebuit 
să întreb pe un lăptar pe unde să apuc spre a ajunge aici. 

— Ar fi trebuit să întrebi pe un sergent de stradă! zise Larry. 
Sunt mulţi pe aici. 

— Chiar prea mulţi, după părerea mea, răspunse Fred 
răzbunător. Domnule Holt, eşti un om serios, zise el cu gravitate 
subită, şi sunt sigur că n-ai să mă amăgeşti! 

Fred vâri mâna în buzunarul lăuntric al hainei şi scoase o 
scrisoare. 

Larry desfăcu epistola adresată lui Fred Grogan şi citi: 

„Mâine te vor aresta. Larry Holt are mandatul de aducere. Vino 
la căminul Todd din Lissom Lane la şase şi jumătate de dimineaţă 
şi întreabă de „Lew”. EI îţi va da instrucțiunile necesare ca să o 
poti şterge. la seama să nu fi urmărit şi nu spune nimănui unde 
te duci”. 

Nu era iscălită şi Larry îndoi scrisoarea şi voia tocmai să o 
înmâneze lui Fred, dar se răzgândi. 

— N-ai vrea să mi-o laşi? întrebă el. 

— De ce nu, domnule. Dar te rog, domnule Holt, să-mi spui 
dacă e ceva adevărat cu povestea vă voi fi arestat. 

Larry clătină din cap. 

— După câte ştiu nu figurezi pe lista celor urmăriţi şi te asigur 
că nu am nici-un mandat de aducere împotriva ta, Fred, zise el. 


Capitolul 14 
FANNY ARE UN VIZITATOR 


La nr. 280 din Coram Street, era o casă cu mai multe 
apartamente şi d-ra Fanny Weldon ocupa două camere. 

Pungăşoaica petrecuse o noapte agitată. Avea de garnisit o 
pălărie, de călcat nişte mătăsuri, ceva de cârpit şi ceva de ţesut. 

— Ai stat târziu noaptea trecută, d-ră Weldon? o întrebă gazda 
aducându-i singură ceaiul. 

— Trebuie să-ţi mărturisesc că nici nu m-am culcat. Am fost la 
dans. Cât e ceasul? 

— Şase. Credeam că dormi şi pentru că n-ai sunat, n-am vrut 
să te deranjez. 

— Deseară am să mă culc devreme, zise Fanny căscând. E 
ceva nou? 

— Nu, dragă, răspunse gazda. 

— Nimic? 

— Ne-a venit un domn nou în camera opusă acesteia, şi arătă 
cu degetul înspre uşă. E un domn din Manchester; e foarte 
liniştit. Doamna Hooper a avut iar ceva de obiectat în privinţa 
mesei. Şi ea mai povesti diferite cancanuri din pensiune. 

— Trimite-mi ceva rece, pe o tavă, zise Fanny. Mă culc curând. 
Mâine am o întâlnire foarte importantă. 

Dar nu prea era încântată în sufletul ei de perspectiva întâlnirii 
cu Larry Holt. 

Pe la şapte şi jumătate, femeia se dezbrăcă încet şi se culcă în 
pat. Era grozav de obosită şi adormi aproape imediat. Visele 
răufăcătorilor nu sunt de regulă mai înfiorătoare ca visele celor 
puri şi virtuoşi. Fanny însă era prea obosită şi avu vise rele... Visă 
că a comis o crimă; ea îl omorâse pe Gordon Stuart. Nu auzise 
niciodată de Gordon Stuart până nu-i pronunţase Larry numele; 
dar şi-l închipuia ca un tânăr slăbănog. 

Şi acum sosise ziua ispăşirii, visa ea; au scos-o din celulă cu 
mâinile legate la spate şi ea păşea încet alături de un preot 
îmbrăcat în odăjdii albe, până la un mic adăpost. Apoi venea un 

om, călăul care avea faţa batjocoritoare a orbului Jake. Simţea 
funia în jurul gâtului, căuta să ţipe dar se îneca. Se trezi. 

Două mâini erau în jurul gâtului ei şi la lumina ce venea de la 
un felinar, ea recunoscu faţa întunecoasă a orbului Jake. Nu era 
vis, ci realitate. 

— Fanny, m-ai trădat, şoptea el. Am un mic camarad la 
Căminul Todd care mi-a spus. Şi acum s-a sfârşit cu tine, auzi? 

Ea se îneca, se asfixia; nu putea scoate un sunet, simţea cum 
faţa-i se roşea şi mâini crude o strângeau tot mai mult. Dar 
deodată lumina se aprinse şi „domnul din Manchester” care 
ocupase camera din faţa uşii şi care aşteptase toată noaptea ca 
să audă paşii tiptili ai orbului Jake, ştiind că el va veni după ce va 
fi aflat că fusese trădat - Larry Holt, cu un browning în mână, 
înfruntă pe sugrumător. 

— Sus mâinile, orbule Jake, zise el şi orbul Jake se întoarse 
scoțând un urlet înăbuşit, ca zbieratul unui tigru încolţit. 


Capitolul 15 
OMUL DE LA MIEZUL NOPŢII 


O clipă rămaseră aşa, nici unul nu se mişca, apoi Jake ridică 
încet mâinile. 

— Ai un revolver, nu-i aşa? urlă el. N-ai să tragi într-un biet 
bătrân, domnule Holt! 

— Haide, înaintează, zise Larry, şi nu încerca vreun şiretlic că 
ai să te căieşti. 

— Îmi pare tare rău, domnule Holt, bolborosi bătrânul. 

Bărbatul voinic înainta cu mâinile în aer şi una din ele atinse 
ca din întâmplare lampa electrică ce atârna din tavan. Se auzi o 
explozie asurzitoare, becul se sfărâmase în mâna orbului şi odaia 
rămase în întuneric. Apoi Larry se simţi în mâinile orbului Jake. 
Diana nu exagerase când îi povestise de puterea lui. Era 
înspăimântătoare şi cu toate că Larry era un bărbat voinic, el 
simţea că nu va putea rezista. Nici o clipă Larry nu se putea 
gândi cu sânge rece la eventualul rezultat al luptei. Dar o 
întrerupere surveni, se auzi deschizându-se o uşă la etajul de sus 
şi apoi glasul cuiva; apoi orbul Jake îl ridică pe detectiv ca şi cum 

ar fi fost o legătură de zdrenţe şi-l aruncă în celălalt capăt al 
camerei unde căzu gâfâind şi abia respirând. 

O clipă mai târziu uşa se deschise şi orbul Jake cobori scările 
acoperite cu covoare, mai repede decât ar fi cutezat să o facă un 
om cu ochi buni. 

Larry se sculă cu greu în picioare, ridică lampa electrică de 
buzunar de pe duşumea şi-şi găsi revolverul acolo unde căzuse. Il 
luă şi alergând la fereastră o deschise şi se uită afară. Dar orbul 
ocolise deja colţul. 

Cineva aduse un alt bec şi Larry se apropie să vadă ce face 
fata. Era încă leşinată şi urmele roşii de pe gât arătau ce bine o 
strânseseră palmele orbului Jake. 

— Aţi face bine să chemaţi un doctor, zise el gazdei, care era a 
treia persoană aflată în cameră. Ea se uită la el cu bănuială şi 
neîncredere. 

— Ce-ai făcut în camera asta? îl întrebă ea cu reproş. Am să 
chem un poliţist. 

— Trimite după doi, zise Larry. Şi cheamă şi un doctor. 

Din fericire postul de poliţie era în apropiere şi medicul 
circumscripţiei putuse să vină după câteva clipe. 

Între timp femeia îşi revenise în fire, dar avea o criză de isterie 
groaznic de privit. 

— Doctore, cred că ar fi mai nimerit să o duci la o infirmerie 
sau la un spital, zise Holt şi medicul fu de aceeaşi părere. 

El examină urmele de pe gâtul ei cu o expresie de uluire. 

— Nici un om n-ar putea face aşa ceva, zise el. Trebuie să se fi 
folosit de vreun instrument oarecare. 

Larry începu să râdă, dar râdea cam mânzeşte. 

— Dacă eşti de părerea asta, doctore, zise el, ai face bine să te 
uiţi puţin la gâtul meu, şi-i arătă dâra roşie lăsată de două degete 
ale lui Jake, când îl apucase. 

— Vrei să zici că el ţi-a făcut asta? întrebă doctorul 
neîncrezător. A 

Doctorul fluieră. intre timp gazda se încredinţase de 
sinceritatea lui Larry şi-i ceru scuze. 

Larry ieşi în stradă ca să respire aerul nopţii. Ceea ce-l 
îngrijora era certitudinea că în Londra se plimba în libertate un 
individ, care era mai periculos ca un tigru, care avea puterea 
unui urs şi o inteligenţă, ceva mai mare ca a unei maimuțe. 

— El singur întrece Grădina Zoologică, zise Larry, după ce 
înşirase toate calităţile neplăcute ale adversarului său. 

După o oră şi jumătate, toate posturile de poliţie primiseră o 
circulară analogă şi goana după Jake începu. 


_ Capitolul 16 . 
GROGAN INTALNEŞTE O DOAMNA 


Luni avea loc o cununie elegantă la biserica St. George's din 
Hanover Square. 

Intre cei prezenţi se afla şi Frederic Grogan. Flash Fred nu 
fusese invitat din două motive. În primul rând prietenii mirelui şi 
ai miresei nu-l cunoşteau şi în al doilea rând, chiar de-l 
cunoşteau, nu l-ar fi invitat. Dar Fred nu-şi făcea sânge rău 
pentru un lucru atât de neînsemnat ca o invitaţie. De aceea, el 
sosi la St. George's cu un joben strălucitor, cu mănuşi albe 
impecabile, cu pantaloni cu dunga întinsă şi înaintă spre altar 
unde din eroare fu luat drept mirele. 

El nu venise pentru că dorea să pătrundă în societatea bună, 
ci pentru că ultima modă era ca doamnele să se gătească cu 
giuvaericale scumpe şi în timpul dimineţii la asemenea 
ceremonii. El se întreba dacă ar fi cuminte şi recomandabil să 
meargă şi la recepţie, căci aflase unde avea să aibă loc recepţia. 
Dar deodată cineva îl atinse de braţ şi se întoarse în grabă. 

— Ah, d-rul Yudd! răsuflă el uşurat. Credeam că era individul 
Holt. Mă urmăreşte într-una, aşa că am devenit nervos. 

D-rul Yudd, foarte elegant în hainele lui de dimineaţă, îl privea 
sever. 

— Mi-ai spus că pleci la Nisa, zise el. 

— Am pierdut trenul, răspunse Fred cu seninătate. 

D-rul Yudd rămase gânditor. 

— Vino puţin cu mine, zise el. Am să-ţi vorbesc. 

Flash Fred îl urmă tăcut. 

— Ai început să mă plictiseşti, d-le Grogan, zise d-rul Yudd. 
Credeam cel puţin să am plăcerea să ştiu că-ţi desfăşori 
activitatea riscantă pe continentul Europei. Când colo găsesc că 
duci o viaţă mondenă în Jermyn Street. 

— Mi s-a părut că spuneai că nu ştii că mă aflu pe aici? întrebă 
repede Fred. 

— Nici gând să spun aşa ceva! răspunse doctorul calm. Am 
făcut numai observaţia că mi se părea că ai spus că ai de gând 
să pleci la Nisa. 

— O, atunci ştiai că sunt aici, zise Fred. 

— Am auzit că eşti aici, răspunse d-rul Yudd. Domnule Grogan, 
nu crezi că noi ar trebui să ajungem la un fel de compromis? 

Fred ascultă cu atenţie. 

— In ce privinţă şi cum anume? întrebă Fred bănuitor. 

— Presupune, zise d-rul Yudd, că ţi-aş da o sumă globală, o 
dată pentru totdeauna, ca să nu mă mai sâcâi? 

Nimic nu convenea mai bine planurilor lui Fred. 

— Primesc, zise el, după o pauză destul de lungă şi d-rul Yudd 
îl fixă cu seriozitate. 

— Dar va trebui să te ţii de cuvânt, zise el. Aş fi dispus să-ţi 
dau 12 000 lire. 

— 12 000 lire? repetă Fred. Bine! La această sumă putem sta 
de vorbă. 

— Dar îţi repet, adăugă d-rul, nu vreau să mă lipsesc de 
această sumă, decât dacă am garanţia că nu mă vei mai plictisi 
în viitor. Vrei să iei masa cu mine la Chelsea, mâine la ora opt 
seara? 

Fred făcu un semn afirmativ. 

— Voi avea câţiva invitaţi la masă, zise doctorul. Dar nimeni 
nu te cunoaşte. Şi trebuie să-ţi cer o favoare personală, să nu 
încerci să urmăreşti pe vreuna din cunoştinţele pe care le vei 
face mâine seară. 

In exaltarea lui, pe când inima-i era plină de mulţumire şi 
mintea combina planul vieţii largi ce-l aştepta, el zări o fată de 
cealaltă parte a străzii. Faţa ei nu era din acele care puteau fi 
uitate. O mai văzuse o dată sub un bec electric între St. Martin's 
şi Strand şi el îşi grăbi paşii, traversând strada şi urmărind-o, însă 
nu fără a arunca o privire de teamă în urma sa. De data asta 
Larry Holt era nevăzut. 

— Nici nu se putea ceva mai nimerit, zise Fred, căci era 
conştient de înfăţişarea-i elegantă. 

O ajunse la colţul străzii Piccadilly şi-şi scoase pălăria zâmbind. 
O clipă Diana avu impresia că-l cunoaşte pe acest tânăr şi voia 

să-i întindă mâna, când el făcu greşeala de a repeta formula 
obişnuită: 

— Parcă ne-am mai întâlnit cândva? 

Ea îşi retrase mâna. 

— Scumpa mea, zise Fred, eşti fata cea mai frumoasă din 
lume şi doresc nespus de mult să te cunosc! 

— Atunci ar fi mai bine să treci pe la mine, zise ea şi Flash 
Fred aproape nu-şi credea ochilor. Mare noroc dăduse peste el! 

Ea deschise geanta de piele, scoase o carte de vizită şi scrise 
ceva pe ea. 

— Mulţumesc de mii de ori, zise Fred radios, luând cartonul. 
„Imediat am să ţi-o dau şi pe a mea. Ce-ar fi să luăm masa 
împreună? El ridică biletul şi citi „Miss Diana Ward” - frumos 
nume, gândi el. „Diana! Camera 47” apoi se schimbă la faţă 
„Scotland Yard!” şopti el cu glasul stins. 

— Da lucrez cu d-l Larry Holt, zise ea cu voce dulce şi el înghiţi 
în sec. 

— Când e el nu eşti d-ta şi când eşti d-ta nu e el, zise furios. 
De ce nu puteţi lăsa omul în pace? 


Capitolul 17 
BANII ASIGURAŢI 


În după amiaza acelei zile, Diana ceru şefului său ceva, care-l 
cam decepţionă. 

— Desigur, zise el. Nu voi avea nevoie de d-ta diseară. Zici că 
te duci la dans? 

Ea făcu semn că da. 

— Foarte frumos, zise el mulţumit. Sper că ai să petreci bine! 

— Mă duc numai din datorie, domnule Holt. Nici prin gând nu 
mi-ar fi trecut să mă duc la dans; dar tânărul care m-a poftit se 
ocupă de asigurări şi am fost secretara lui timp de şase luni. 

— Se pare că ai început să lucrezi la o vârstă foarte fragedă, 
zise el zâmbind. Ai fost la vreo şcoală publică? 

— Am fost la o şcoală comunală, răspunse ea liniştit. Mătuşa 
care m-a crescut, era tare săracă. 

— Nu ai cunoscut pe tatăl şi pe mama d-tale? 

Ea clătină din cap. 

— Sper că nu ai de gând să bănuieşti că sunt enigmatica 
Clarisa, zise ea zâmbind. Mă tem că originea mea e mai puţin 
romantică. Mă aştept oricând să-l găsesc pe tatăl meu figurând 
pe fişele de la Scotland Yard, bineînţeles dacă mai e în viaţă. 

— Spui că te duci din datorie, o întrerupse el. Ce vrei să zici cu 
asta? 

Ea se duse la birou, luă geanta, o deschise şi scoase o 
scrisoare. 

— Poate te interesează să ştii că şi soţia d-lui Gray va fi acolo, 
şi că şi dânsa mă invită, zise ea zâmbind. lată, de altfel, pasajul 
care m-a hotărât să mă duc, zise fata şi citi: „/n u/tima vreme ne- 
a mers foarte prost. Pierderea unui vapor în Baltica a lovit foarte 
tare pe asociatul meu, iar eu a trebuit să plătesc o sumă foarte 
mare de bani la moartea unui om numit Stuart”. 

— Stuart? zise Larry repede. Acesta nu poate fi decât Stuart-ul 
nostru. Ştii că ancheta s-a închis cu rezultatul „Găsit înecat”. 
Aşadar e vorba de un Stuart? îşi zise el şi clătină de câteva ori 
din cap. Trebuie să-ţi cer scuze, Diana, zise el numind-o astfel 
pentru prima dată. Credeam că te duci să te distrezi în chip 
frivol. 

Ea se uită la el cu ochi lucitori şi se înroşi la faţă. 

— La ce oră te vei întoarce? 

— Voi veni la Yard, zise ea. Am să fiu aici puţin după ora 
unsprezece. 

Apoi se uită încruntată la semnul de pe gâtul lui. 

— Te doare tare? întrebă ea compătimitor. 

— Nu prea tare, zise Larry. Dar lovitura dată vanităţii mă 
ustură mai rău. Va mai trece câtva timp până să mă vindec. 

— Trebuie să fie nespus de puternic, zise ea înfiorându-se. 
Niciodată nu voi putea uita noaptea aceea pe scară. Mi se pare 
că nu sunt ştiri despre el? 

— Nici una, răspunse Larry. S-a dat la fund. 

— Aţi pus să se supravegheze căminul? 

— Căminul? întrebă el mirat. Nu, nu cred să fie necesar. 
Directorul pare să fie un om foarte cumsecade. Am vorbit cu 
inspectorul poliţiei locale şi el mi-a spus că toţi oamenii din 
cămin sunt cinstiţi şi că răspunde pentru toţi, afară de tipul pe 
care ei îl numesc „Lew”. Acesta e omul pe care l-am văzut la etaj 
şi care pare pe jumătate nebun. 

— Vreau să-ţi cer o favoare, zise ea. Vrei să mă iei mâine cu d- 
ta la cămin? 

— Desigur, dacă doreşti să mergi. Dar nu cred să găseşti acolo 
vreun indiciu care să ne apropie de ucigaşul lui Stuart. 

— Mai ştii, zise ea gânditoare. 

Diana acceptă să ia masa cu el în ziua aceea. Era un prânz 
voios pentru Larry care era neobişnuit de zăpăcit. După amiaza 
însă fu mult mai serioasă pentru el, căci cercetările dovezilor 
documentare care să arate că teoria Dianei fusese justă şi că d- 
na Stuart avusese fiice gemene, nu aduseră nici un rezultat. Nu 
exista nici un document despre naşterea copiilor, cu toate că 
registrele de la Somerset House fuseseră examinate cu 
minuţiozitate. 

— Şterge numărul doi, zise Larry. 

— Am încheiat şi cu asta, răspunse fata. Dar e ciudat că o 
femeie de condiţia doamnei Stuart să fi neglijat să declare 
naşterea copiilor săi. 

— D-na Ward avea anumite idei în această privinţă. Vorbesc 
de mătuşa al cărui nume îl port, zise ea. Ea era contra vaccinării, 
a declaraţiei de înregistrare şi a educaţiei. 

— Dar ce i s-a întâmplat mătuşii d-tale? A murit? întrebă Larry. 

Fata tăcu. 

— Nu, nu a murit! 

— N-ar fi trebuit să o pomenesc dacă nu eram pregătită să 
continui, zise ea liniştită. Eu mă trag dintr-un neam tare prost, 
domnule Holt. Mătuşa mea a furat de la stăpânul ei şi cred că 
obişnuia să facă mereu astfel. Oricum, când eram de doisprezece 
ani a plecat pentru mai multă vreme şi de atunci n-am mai auzit 
de ea niciodată. 

Larry se apropie de Diana, îi puse mâna pe umăr şi-i zise: 

— Draga mea, ai izbutit să te lepezi de toate şi să ajungi la o 
situaţie onorabilă într-un chip cu adevărat minunat. Sunt foarte 
mândru de d-ta. 

Când fata ridică privirea şi se uită la el, ochii îi erau plini de 
lacrimi. 

— Mi se pare că-i plăcea să bea, dar nu sunt sigură. Aş dori să 
aflu ce i s-a întâmplat, dar nu îndrăznesc să mă informez. 

— A fost închisă? 

Fata clătină din cap. 

— Mi se pare că era o casă de dezalcolizare, răspunse ea. Dar 
acum spune-mi ce faci azi după amiază? 

Larry îi expuse programul, dictă vreo două scrisori şi apoi 
plecă, lăsând-o să le termine. 

La fiecare pas nou pe care-l făcea, misterul devenea tot mai 
încurcat. 

Când se afla pe la jumătatea drumului din Northumberland 
Avenue, el se opri şi scoase carnetul. 

„Omorât... dear... mare” citi el şi clătină din cap. 

— Dear, dear, dear, repetă el înaintând agale şi deodată îi veni 
în minte un nume, fără o rațiune plauzibilă. Dearborn! El râdea 
încet. Preotul acela cu sufletul blajin, care muncea printre 
oamenii ce trăiau în veşnică întunecime? 

Plimbându-se, ajunse pe la Shaftesbury Avenue şi trecând pe 
lângă un teatru, un nume îi atrase privirea. Se opri şi se aplecă 
să citească programul teatrului. 

„John Dearborn”, citi el. 

Se vede că Dearborn era autorul piesei care se juca aici. Care 
era teatrul acesta? Teatrul Macready. Din acest teatru dispăruse 
Gordon Stuart. 

Fără a sta pe gânduri, intră în vestibul şi se duse la ghişeul de 
bilete iar ochii lui ageri se opriră pe planul pe care funcţionarul îl 
avea în faţa sa. Erau rare semnele albastre care indicau locurile 
reţinute. 

— Imi poţi spune, unde-l pot găsi pe dl. John Dearborn? întrebă 
el. 

Slujbaşul îl privi cu o expresie de resemnare îndurerată. 

— Sunteţi poate un prieten al directorului? 

— Nu, răspunse Larry, nu sunt. 

— Nu sunteţi din întâmplare nici prieten cu dl. Dearborn, nu-i 
aşa? întrebă omul şi Larry clătină din cap. Nu ştiu unde îl puteţi 
găsi pe dl. Dearborn şi aş dori ca nici administraţia teatrului să 
nu ştie unde să-l găsească! Plec de aici la sfârşitul săptămânii, 
aşa că spun fără teamă ceea ce cred. El e cel mai tâmpit autor 
dramatic, care s-a născut vreodată Cred că asta nu vă împiedică 
să cumpăraţi un bilet, nu e aşa? întrebă el făcând haz. 

— Nu, nu, răspunse Larry râzând. 

— Eu nu vă sfătuiesc să luaţi unul, zise funcţionarul de la 
bilete, în matineul de sâmbătă am avut spectatori şi diseară 
probabil că vom avea trei. 

— Nu mi-ai răspuns la întrebarea mea. Nu ştii unde pot găsi pe 
autorul acestei nenorocite piese? 

Funcţionarul înălţă din umeri. 

— El are o misiune oarecare în West-End. Sărmanul om e orb 
şi n-ar trebui să-l vorbesc de rău. Dar stupide piese mai scrie! 

— De când scrie John Dearborn? întrebă Larry. 

— De vreo zece ani. Dar să ştiţi că nu sunt toate proaste. Sunt 
mai mult nebune, decât proaste. 

— Vine uneori pe aici? 

— Niciodată, zise omul. Nu ştiu de ce, dar nu vine; nici măcar 
la repetiţie. 

— Incă o întrebare. Cui aparţine acest teatru? 

— Unui sindicat, răspunse slujbaşul. 

— Mi-ai face o mare favoare personală, zise el, dacă m-ai lăsa 
să văd localul. 

Mai întâi slujbaşul şovăi, apoi chemă un servitor. 

—ÎI veţi găsi cam întunecos, zise el. Încă nu s-a aprins lumina. 

Larry urmă pe servitor înăuntrul teatrului şi-l examină. 

— Care e loja A? întrebă Larry, căci asta venise să vadă. 

Omul îl conduse de-a lungul unui culoar. La capătul lui se opri 
şi deschise o uşă la dreapta. Larry intră. 

Loja A nu avea nimic deosebit, decât doar că covorul de pe jos 
era gros şi bogat iar cele trei scaune care o mobilau erau frumos 
desenate. A 

Larry ieşi şi examină culoarul. In faţa uşii lojei, peretele era 
drapat cu o perdea groasă, roşie. El o dădu la o parte şi găsi o 
uşă de fier, pe care era scris cu litere roşii: „leşire în caz de 
incendiu”. 

— Unde dă uşa asta? 

— Pe o stradă laterală, domnule, zise omul. E Cowley Street. 
Nu e o stradă propriu-zisă, ci un pasaj, care e proprietatea 
acestui teatru şi e închis la un capăt. 

Larry dădu omului un bacşiş şi ieşi. Acum era mai aproape de 
soluţionarea dispariţiei şi morţii lui Gordon Stuart de cum fusese 
vreodată. Şi el o ştia. 

La zece şi jumătate se afla în biroul său şi aştepta cu 
nerăbdare sosirea fetei. 

Ea sosi la unsprezece fără zece, iar Larry, care n-o văzuse 
până atunci decât în hainele de lucru, rămase fermecat de 
frumuseţea ei. N 

— Vino înăuntru, zise el. In jurul d-tale mobila pare uzată şi 
veche. 

Ea râse, puse haina pe scaun şi Larry uită caracterul oficial şi 
important al vizitei ei şi ar fi continuat să-l uite, dacă ea nu i-ar fi 
amintit-o cu un triumfător: 

— Am aflat! 

— Ai aflat? bolborosi el. Cum? Ai văzut pe prietenul d-tale de la 
asigurare? 

— Am făcut câteva însemnări, zise ea. Prietenul meu a fost 
tare lovit de moartea lui Stuart; şi e acelaşi Stuart. 

Larry fluieră. 

— Explică-mi şi mie, zise el. 

— Prietenul meu e un intermediar în afaceri de asigurare, 
explică ea. Se pare că prietenul meu, asigurătorul, a subscris o 
reasigurare în valoare de trei mii de lire. 

— În valoare de trei mii de lire? zise Larry surprins. Dar atunci 
pentru ce sumă a fost asigurat Stuart? 

— Şi eu am întrebat asta, zise ea fâlfâind hârtia. Pe poliţa 
andosată de dl. Gray era menţionată suma de 50.000 lire, dar dl. 
Gray spune că mai era o altă poliţă pentru o sumă similară. 

Larry se aşeză şi ochii îi scăpărau. 

— Aşadar asta a fost cauza morţii lui Stuart? Asigurat pentru 
100.000 lire? Prietenul d-tale a plătit? 

— Desigur că a plătit, răspunse fata. 

— Care e numele societăţii pentru care a făcut reasigurarea? 

Ea tăcu o clipă şi-l privi. 

— Greenwich Insurance Company, răspunse ea şi Larry sări în 
picioare. 

— Doctorul Yudd, zise el în şoaptă. 


Capitolul 18 
AMANETUL 

Larry conduse fata jos la scară şi se opriră în hol, vorbind. La 
uşă aştepta o maşină, un lux pe care ea îl explică foarte uşor. 

Venise cu automobilul soţilor Gray şi trebuia să se întoarcă la 
ora două ca să ia pe agentul de asigurare şi pe soţia sa. 

— Imi pare grozav de rău că trebuie să refuz invitaţia d-tale, 
zise Larry. Dar aştept un telefon. L-am trimis pe Harvey după 
nişte informaţii şi mi-a făgăduit să-mi telefoneze pe la miezul 
nopţii. 

Ea îl privi îngrijorată. 

Tocmai atunci ieşi un funcţionar din încăperile de la parter şi 
se apropie de el. 

— V-a chemat cineva la telefon, domnule, zise slujbaşul. 

— Vino cu mine, zise Larry. Poate că termin cu ceea ce aştept 
şi mă voi putea lăfăi în maşina aceea de milionar. 

Cel care-i telefona nu era sergentul Harvey, ci inspectorul de 
serviciu din postul de poliţie de la Oxford Lane. 

— Vorbesc cu inspectorul Holt? întrebă el. 

— Chiar eu sunt, răspunse Larry 

— Aţi trimis o circulară cu descrierea unui buton de manşetă 
de email negru cu diamante? 

— Da, răspunse Larry nerăbdător. 

— Ei bine, dl. Emden de la firma Emden şi Smith, care 
împrumută bani pe amanet, a cumpărat o pereche de butoni, 
care corespund întocmai inscripţiei publicate în Hue and Cry. 

— L-ai luat? întrebă Larry zorit. 

— Nu, domnule, răspunse inspectorul. Dar dl. Emden e aici, la 
dispoziţia dvs., dacă vreţi să-l interogaţi. Poate aduce butonii 
dimineaţă. Locuieşte aici pe aproape. 

— Sosesc îndată, zise Larry. 

— Ce este, întrebă fata. Au găsit butonii? 

Larry clătină din cap. 

— A găsit o pereche de butoni perfect identici cu acela găsit în 
mâna lui Gordon Stuart, zise el cam nedumerit. Nu pricep asta. 
Dacă ar fi fost o jumătate de buton sau un buton şi jumătate, 
desigur că ar fi fost un indiciu. 

El se uită îngrijorat la centrala telefoanelor şi la impiegat. 

— Dacă sergentul Harvey mă cheamă, zise el, spune-i să mă 
sune mai târziu. Sau dacă e pe aici pe aproape, să vină şi să mă 
aştepte. Mă duc la secţia de poliţie de la Oxford Lane. De data 


59 


- EDGAR WALLCE - 


asta, zise el fetei când ajunseră afară, am să primesc să mă 
conduci cu maşina d-tale elegantă. 

El o lăsă la apartamentul ei. Pe trotuar stătea un individ care-l 
salută pe Larry. 

— Sper că nu ai pus să mă păzească, zise fata surprinsă. Cred 
că nu e necesar, domnule Holt. 

— Propria mea experienţă îmi spune că dimpotrivă, este foarte 
necesar, răspunse Larry serios. Nu se poate intra în casă pe 
altundeva decât prin această intrare principală, nu-i aşa? întrebă 
el pe omul de gardă. 

— Nu, domnule; m-am uitat bine peste tot şi am fost şi în 
locuinţa domnişoarei. 

Ea tresări. 

— Cum? întrebă ea. 

— Am pus să se facă o cheie după a d-tale, zise Larry. Sper că 
nu te superi. 

Holt îi ură noapte bună şi-şi continuă drumul pe jos până la 
Oxford Lane. 

DI. Emden era un om scund, blajin, cu ochelari. 

— Domnule Holt, citeam lista obiectelor furate şi am dat de 
descrierea dvs. 

— Spuneţi că aveţi o pereche? 

— Da, domnule, răspunse acesta. Mi-au fost amanetaţi azi 
dimineaţă. Eu am primit butonii şi am dat 4 lire celui care-i 
amanetase. 

— Nu au o formă obişnuită, nu-i aşa? întrebă Larry şi Emden 
clătină din cap. 

— Sunt foarte neobişnuiţi, zise el. Erau puţin stricaţi. Lipseau 
trei diamante de la margine, altfel aş fi dat pe ei mai mult. 

— Cunoaşteţi pe omul care i-a amanetat. 

— Nu, domnule. Era un tip elegant, care mi-a spus că s-a 
plictisit de ei. Impresia mea era... el ezită. 

— Care, întrebă Larry. 

— Ei, cu toată înfăţişarea-i bună, m-am gândit că seamănă cu 
hoţii eleganţi care roiesc prin West End şi am avut impresia că-i 
amanetează nu atât pentru că avea nevoie de bani, ci pentru că 
voia să-i pună la adăpost. 

Larry clătină din cap. 

— Elegant îmbrăcat? zise el gânditor şi apoi adăugă repede: 
purta diamante? 

— Da, domnule, zise negustorul. Tocmai de asta am socotit că 
vrea să se descotorosească de butoni. 

— Cum îl cheamă? întrebă Larry. 

— Şi-a dat numele de Frederick şi cred că a dat o adresă 
imaginară. 

— Flash Fred, zise Larry. Jermyn Street se află în 
circumscripţia dvs.? întrebă el pe inspector. 

— Da, domnule, zise ofițerului. 

— Trimite vreo doi oameni să-l prindă pe Flash Fred. 

— E o arestare? întrebă inspectorul. 

— Numai ceva preventiv. Domnule Emden, zise el întorcându- 
se spre negustor, regret că nu pot aştepta până mâine şi trebuie 
să vă rog să mă însoţiţi până la magazinul dvs. şi să-mi daţi 
butonii. 

— Cu plăcere, domnule, răspunse omul. Magazinul meu e 
numai la vreo cinci minute de aici. 

Insoţiţi de un ofiţer în civil, se duseră la prăvălia d-lui Emden 
dar când voiră să întoarcă cheia în broască, uşa se deschise 
singură. 

Ajunseră la altă uşă, dar acum nu era nevoie nici măcar să 
bage cheia. Uşa era întredeschisă şi lampa electrică a lui Larry 
lumina urmele daltei, cu care fusese forţată. Negustorul alergă în 
magazin şi făcu lumină. 

Pe tejghea se afla un registru deschis la pagina pe care erau 
trecute tranzacţiile din cursul zilei. 

— Unde ţineţi butonii? întrebă Larry nerăbdător. 

— În safe, în biroul meu personal, răspunse omul. 

Cuvintele lui se adeveriseră profetice. Marele „safe”, absolut 
sigur contra hotilor, prezenta un aspect nu prea avantajos, căci 
în oţel fusese arsă o gaură şi broasca dispăruse. Nu conţinea nici 
un fel de articol de valoare. Toate pachetele fuseseră furate. 


_ Capitolul 19 
IN APARTAMENTUL LUI FLASH FRED 

După descoperirea făcută în magazinul împrumutătorului pe 
amanete, Larry se duse iarăşi la secţia de poliţie, spre a mai face 
o altă descoperire. Flash Fred nu era acasă. 

— AŞ dori, să veniţi cu mine şi să-i vedeţi apartamentul, 
domnule, zise ofiţerul care se duse să execute ordinul. Mi se pare 
că s-a petrecut ceva ciudat. 

Flash Fred locuia în Modley House din Jermyn Street, un bloc 
cu multe apartamente. Portarul povesti ceva foarte bizar. 

— DI. Grogan a venit acasă astă noapte pe la ora unsprezece, 
începu el şi a urcat în apartament. l-am adus un sifon, după cum 
îmi poruncise şi i-am urat noapte bună. 

Camera portarului era o încăpere sub scară, unde chiriaşii îşi 
lăsau cheile. 

Pe la douăsprezece şi jumătate mi s-a părut că aud un zgomot 
ca o împuşcătură şi vocea unui om strigând ceva; am ieşit în 
gang şi am ascultat. Se mai auzea un zgomot, de aceea am urcat 
până la etajul al doilea, de unde venea larma şi am tras iarăşi cu 
urechea. In apartamentul d-lui Grogan era lumină. Am putut să 
văd prin crăpătură. Am bătut în uşă şi după puţin timp dl. Grogan 
veni la uşă şi trebuie să vă spun că avea un aspect înfiorător. 
Avea un cuţit mare în mână şi hainele îi erau pătate cu sânge. 

— D-ta eşti? îmi zise. Vino înăuntru. 

— Am intrat în odaie, unde era o privelişte teribilă. Scaunele 
răsturnate, masa cu josul în sus şi pahare şi sticle pe jos. Pe 
partea exterioară a ferestrei d-lui Grogan este scara de incendiu 
şi fereastra era deschisă. 

— Ce s-a întâmplat, domnule? am întrebat. 

— Nimic deosebit, zise el. Numai că au intrat hoţii. Asta-i tot. 
Dă-mi un whisky cu sifon. 

Tremura din cap până-n picioare şi era tare nervos. Când m- 
am întors cu whisky, ştersese cuțitul şi era mai calm. L-am găsit 
stând la fereastra deschisă, privind în jos în curte, unde ducea 
scara de incendiu şi apoi am observat că unul din tablourile de 
pe perete era găurit de un glonte. l-am spus că voi avea 
neplăceri din pricina acestei gălăgii, pentru că ceilalţi locatari se 
vor plânge, dar el m-a rugat să nu-mi fac sânge rău şi mi-a dat 
50 lire ca să-i plătesc chiria şi cheltuielile ce se mai adaugă şi m- 
a rugat să-i întreţin apartamentul până se înapoiază. Mi-a spus 
că pleacă în străinătate. 

— Pe urmă ce s-a mai întâmplat? întrebă Larry când omul 
tăcu. 

— Nimic deosebit. A venit cu o valiză, s-a urcat într-o trăsură şi 
a plecat. De atunci nu l-am mai văzut. 

Larry examină camera şi găsi că descrierea făcută de portar 
fusese corectă. Unul din becuri era sfărâmat şi Larry atrase 
atenţia portarului asupra acestui fapt. 

— Da, domnule; becurile acestea se aprind pe două fire, un 
buton aprinde un bec şi celălalt buton aprinde două becuri. De 
obicei dl. Grogan nu aprindea decât un bec. 

Larry clătină din cap. 

— Mi se pare că ştiu ce s-a întâmplat, zise el. 

Işi putea reprezenta scena ce avusese loc în cameră; intrusul a 
intrat pe fereastră. Flash Fred l-a ţinut la distanţă cu revolverul şi 
omul voinic a înaintat cu mâinile ridicate, până a putut ajunge la 
bec să-l sfărâme cu palma-i puternică. Apoi Fred a tras şi omul s- 
a năpustit asupra lui, dar Fred era prea dibaci şi fusese mai isteţ 
ca el. Şi spre surprinderea orbului Jake - căci dânsul trebuie să fi 
fost vizitatorul - Grogan întâmpinase asaltul şi lovitura 
înăbuşitoare a acestui om brută, cu o lamă de oţel pe care o 
înfipse în orb, care trebuie să fi fugit pe fereastră deschisă. Dar 
unde era Fred? 

Larry se duse acasă, telefonă la cartierul general şi află că 
Harvey făcuse un raport negativ; apoi făcu baie şi se culcă. 
Dormi patru ore. Sunny îi aduse ceaiul cu pâine prăjită. 

— Cât e ceasul? întrebă Larry clipind din ochi. 

— E ora nouă, domnule, zise Sunny. A sosit poşta şi jurnalele. 

— Adu-mi scrisorile, zise Larry sărind din pat. 

El le examină bându-şi ceaiul. 

Una fusese adusă probabil personal pentru că nu era nici-o 
marcă pe plic. 

— Când a sosit asta? îl întrebă pe Sunny, când acesta intră 
iarăşi în odaie. 

— Când m-am sculat, era în cutie, răspunse Sunny. Mi se pare 
că a adus-o cineva. i 

Larry desfăcu plicul şi scoase o foaie de hârtie. Incepea fără 
vreo formalitate preliminară de politeţe. 

„Ai face mai bine, domnule Holt, să te interesezi de o altă 
afacere. Dacă nu ţii seama de acest sfat, ai să dai de mari 
neplăceri”. 

— O da, zise Larry şi sună. Sunny, zise el, adu-mi haina şi 
hârtiile care se află în buzunarul de dinăuntru de la piept. 

Larry căută printre hârtii şi găsi scrisoarea pe care o primise 
Flash Fred, prin care era invitat să treacă pe la Căminul Todd la 
orele şase dimineaţa şi să se ferească de a atrage atenţia. 

El puse scrisoarea primită alături de ea şi le compară. Erau 
scrise de aceeaşi persoană. 


Capitolul 20 
FEMEIA CARE A SCOS BANII DE LA ASIGURARE 


— Diana Ward, sunt un om tare buimăcit, zise Larry. 

Fata se opri din lucru, degetele ei ridicară cheile maşinii de 
scris; apoi se întoarse cu scaunul spre el. 

— Cazul începe să-mi pară mai clar, zise ea încet. 

— AŞ mulţumi lui Dumnezeu, dacă şi mie mi s-ar lumina puţin, 
mârâi Larry. lată care e situaţia. Să facem o recapitulare. Un 
canadian bogat venit la Londra, probabil ca să viziteze 
mormântul soţiei sale părăsite şi copilului său, e omorât după ce 
se duce la o reprezentaţie a teatrului Macready. Autorul piesei e 
John Dearborn, care se spune că scrie piesele cele mai proaste 
care au văzut vreodată lumina rampei. Dar aceasta încă nu 
denotă că e un ucigaş. In plus el e o remarcabilă faţă 
bisericească, care a întreprins o mare operă umanitară în folosul 
celor orbi. Răposatul Stuart lasă un testament, scris pe partea de 
dinăuntru a plastronului cămăşii sale, prin care lasă întreg avutul 
său unei fiice care se pare că nu există, în conformitate cu 
cercetările noastre de până acum. S-au găsit unele indicii: unul e 
o hârtie scrisă în alfabetul Braille, apoi un buton de manşetă din 
email negru cu diamante, găsit în mâna mortului. Hârtia cu 
scrisul Braille e furată de la Scotland Yard; butonii de manşetă 
după ce au ajuns în posesia lui Flash Fred, spre mai multă 
siguranţă, sunt amanetaţi de el. In plus, unealta duşmanului 
încearcă mai întâi să te înlăture pe d-ta, apoi vrea s-o ucidă pe 
Fanny Weldon, care săvârşise furtul de la Scotland Yard, ceea ce 

e explicabil, apoi încearcă să-l nimicească pe Flash Fred, fapt 
care iarăşi îl înţeleg. De fapt, singurul punct inexplicabil în toate 
acestea, zise el zâmbind, este încercarea lor de a te pedepsi pe 
d-ta. 

Ea clătină din cap. 

— Şi pentru mine asta e un mister, mărturisi ea. 

— Noi am descoperit până acum, zise Larry, că Stuart era 
asigurat pe o sumă mare la d-rul Yudd de la Greenwich Insurance 
Company, D-rul Yudd nu ascunde că asigurarea aceasta a fost 
efectuată. 

— L-ai văzut pe d-rul Yudd? întrebă ea mirată. 

— l-am telefonat, zise el. Şi-l voi vedea azi înainte de masă. 
Poate vrei să vii cu mine. 

El văzu că faţa ei se luminează. 

— ţi place să lucrezi în afacerea asta, nu-i aşa? întrebă el 
glumet. 

— Socot că e foarte captivantă, răspunse fata. 

D-rul Yudd aştepta o singură vizită şi, după toate aparențele, 
fu plăcut surprins când tovarăşa lui Holt intră în marele birou 
directorial de pe Bloombury Pavement. 

— Dumnealui e d-rul Yudd. Domnişoara e secretara mea, d-ra 
Ward, îi prezentă Larry. D-ra Ward are o memorie foarte bună şi 
voi avea nevoie, poate, de un memoriu stenografiat al convorbirii 
noastre. 

— Şi eu aş prefera asta, zise d-rul Yudd. Voiam să vă vorbesc 
despre omul cu care m-aţi găsit întâia dată când ne-am întâlnit. 
Mă tem că asta v-a făcut o impresie cu totul proastă şi vă înţeleg 
foarte bine, căci omul e un pungaş cunoscut. L-aţi mai văzut în 
ultimul timp? 

— De câteva săptămâni nici nu l-am văzut, nici n-am mai auzit 
nimic de el, minţi Larry şi fata trebui să se stăpânească bine, ca 
să nu pară surprinsă. 

Doctorul aprinse o ţigară, apoi scoase un dosar din biroul său 
şi-l deschise. 

— lată poliţele, zise el. Vedeţi, sunt redactate plătibile unei 
persoane care va fi indicată mai târziu. Autorizaţia de făcut plata 
ne-a venit în ziua morţii lui Stuart. Imediat vi-o voi arăta. Nu mi s- 
a atras atenţia asupra acestui fapt până ieri dimineaţă, când 
funcţionarul meu mi-a amintit, că am dat aceste poliţe. In acelaşi 

timp, am primit o cerere de plată, însoţită de un act de deces, 
sau mai exact o copie a actului de deces, redactat de ofiţerul de 
stare civilă. 

— Care se poate obţine pentru cinci shilingi, zise Larry şi d-rul 
Yudd înclină capul. 

— Era suficient, zise el încet. Şi în orice caz, când au venit 
legatarii, nu aveam nici un motiv să nu plătesc banii şi am 
efectuat plata. 

— Cum aţi plătit? Bani gheaţă sau cec? 

— Prin cec deschis după dorinţa doamnei. 

— A doamnei? întrebă în acelaşi timp Larry şi Diana, căci ea 
rostise aceste cuvinte fără să-şi dea seama. 

D-rul Yudd o privea zâmbind şi-şi freca mâinile. 

— Dar cine era doamna? întrebă Larry. 

Doctorul luă două fâşii de hârtie din dosar şi puse una înaintea 
detectivului. 

— lată recipisa, zise el. Vedeţi că e pentru o sută de mii de 
lire. 

Larry luă hârtia şi o examină. Ea purta semnătura „Clarisa 
Stuart”. 


__ Capitolul 21 
CAND DIANA A LEŞINAT 


Larry nu-şi putea crede ochilor. 

— Clarisa Stuart, zise el încet. O cunoaşteţi? 

— N-am mai auzit de ea până acum, zise doctorul voios. Dar 
ea era persoana indicată să primească banii de pe urma poliţei 
de asigurare. 

— Cum arată? întrebă Larry după o pauză. 

— Tânără, frumoasă, îmbrăcată la modă, zise el scurt. 

— Părea întristată? 

— Nicidecum, zise doctorul. Dimpotrivă, era foarte bine 
dispusă. 

Larry Holt şi Diana Ward se uitară unul la celălalt şi ochii lor 
exprimau mare uimire. 

— A lăsat doamna aceea vreo adresă? 

— Nu, nu era necesar, zise doctorul. V-am spus că i-am dat un 
cec deschis. La început părea cam plictisită. Nu voia cec, de 
aceea am trimis funcţionarul meu la bancă să scoată banii şi 
când mi i-a adus i-am dat. 

— Aşadar aţi plătit bani gheaţă, zise Larry. 

— Chiar aşa, i-am plătit bani peşin, zise doctorul Yudd. 

— N-aţi mai văzut-o niciodată înainte, insistă Larry. 

Doctorul Yudd clătină din cap. 

Larry şi fata plecară şi abia în stradă începuseră să vorbească. 

— E uluitor, zise el. Maşina aştepta şi el ajută fetei să urce. 

— Du-te la nr. 304 din Nottingham Palace, zise el şoferului. 

— Unde mergem? întrebă fata mirată. 

— Mergem la casa unde locuia Stuart, răspunse Larry. Am 
lăsat ancheta în acel loc pe seama sergentului Harvey şi el e un 
om deosebit de conştiincios; dar se poate să fi trecut ceva cu 
vederea. Desigur, dacă Gordon Stuart aflase abia în ziua morţii 
sale că mai avea o fiică, trebuie să fi primit o vizită. 

— Crezi că fata l-a văzut, întrebă Diana curioasă. Vreau să zic, 
Clarisa? 

— Se poate, răspunse Larry. Dar asta trebuie să aflăm. 

La nr. 304 din Nottingham Palace era o casă mare, cu aspect 
liniştit. Larry cu însoţitoarea lui fură poftiţi într-un salon 
confortabil. După câteva clipe, veni înăuntru o doamnă micuță, 
cu părul alb. 

— Sunteţi doamna Portland, nu-i aşa? zise Larry. Eu mă 
numesc Holt şi sunt de la Scotland Yard. 

O expresie de spaimă apăru pe faţa doamnei. 

— Vai, zise ea, vădit necăjită. Speram că poliţia a terminat cu 
mine. Bietul om s-a sinucis, nu-i aşa? De ce a făcut-o nu pot 
înţelege, zise ea clătinând din cap. Niciodată nu l-am văzut aşa 
de vesel, ca în seara când s-a dus la teatru. 

— Era voios înainte de a merge la teatru? zise repede Larry. 
Neobişnuit de vesel? 

Ea făcu un semn afirmativ. 

— A primit vreo vizită în după amiaza aceea? 

— Nici una, domnule, zise doamna şi faţa lui Larry se întunecă. 
Fusese plecat în cursul după amiezii şi trebuie să mărturisesc că 
s-a întors ceva mai curând de cum îl aşteptam. O femeie 
angajată cu ora tocmai îi deretica prin cameră şi când am trecut 

pe la uşa odăii lui, l-am auzit discutând cu cineva. Era ceva aşa 
de neobişnuit, încât am vorbit cu fata mea despre aceasta. 

— Cine era acel cineva, întrebă Larry şi doamna zâmbi. 

— Era femeia de serviciu. Mi s-a părut ceva neobişnuit, pentru 
că el nu vorbea niciodată cu nimeni. 

— Cât timp a stat femeia de vorbă cu el? 

— Aproape un ceas, fu răspunsul surprinzător. 

— Un ceas? zise Larry. A vorbit timp de o oră cu o femeie de 
serviciu? Despre ce a vorbit? 

Ea clătină din cap. 

— Nu ştiu. Imi amintesc bine, pentru că femeia a plecat fără 
să-şi ia plata. De fapt ea trebuie să fi plecat imediat după ce a 
părăsit camera d-lui Stuart - şi nu s-a mai întors niciodată. 

Larry se încruntă. 

— Aceasta e foarte interesant, zise el. l-aţi spus aceasta 
sergentului Harvey? 

— Nu domnule, zise doamna uimită. Nu credeam să fie util să 
povestesc un mic incident casnic ca acesta. 

— Cum se numeşte femeia aceea? 

— Nu ştiu, răspunse doamna. Obişnuiam să o numim Emma. 
Mă mir că nu s-a mai întors, pentru că şi-a uitat verigheta. 
Obişnuia să o scoată din deget înainte de a începe să frece 
lucrurile. E un inel neobişnuit pentru o femeie în situaţia ei - pe 
jumătate de platină şi pe jumătate de aur, şi - vedeţi de 
domnişoara, domnule, zise ea deodată. 

Larry se întoarse repede şi prinse tocmai fata, care leşinase. 


Capitolul 22 
SURDUL 


Larry o culcă pe canapea şi Diana deschise imediat ochii. 

— Vai, ce proastă sunt, zise încercând să se ridice; dar el îi 
puse mâna pe umăr şi o reţinu. 

— Trebuie să stai puţin culcată. Ce ai păţit? 

— Cred că aerul din cameră e cam închis, zise fata. 

Intr-adevăr aerul din odaie era înăbuşitor. 

— Spun mereu servitorilor să aerisească această odaie şi 
niciodată nu o fac, zise doamna. E ca un cuptor. Imi pare rău! 

Larry văzuse multe femei leşinând, dar asemenea fenomen 
nu-l alarmase niciodată aşa de mult. 

— Nu-mi amintesc să mai fi făcut vreodată asemenea prostie, 
zise în sfârşit fata aşezându-se. 

— Ai face bine să te duci acasă, zise Larry solemn. 

Ea era încă foarte palidă, dar o învioră o ceaşcă de ceai, pe 
care doamna i-o aduse. 

— Nu mă duc acasă, zise ea cu hotărâre. Merg cu d-ta la 
căminul Todd. Mi-ai promis şi cum voi ieşi la aer îmi va fi bine. 
Dacă m-ai duce cu trăsura puţin pe la Regent's Park, - e foarte 
aproape de aici - are să-mi fie chiar foarte bine. 

Ei făcură înconjurul exterior al parcului şi culorile îi reveniră pe 
faţă. 

Intre timp simţămintele lui înflăcărate se potoliseră şi el îşi 
amintise, că nu ceruse să vadă verigheta neobişnuită a femeii de 
serviciu, numită Emma. Nici nu făcuse cercetările necesare pe 
care le-ar fi făcut, dacă nu survenea dramatica întrerupere cu 
leşinul Dianei. 

Conduse fata înapoi în Piccadilly, mâncară împreună şi apoi se 
duseră la Scotland Yard. De la restaurant îi telefonase lui Harvey 
şi acesta spori groaza d-nei Portland făcându-i o nouă vizită. 
Când se întoarseră, el se afla la Yard şi-l aştepta pe Larry în 
camera 47. 

— Am făcut cercetări privitoare la Emma, zise el şi tonul cu 
care vorbea era aşa de serios că Larry înţelese că nu greşise 
când socotise de mare importanţă convorbirea dintre Stuart şi 
femeia de serviciu. „Ea locuieşte sau locuia la Camden Town, 
zise Harvey. Locuia împreună cu un pensionar din armată şi cu 
soţia acestuia”. 

— Ei, ai văzut-o? 

— Nu, domnule, nu am văzut-o. Ea nu mai e acolo, zise 
Harvey, Nu a mai fost acasă din noaptea care a urmat omorârii 
lui Stuart. 

Larry făcu o mică strâmbătură. 

— Aici e adevăratul fir şi adevărata cheie a acestei crime, zise 
el. Emma, femeia de serviciu ne va da o sumă de informaţii. Şi-a 
luat şi lucrurile din locuinţa ei? 

— Nu, domnule, replică Harvey. Aceasta e partea ciudată. 
Femeia nici nu a spus prietenilor ei că pleacă, nici nu a luat cu ea 
îmbrăcămintea sau lucrurile ce-i aparţin. 

— Pune-o pe listă, zise Larry. Şi înştiinţează toate posturile de 
poliţie. Nici-o veste despre orbul Jake? 

— Nu, domnule. 

— Nici despre Fred? 

— Nu, domnule. 

— La lista, până acum destul de încărcată a acelora ce trebuie 
să fie urmăriţi de agenţii poliţiei Metropolitane - bieţii băieţi - zise 
Larry zâmbind, vom mai adăuga numele domnişoarei Clarisa 
Stuart. Tânără, frumoasă, îmbrăcată după ultima modă, locuind 
probabil la un hotel bun. Cercetaţi toate locurile pe unde poate 
să se plimbe o femeie cu stare şi raportați. 

— Ei, domnişoară Ward, zise el, mai ai încă un mister nou să 
adaugi la celelalte. Emma a dispărut aşa pe neaşteptate ca şi 
Flash Fred sau ca Stuart şi omul care a hotărât-o pe Emma să 
plece e acelaşi care era aproape pe cale să trimită pe d-na 
Weldon pe lumea cealaltă. 

— Orbul Jake? întrebă ea. 

— Chiar el e individul, răspunse Larry. Cât despre Flash Fred, 
el mi-a fost de mare folos pe vremuri când îl urmăream pe 
Leroux, un rival de-al lui, însemnându-mi-l frumos cu cuțitul. 

— Crezi că l-a prins? întrebă Diana. 

Larry clătină din cap. 

— Nu. Fred a intrat parcă în pământ. A plecat pentru că se 
temea să nu cadă în mâinile bandiţilor ăstora. 

— Atunci el nu-i înţeles cu ei? 

— Fred? întrebă Larry râzând. Nu-l cunoşti pe Fred. El e un lup 
singuratic şi lucrează numai pe cont propriu. El îi pradă la fel şi 
pe cei răi şi pe cei virtuoşi. O fală mare a lui e că n-a fost odată 
membrul vreunei bande şi cred chiar că asta e cauza că până 
acum a scăpat sau cel puţin a scăpat în parte, de urmările 
pungăşiilor lui. El e la Londra, continuă Larry gânditor, şi socot 
că-l vom revedea foarte curând. 

Nici nu bănuia cât de curând. 

Holt lucră timp de o oră şi părea că uitase de prezenţa Dianei 
şi nici nu vedea privirile pe care ea i le arunca, priviri care voiau 

să-i amintească de promisiunea făcută de a merge la căminul 
Todd. 

Larry Holt îşi scărpină nasul în chip absolut neromantic şi 
aruncă o privire piezişă fetei ce aştepta. 

— Dacă tot mai vrei să mergi la cămin, vino, zise el. E timpul 
ce-l rezervasem pentru plăcerea acestei vizite. 

O maşină îi duse până-n capătul lui Lissom Lane. Doi agenţi 
poliţişti în civil, care îi aşteptau, li se alăturară şi cu toţii porniră 
pe partea opusă aceleia pe care era situat căminul. 

— Ce se află alături? întrebă Larry, arătând spre o casă 
negricioasă cu obloanele închise. 

— Era pe vremuri o spălătorie, zise un agent. La spate eo 
curte şi un hangar. g 

— Spălătorie, repetă fata gânditoare. lţi aminteşti că în 
noaptea când au încercat să mă fure, înaintea locuinței mele se 
afla o camionetă a unei spălătorii? 

— AĄşa-i, zise Larry. Imi amintesc. 

— Nu se putea să fie de la această spălătorie, domnişoară, 
zise agentul. Ea nu mai funcționează de un an de zile. Au dat 
faliment şi cineva a cumpărat afacerea, dar se pare că încă nu a 
pornit-o. 

— Poarta aceea duce în curte, nu-i aşa? întrebă Larry arătând 
cu mâna. 

— Da, domnule. N-am văzut nici o camionetă ieşind de acolo şi 
nici nu cred să aibă vreuna, zise polițistul. 

Larry urcă scara şi bătu în uşă şi acelaşi bătrân îi deschise. 

— Patru inşi! zbieră el. Toţi străini! Ce poftiţi? 

— Vreau să-l văd pe dl. Dearborn! 

— Bine, domnule; dvs. sunteţi acelaşi care a venit şi duminică 
dimineaţa la ora şase, zise moşneagul şi se duse tropăind de-a 
lungul gangului. Veniţi pe aici, zise el, cu toţii. Sunteţi patru, 
domnule. 

Cuviosul John Dearborn ieşi din birou ca să întâmpine pe 
musafiri şi-i pofti înăuntru. 

— DI. Holt? Mi se pare că v-am recunoscut vocea, zise el. Mica 
lui maşină de dictat se-nvârtea şi pe masa lui era un teanc mare 
de hârtii scrise la maşină. Trecând la scaunul său, puse 
drăgăstos mâna pe el. Un domn vine seara să-mi citească, zise 

el, ca şi cum ar fi ghicit gândurile lui Larry. Ei, care-i scopul vizitei 
din această seară? întrebă el. L-aţi găsit pe orbul Jake? 

— Am dat de el, fără să-l găsesc, răspunse Larry supărat. 
Vreau numai să inspectez clădirea. Am adus şi o doamnă cu 
mine. 

— E foarte interesant, zise cuviosul John Dearborn ridicându- 
se. 

— De astă dată vom începe cu partea de sus a casei, zise el 
bine dispus. Prietenul nostru Lew tot mai e în cămăruţa lui. 

— Nu vă e teamă să ţineţi aici un om, care nu e în toate 
minţile? 

— E foarte slab, zise John Dearborn şi n-am inimă să-l trimit la 
infirmerie. Dar mă tem că, mai curând sau mai târziu, va trebui s- 
o fac. 

Când ajunseră la palier Larry stătea alături de fată şi o întrebă 
în şoaptă: 

— Vrei să-l vezi pe bătrân? E cam... El nu-şi termină vorba. 

— Da, vreau să-l văd, zise ea. Uiţi că am fost infirmieră într-un 
azil de orbi. 

Dearborn porni înainte spre cămăruţă. Nu se vedeau lumini, cu 
toate că erau becuri electrice la fiecare palier. Orbii n-au nevoie 
de lumină se gândi Larry. 

Bătrânul din cămăruţă era culcat liniştit pe spate, cu mâinile 
împreunate. 

— Cum te simţi azi, îl întrebă Larry. 

Omul nu răspunse nimic. Fata puse atunci mâna pe umărul lui. 

— Te simţi mai bine? întrebă ea, şi omul se întoarse. 

— Cine e? Tu eşti Jim? întrebă el. Mi-ai adus cina? 

— Te simţi mai bine, întrebă Diana. 

— Şi adu-mi un pahar de ceai, vrei, zise Lew. Se întoarse apoi 
pe spate şi luă aceeaşi atitudine resemnată, cum îl găsiră. 

Fata se aplecă şi se uită la el de-aproape. Simţind prezenţa ei, 
el ridică mâna şi-i atinse faţa. 

— E o doamnă, zise el. 

Şi Dearborn trecu repede pe lângă el şi apucă mâna omului 
într-a sa. 

— Lew ţi-e mai bine azi? zise el şi clipi din ochi. 

— Foarte bine, domnule, zise el. Mă simt de minune; 
mulţumesc. Diana Ward ieşi din cămăruţă, cu ochii fixaţi în vid şi 
Larry se apropie de ea. 

— Ce este? întrebă el. 

— Omul acela e ca şi mort, zise ea. 

— Ce vrei să zici, Diana? întrebă Larry. 

— Nu înţelegi? Am mai văzut aşa ceva o dată în viaţa mea, 
zise ea cu voce joasă, de-ţi treceau fiorii. Erau pete mici negre pe 
urechile omului. Sunt urme de praf de puşcă. El a fost asurzit... 

— Mi-ai spus ceva despre ceea ce nenorocitul a vorbit, când l- 
ai văzut duminica trecută, zise ea, vorbind repede şi în şoaptă. ŞI 
acum văd ce s-a întâmplat. S-a descărcat o împuşcătură de praf 
de puşcă lângă ambele lui urechi şi el e mort. 

— Dar tot nu înţeleg. 

— ţi închipui ce înseamnă să fii şi orb şi surd? întrebă ea 
încetişor. 

— Sfinte Dumnezeule! exclamă Larry. 

— Asta i s-a întâmplat omului căruia ei îi zic Lew. Nişte 
persoane care doresc să-i cruţe viaţa pentru propriile lor scopuri, 
l-au făcut incapabil să mărturisească ceva împotriva lor. 

— Ce vrei să zici? 

— Vreau să zic, răspunse fata, că el a fost acela care a scris 
mesajul în Braille, găsit în buzunarul lui Gordon Stuart. 


Capitolul 23 
DISPARIŢIA DIANEI WARD 


La palierul următor Dearborn deschise uşa unui dormitor, pe 
care Larry îl mai văzuse şi prima dată. El consta din trei încăperi 
care fuseseră transformate într-una singură cu câtva timp în 
urmă. 

Conform instrucţiunilor primite de la Larry, cei doi poliţişti nu-i 
urmaseră înăuntru. Unul cobori şi se postă pe palierul inferior, 
celălalt se aşeză pe scările care duceau la cămăruţele superioare 
şi aştepta. 

— Mai e lumină? întrebă Dearborn intrând în cameră. 

— Da, e încă lumină, zise Larry. 

— Mi s-a spus că de la această fereastră e o privelişte foarte 
frumoasă, zise Dearborn şi arătă în afară la o vedere, care nu era 
nici pitorească, nici grandioasă. 

Larry nu-i răspunse. Era poate o ficţiune politicoasă că 
priveliştile de la cămin erau drăguţe şi el nu dorea să jignească 
câtuşi de puţin pe omul atât de mândru de perspectiva care 
cuprindea şase acoperişuri şi o sută de olane de coşuri. 

— Fereastra e închisă? Mi se pare că da, zise John Dearborn. 
Vreţi să o deschideţi în locul meu? 

Larry împinse cerceveaua şi o suflare de aer răcoros, plăcut, 
pătrunse în dormitorul asfixiant. 

— Mulţumesc, zise Dearborn. Acum poate că şi tânăra 
doamnă... 

Larry se uită prin odaie. Fata nu se vedea. El se duse repede la 
uşă şi polițistul de gardă se sculă de pe scara unde şezuse. 

— Incotro a apucat d-ra Ward? 

— Nu a ieşit afară, domnule, răspunse omul cu mirare. A intrat 
în odaie cu dvs.! 

Larry îl privea nedumerit. 

— Nu a ieşit? repetă el uluit. Eşti sigur? 

— Absolut sigur! 

El strigă polițistul de pe palierul inferior. 

— Ai văzut-o pe d-ra Ward? 

— Nu, domnule, zise acesta. Nu a ieşit pe acea uşă. O pot 
vedea foarte bine de aici şi nu mi-am luat ochii de pe ea. 

Larry se înapoie în cameră. Era goală. Inăuntru erau vreo şase 
paturi de fier simple, dar nu era nici un loc de ascuns în afară de 
un dulap, care se afla la peretele din faţa sobei. Larry era 
alarmat şi inima îi zvâcnea, cum n-ar fi zvâcnit dacă pe el însuşi 
l-ar fi ameninţat vreo primejdie. 

Deschise dulapul. Era gol, afară doar de nişte haine vechi care 
atârnau pe un şir de umeraşe. El le aruncă afară şi lovi în partea 
din dos a dulapului. Era solid. 

— Aţi găsit pe tânăra doamnă? întrebă imediat Dearborn. 

— Nu, n-am găsit-o, răspunse repede Larry. Se mai poate ieşi 
pe undeva din camera asta, în afară de aceste uşi? 

Preotul clătină din cap. 

— Nu, răspunse el surprins. De ce mă întrebaţi? Sau credeţi 
poate că avem posibilităţi de ieşire în caz de incendiu? Ne-am 
gândit la asta... 

Larry era alb ca varul şi tremura din tot corpul. Chemă 
înăuntru pe unul dintre poliţişti. 

— Vei sta în camera asta, până vei fi înlocuit, zise el. Apoi 
chemă pe celălalt. Cheamă Scotland Yard în numele meu şi 
spune că am aici nevoie de douăzeci de poliţişti. E un sergent de 
gardă la capătul lui Lisson Grove. Adu-l încoace şi postează-l în 
faţa casei. 

— Ce s-a întâmplat? întrebă cuviosul John Dearborn speriat. 
Acum pentru prima dată infirmitatea mea mă întristează, căci 
simt că nu pot fi de nici un ajutor. 

— Ar fi poate mai bine să vă duceţi în biroul dvs., zise Larry 
prietenos. Mi se pare că s-a comis o crimă sub proprii mei ochi. 

El începu să examineze sistematic pereţii, căutând ieşiri 
tainice. Diana Ward dispăruse, ca şi cum ar fi fost înghițită de un 
cutremur de pământ, ca şi cum s-ar fi desfăcut în atomi 
minusculi şi ar fi ieşit pe fereastră sub formă de vapori invizibili. 


Capitolul 24 
CURTEA SPALATORIEI 


Larry păşea prin dormitor, nebun de teamă, îngrozit cum nu 
fusese niciodată în viaţa lui. 

După o jumătate de oră, casa fu înconjurată de un cordon de 
poliţişti şi Larry lăsă pe altcineva în dormitor ca să poată conduce 
el ancheta aiurea. 

— Nu există nici o comunicare între casa aceasta şi cea de 
alături? întrebă el pe preot. 

— Nici una, răspunse fără şovăire John Dearborn. De fapt, 
acum câţiva ani zgomotul spălătoriei era aşa de mare şi supăra 
aşa de mult pe oamenii mei, că am silit pe proprietarii clădirii să 
ridice un al doilea zid, un fel de căptuşeală lăuntrică spre a 
înăbuşi sunetele. Acum nu mai e proprietatea societăţii, zise el. A 
dat faliment şi clădirea a fost preluată de nişte negustori de 
alimente. 

— E clădirea aceea mică, care se poate vedea peste poartă în 
fundul curţii, întrebă Larry. 

— Chiar aceea. 

Larry se duse la uşa casei neocupate şi o examină cu băgare 
de seamă, iar un agent de la Scotland Yard o cercetă 
îndeaproape. 

— Domnule, zise el, vă pot spune numai, că de multă vreme 
nimeni n-a mai intrat sau ieşit pe acea uşă. 

Deasupra grilajului, puteau privi prin ferestrele prăfuite într-o 
încăpere, care era extrem de murdară. Era goală de tot şi nu 
avea nici o mobilă. 

Abia acum îşi dădea seama ce însemna fata pentru el. Era în 
mâinile orbului Jake! El se înfioră la acest gând! Era o nebunie - 
grotesc de oribil! 

Larry nu avu vreme să se mai gândească la afacerea Stuart 
sau la legătura ei cu această dispariţie. Toată energia şi toată 
strădania lui erau îndreptate spre un singur scop, spre o singură 
descoperire - Diana Ward. 

Se căţără peste poarta de lemn şi inspectă şi spălătoria; aici 
dete de ceva care-i îndreptă iarăşi ochii spre pârtia cea bună. 
Văzu urme de roţi, care păreau recente. Erau urmele unui 
automobil, poate chiar a două automobile. El privi prin curtea 
murdară, în căutarea unui garaj şi văzu o uşă negricioasă, care 
părea că dă într-o asemenea încăpere. 

Sergentul Harvey, care venise după el în curte, vâri o cheie 
falsă în broască şi după două încercări izbuti s-o descuie. Uşile 
erau fixate pe şine şi se deschiseră uşor şi fără zgomot, numai la 
prima atingere. 

— Au fost folosite de curând, zise Larry. 

In garaj erau două maşini - o limuzină lungă şi o 
autocamionetă. Larry intră şi lumina fiind încă destul de 
puternică, putea vedea destul de bine. 

— Priveşte! strigă deodată Larry, arătând spre camionetă. Ea 
era vopsită proaspăt; dar sub vopseaua albă care o acoperea se 
mai deosebeau urmele unui cuvânt, scris prost şi stângaci de 
mâna unui amator: cuvântul „Spălătorie”. 

— Harvey, îţi aduci aminte că d-ra Ward ne-a povestit că în 
noaptea când au asaltat-o, camioneta unei spălătorii se afla în 
faţa casei? Dacă ea ar putea-o recunoaşte... 

Limuzina fusese de asemenea curățată de curând şi avu grijă 
să-şi noteze numerele ambelor vehicule. Se putea să fie numai o 
coincidenţă ca o asemenea maşină să fi aşteptat în Charing 
Cross Road în noaptea când orbul Jake încercase să răpească 
fata. 

— Telefonează numerele acestea la Yard, zise Larry. Cheamă 
departamentul de înregistrare ca să le identifice. 

Harvey plecă şi Larry rămase singur în curte. El se duse iarăşi 
la urmele roţilor. Ele fuseseră făcute dimineaţa pentru că în 
cursul nopţii plouase puţin şi prospeţimea urmelor era vădită. Pe 
treptele de sus era o urmă de picior. El se aplecă imediat ca să 
examineze urma. Când se aplecă, deodată... Poc! 

Era o pocnitură ca şi cum ar fi sărit dopul unei sticle de 
şampanie, numai puţin mai tare, mai metalic. In imediata 
apropiere se auzi un alt zgomot, ca un fel de răspuns, o bucată 
de lemn căzu pe ceafa lui 

Larry şi el sări în sus speriat. O tăblie a uşii fusese sfarâmată 
ca de un glonte. 

Larry se uită repede în jurul său; recunoscuse sunetul îndată 
ce-l auzise. Nu se auzise o descărcătură, dar cineva trăsese 
asupra lui cu o puşcă sau cu un pistol cu un amortizor Mauser. 
Trecând în revistă ferestrele clădirii, remarcă pentru prima dată 
că dormitorul de unde dispăruse fata, dădea înspre curtea 
aceasta. Nu se mai trase nici o împuşcătură şi el străbătu curtea. 

Harvey, la ieşire, desfăcuse o zăbrea în poarta cea mare şi 
Larry ieşi în stradă, într-o dispoziţie de mare îngrijorare. Se duse 
iarăşi direct la cămin. Orbii ambulanți, care locuiau aici, începură 
să sosească. Un agent de poliţie le controla identitatea. 

— Sunt toţi cetăţeni onorabili, nu-i aşa? zise Larry. Niciunul din 
ei n-are fişă la poliţie? 

— Nici unul, domnule, răspunse polițistul. 

Larry se urcă la dormitorul de unde credea că pornise 
împuşcătura. Spre surprinderea lui uşa era încuiată şi agentul de 
gardă sta afară. 

— Directorul mi-a trimis vorbă că doriţi să mă vedeţi, zise 
omul. Am mers jos şi mi s-a spus că el nu mi-a trimis un 
asemenea mesaj. Când m-am întors am găsit uşa încuiată. 

— Pe dinăuntru? întrebă Larry. 

— Probabil, domnule. Nu e nici o cheie în broască. 

— Cine ţi-a adus mesajul? 

— Bătrânul care deschide uşa de la intrare. 

— II ştiu, zise Larry. Ce explicaţie ţi-a dat? 

— A spus că cineva care avea un glas ca al directorului, i-a 
spus să meargă sus şi să-mi facă această comunicare. 

— Dă-te la o parte, zise Larry şi cu piciorul izbi în uşă de o 
deschise. 

Camera era goală dar se simţea un miros. 

— S-a tras de aici cu o puşcă, probabil când te aflai jos, zise 
Larry. Acum să ştii că nu trebuie să părăseşti camera asta până 
nu vin eu în persoană sau sergentul Harvey să aducem un om să 
te înlocuiască. 

— Foarte bine, domnule, zise polițistul descurajat. 

— În împrejurările actuale, nu te dojenesc, zise Larry. Avem de 
a face cu o bandă neobişnuită, care se foloseşte de metode 
neobişnuite. 

Nu încăpea nici o îndoială că se trăsese cu puşca din această 
cameră. Capsula unui glonte explodat fusese găsită sub patul de 
lângă fereastră. El cobori în biroul directorului şi-l găsi pe 
cuviosul John Dearborn cam iritat. 

— Câtă vreme aveţi de gând să-i mai ţineţi aici pe oamenii 
dvs., domnule Holt? întrebă el. Oamenii mei vor să intre în 
dormitor, să se culce. 

— Am să-i ţin pe oamenii mei aici până mă voi convinge că d- 
ra Ward nu e aici, răspunse Larry scurt, şi până-l voi găsi pe 
acela care a tras asupra mea din acelaşi dormitor din care dânsa 
a dispărut. 

— A tras asupra dvs.? întrebă celălalt cu mirare. Nu vreţi să 
ziceţi... 

— Chiar asta vreau să zic, zise Larry. Pe când vorbeaţi cu 
detectivul, care printr-o înşelăciune a fost chemat jos, s-a tras 
asupra mea, din acea cameră şi uşa a fost încuiată. 

— E inexplicabil, zise onorabilul John, clătinând capul. Nu-mi 
pot închipui o situaţie mai penibilă pentru mine sau mai 
enervantă pentru d-voastră. 

— Enervantă! repetă Larry râzând cu amărăciune. 

Apoi umorul său muşcător se afirmă din nou. 

— Domnule Dearborn, ar fi bine să vă folosiţi de situaţia 
aceasta în una din piesele dvs., urmă el şi i se păru că faţa palidă 
a preotului se rumeni puţin. 

— O, ideea e minunată, răspunse directorul gânditor. Aţi văzut 
vreuna din piesele mele? 

— Nu, nu le-am văzut, zise Larry. Dar la prima ocazie mă voi 
duce la teatrul Macready. 

Directorul clătină din cap. 

— Câteodată îmi vine să cred că nu sunt chiar aşa de bune, 
cum îmi spun prietenii mei şi regret să nu aţi fost la nici una din 
ele. Dar reprezentațiile continuă şi astfel căminul capătă mereu 
fonduri noi. 

— Cine plăteşte cheltuielile reprezentaţiilor? întrebă Larry 
curios. 

El era mulţumit de orice diversiune, care-i îndepărta gândurile 
de la cele ce-l frământau. 

— Un domn care se interesează de opera mea, răspunse John 
Dearborn. Nu l-am văzut niciodată, dar n-a refuzat vreodată să 
reprezinte vreuna din piesele mele. Uneori îmi vine să cred că o 
face pentru a veni în ajutorul acestui cămin. 

— Probabil că are motive serioase de a o face, zise Larry. 

Deodată se auzi telefonul şi directorul luă receptorul de pe 
masă şi ascultă. 

— Da, cred că ar fi bine, zise el şi puse receptorul la loc. O 
întrebare de la bucătărie, zise el zâmbind. Am legături telefonice 
cu toată casa, pe cât ne permit mijloacele noastre, adăugă el. Ne 
cruţă atâta umblet. 

In clipa aceea sosi o delegaţie din camera comună, cu o 
plângere. Oamenii din dormitorul 1 doreau să meargă la culcare. 
Unii din ei obişnuiau să doarmă douăsprezece ore şi toţi 
reclamau dreptul de a intra în dormitor, indiferent dacă voiau sau 
nu să se culce. 

— Auziţi, zise directorul. E o situaţie foarte dificilă pentru mine. 

Larry clătină din cap. 

— Li se vor pune la dispoziţie paturi la hotelul cel mai apropiat, 
zise Larry, şi eu voi plăti totul. Nu mă împotrivesc dacă doriţi să 
scoateţi paturile. Dar nimeni nu va ocupa aceea cameră până nu 
o găsim pe d-ra Ward. 

El ieşi pe culoar şi se duse în camera comună. Nenorociţii 
aceia aveau dreptul la o explicaţie şi el le-o dădu, expunând 
cazul simplu şi net şi toţi îl aprobară în cor, până şi cei mai 
gălăgioşi. 

El îşi terminase vorba şi stătea în sală cu spatele spre perete, 
cu capul plecat în piept, când auzi sus gălăgie şi un țipăt. 

Păşind încet pe scări, Diana Ward înainta spre el. Bluza ei era 
zdrenţuită, aşa că i se vedea combinezonul şi albeaţa umerilor. 
Intr-o mână avea un revolver greu, marca Smith Wesson şi pe 
figura ei se vedea un zâmbet triumfător. 

Larry o privi o clipă, apoi urcă scările până la ea şi o cuprinse 
în braţe. 

— Draga mea! zise el emoţionat. Slavă Domnului că te-ai 
întors. 


Capitolul 25 
CE | S-A INTAMPLAT DIANEI 


Diana Ward se dusese la capătul cel mai îndepărtat al 
dormitorului şi examina țesătura cearceafurilor aspre. Auzise 
cum directorul îl rugase pe Larry să deschidă fereastra şi se uita 
la el, când uşa dulapului de la spatele ei se deschise fără zgomot 
şi un om desculţ ieşi târâş din el. 

Primul lucru de care Diana îşi dădu seama era că simţise pe 
faţă ceva ca o bucată de piele de căprioară udă, apoi că e 
ridicată. O clipă se simţi paralizată şi în acel moment fu trecută 
prin dulap şi prin peretele dinăuntrul lui. Ambele uşi se închiseră 
- căci fundul dulapului, după cum Larry bănuise la început - era o 
uşă care se deschidea în afară, cu cuiere cu tot. Nu putea însă să 
ştie că uşa aceasta era căptuşită cu cărămizi. 

Ea auzi zgomotul înăbuşit al închiderii uşii şi smulgând pielea 
cea umedă de pe obraz, începu să ţipe. O mână, destul de mare 
ca să-i cuprindă toată faţa, se puse iarăşi pe gura ei şi Diana fu 
trasă mai departe înăuntru. Se auzi răsucirea unui buton electric. 
Lumina umplu camera. Când văzu pe răpitorul ei, se înfioră de 
groază. 

Era înalt, mai mare ca toţi oamenii pe care îi văzuse vreodată. 
Se gândea că trebuie să aibă mai bine de doi metri şi lărgimea lui 

era în aceeaşi proporţie. Picioarele şi mâinile îi erau goale şi nu 
avea nevoie să-i examineze mult antebraţul păros, ca să-i 
aprecieze forţa. 

Ochii, care nu se mişcau când vorbea, erau de un albastru 
foarte şters şi o coamă de păr cărunt pornea de la frunte şi 
atârna ciufulit pe spate. Gura, mare şi groasă, era acoperită de o 
mustață scurtă şi zbârlită, care era de un cenuşiu amestecat cu 
galben. 

— Te las să te uiţi la mine ca să mă poţi recunoaşte, rânji el. 
Nu se putea da alt nume râsului său oribil. Unde ţi-e puşca? o luă 
el peste picior. De ce nu tragi în bietul bătrân Jake? Mă prind că 
ţi-a spus totul despre mine! 

Ea ştia că vorbea de Larry Holt, dar nu-i răspunse nimic. 
Făcea, cu ochii ocolul camerei în căutarea unei arme, dar pereţii 
grosolan tencuiți erau goi şi nu se vedea nici o mobilă. Singura 
fereastră era o fâşie lungă şi îngustă de sticlă groasă, aproape de 
tavan, cu câte un ventilator de ambele părţi. Ea căută în poşetă, 
dar acolo nu era nimic. 

— Cauţi ceva să mă omori, nu-i aşa? rânji el iarăşi. Te aud! 
Acum să şezi frumos şi să fii cuminte, fetiţă! După câte mi s-a 
povestit, eşti frumoasă, continuă el. Nu te pot vedea, scumpo, 
aşa că frumuseţea nu prea are multă valoare pentru mine. Şi 
dacă faţa ta ar fi ca a ei - el arătă cu degetul mare înspre tavan - 
mie mi-ar fi totuna! 

— Niciodată n-ai să poţi ieşi de aici, zise ea socotind că e mai 
nimerit să ia o atitudine curajoasă. DI. Holt e alături şi toată casa 
trebuie să fie înconjurată de poliţişti. 

De astă dată rânjetul lui sună mai profund. 

— Sunt zece căi de ieşire din casa asta, zise Jake cu dispreţ. 
De asta au cumpărat-o. Sub pivniţă este un gang subteran unde 
poţi umbla multe leghe, fără ca cineva să te supere, decât doar 
şobolanii. Dar şobolanii se tem de orbi. 

— Te va prinde mai curând sau mai târziu, zise ea liniştit şi 
apoi într-o inspiraţie bruscă: L-a prins deja pe Lew. 

El voia tocmai să părăsească odaia, dar se întoarse deodată cu 
faţa îngrijorată: 

— Pe Lew? urlă el. L-a prins pe Lew? 

Apoi tăcu şi tăcerea se termină cu un hohot de râs, care părea 
că cutremură odaia. 

— Mult îi va mai spune Lew, zise el. Cum îi va cere desluşiri lui 
Lew, când Lew nu ştie cine e el, sau cu cine vorbeşte. El nu poate 
nici să citească, nici să scrie. El e acum şi surd pe deasupra. L-au 
asurzit de-a binelea, pentru că le-a jucat aşa o farsă. El e acela 
care a pus hârtia în buzunarul omului pe care ei l-au ucis! 

— Noi ştim toate astea, zise ea cu îndrăzneală şi se părea că 
asta îl impresionă. 

— Vrei să zici că aţi aflat asta; Lew nu v-a spus-o. El ar fi fost 
acela, Lew şi cu mine l-am cărat jos pe scară. Nu există nimic ce 
nu aş face, dacă ei mi-ar cere-o! 

Uşa se deschise şi se închise. Se auzi o cheie şi un zăvor. Când 
ridică privirea văzu că orbul plecase. Fata alunecă pe podea pe 
jumătate conştientă, pe jumătate leşinată. Apoi, cu o sforţare, 
aplecă tare capul şi simţi cum sângele-i revenea şi putu sta în 
picioare. 

Se duse la uşă, dar ştia că nu putea scăpa de aici. Nu era nici 
un scaun pe care să fi putut ajunge la fereastră şi nici n-ar fi 
putut trece prin acea crăpătură din perete, fără a atrage atenţia. 
In cameră nu era altceva decât lampa electrică. 

Işi amintea de cele povestite de Larry, cum omul acesta venise 
spre el cu mâinile ridicate şi cum sfărâmase becul în pumnul 
puternic. Trebuie să aibă o putere de vită, gândea el. Nu există 
oare posibilitatea ca el să fie electrocutat? 

La acest gând ea ridică repede privirea. Lampa fusese fixată 
fără nici o consideraţie estetică. Sârma cea lungă venea din 
tavan până la mijlocul odăii unde trecea peste un piron şi apoi 
atârna în jos cu un mic reflector de tinichea peste lampă, în 
formă de pară. Ea apucă lampa şi o învârti. „Două sute de volţi” 
citi ea inscripţia de pe cristal. 

Căută să scoată firul de pe piron aruncând în sus capătul liber, 
dar trecu câtva timp până să izbutească. In sfârşit partea liberă 
se desfăcu şi lampa veni în jos spre duşumea; cuişoarele subţiri 
care ţineau şnurul fixat de tavan, ieşiseră cu uşurinţă. Butonul 
era lângă uşă. Se duse acolo şi-l întoarse. Puse un picior pe şnur, 
aproape de gaura pe unde intra în perete, apoi trase cu toată 
puterea şi după câteva sforţări el se rupse. 

Se afla în întuneric, dar degetele ei subţiri lucrau cu 
îndemânare la capătul şnurului, curăţind învelişul de gumă, care 
acoperea firele subţiri de aramă. După puţin timp, avea în mână 

un mănunchi de fire de sârmă. Şi era mulţumită. Puțin după 
aceea, i se părea că aude un zgomot în culoar. Alergă la buton şi 
îl întoarse din nou. In semiobscuritate dibui până găsi geanta, 
scoase mănuşile şi le îmbrăcă. Luă firele în mână ţinând capetele 
libere mai departe de ea, cu grijă, să nu atingă partea 
primejdioasă. Impingând la o parte cu piciorul abajurul şi becul, 
aştepta în mijlocul odăii. Şi uşa se deschise. 

— lată-mă iarăşi scumpo, zise el. Câtva timp nu căută să se 
apropie de dânsa. Ea putea să-i vadă forma la lumina serii, care 
pătrundea pe fereastra strâmtă. 

— Tony nu l-a nimerit, zise el voind să o informeze de cele 
petrecute. Dacă aveam ochi, îl nimeream şi pe diavolul. Dar n- 
avea grijă, drăguță. Holt nu ne scapă! II vom avea şi-i vom scoate 
inimioara. Are să-şi dorească să nu se fi născut niciodată. 

— Vino la bătrânul Jake, iubito, zise el. Vino la bărbatul tău, 
porumbiţă. 

Era sprinten ca o pisică; cu o mână o apucase de umăr şi mai 
înainte ca ea să-şi dea seama că se apropiase, el ţinea bluza şi o 
rupse până la tiv. Ea se dădu înapoi şi ridicând cealaltă mână, îl 
atinse cu firele electrice. Cu un țipăt de fiară, Jake, căzu pe 
spate. 

— Ce-ai făcut? întrebă el furios. Ce-ai făcut drăcoaico? M-ai 
împuns cu un cuţit ca şi porcul acela? 

Căută să-i mai spună vreo insultă, apoi se ridică şi sări iarăşi 
asupra ei, dar de data asta sârma îl lovi în faţă şi căzu jos ca o 
buturugă. 

Ea îl auzea mişcând. 

— Ce e? Ce s-a întâmplat? şoptea el. Nu pot vedea. Nu se 
cuvine să te porţi aşa cu un sărman orb, tu, femeie mică!... 

El întinse mâna şi o apucă de glezne, trântind-o la pământ, dar 
faţa lui atinse iarăşi sârma electrică, încărcată cu 200 volţi şi el 
gemu şi se suci. Căuta mereu să se apropie de ea şi mereu faţa 
lui, mâna, ceafa, veneau în contact cu curentul. Apoi, deodată 
căzu din nou şi fata aruncă ambele capete pe gâtul lui. Avea 
impresia că era criminală când îl văzu sgârcindu-se în convulsii. 
Dar trebuia să-l omoare; ştia că numai astfel îşi mai putea salva 
propria viaţă. 

După câtva timp dădu firul la o parte. Orbul zăcea foarte 
liniştit şi mâinile ei tremurând îi căutară prin buzunare. Găsi 

cheia, simţi revolverul şi-l scoase, apoi dibui ca să găsească 
broasca. Imediat uşa se deschise şi ea se afla în culoarul care 
cârmea la dreapta şi înaintă pe el. Impinse o clanţă, masa de 
zidărie se dete în lături şi trecu prin uşă. Un om, care se afla în 
dormitor, se întoarse repede cu un revolver în mână. 

— Dumnezeule! ţipă el. D-şoară Ward, de unde veniţi? 


Ca pitolul 26 
IARAŞI INAPOI 


Larry lăsă fata în grija lui Harvey şi se luă după oamenii lui. 
Camera unde Diana fusese închisă era goală. El se opri numai ca 
să întrerupă curentul, apoi se duse la ceilalţi. 

Orbul Jake îi spusese fetei purul adevăr, când îi povestise că 
existau multe ieşiri din casă. Găsiră una în pivniţă, care ducea la 
un canal de scurgere, care nu mai era folosit. 

O altă ieşire ducea de-a dreptul în curtea în care Larry găsise 
garajul. O a treia comunica cu bucătăria căminului Todd. 

Larry, dându-şi seama că-i scăpase vânatul, se întoarse lângă 
fată. O găsi lângă cabinetul directorului, prevăzătorul Harvey în 
imediata ei vecinătate, atitudine care fu elucidată când fata 
ridică râzând unul din braţele sale, căci Harvey, căruia nu-i 
plăcea să rişte un necaz, încătuşase mâna sa cu a ei. 

— Ai procedat foarte cuminte! zise detectivul zâmbind, pe 
când Harvey desfăcea fiarele. Acum, domnule Dearborn, aş dori 
să-mi dai oarecare explicaţii privitoare la întâmplările misterioase 
din această casă. 

— Nu cred că aici să se fi petrecut ceva misterios, zise 
Dearborn foarte liniştit. Nu mă puteţi face răspunzător de 
ticăloşiile petrecute la vecini. Mi s-a spus că sunt uşi de 
comunicare între ambele case, dar eu nici nu bănuiam una ca 
asta. 

— Alături locuiau şase inşi, zise Larry. Am găsit paturile lor şi 
parte din îmbrăcăminte. Din faptul că s-au găsit cărţi, şi unele 
deschise, se poate trage concluzia că ei nu sunt orbi. 

DI. Dearborn înălţă din umeri disperat. 

— Ce pot face? întrebă el. In casa aceasta depindem cu totul 
de sinceritatea pensionarilor noştri, şi cu toate că uneori se poate 

recunoaşte prezenţa unui străin, după paşii săi particulari, după 
voce sau după tuse, se prea poate ca aceşti oameni să se fi 
folosit de cămin cum voiau pentru a duce la capăt uneltirile lor 
nefaste, fără ca noi să avem cea mai mică idee. 

Argumentul acesta era aşa de logic, că Larry nici nu încercă 
să-i conteste veridicitatea. Admise de bună seamă probabilitatea 
argumentului adus de cuviosul Dearborn. 

— Cred că e posibil, zise el. 

Abia pe drum spre Scotland Yard află din gura fetei cât de rău 
s-ar fi terminat aventura aceasta. 

— E îngrozitor, îngrozitor! repetă el cutremurându-se. 
Sărmana mea copilă! 

Emoţia pricinuită de regăsirea fetei fusese aşa de mare încât 
acum ea se resimțea fiziceşte. Fata însă nu lăsă să se vadă o 
asemenea reacţie; ea deveni din ce în ce mai calmă şi mai 
voioasă, cu cât se apropiau Scotland Yard. Era îmbrăcată cu 
trenciul lui Larry şi în drum se opriră pe Edgware Road ca să-şi 
cumpere o bluză, căci ea ţinea să meargă mai întâi la Scotland 
Yard ca să-şi facă raportul. 

— Imi pare destul de rău pentru Dearborn, zise Larry. Ai băgat 
de seamă cu câtă efuziune ţi-a strâns mâna? 

Ea-l privi drept în ochi. 

— Da, am observat, zise ea pe un ton ciudat. 

— Dar ce ai Diana; ce vrei să zici? 

— O, nimica, zise ea cu indiferenţă. Vreau numai să spun că 
mi-a luat mâna şi a strâns-o foarte călduros. 

— Ei bine, nu văd nimic nefiresc în asta, zise Larry zâmbind. 

— Eu însă văd foarte mult. 

El se rezemă de speteaza automobilului şi râse încetinel. 

— Ai de gând să mă păcăleşti. Am o presimţire, zise Larry şi ea 
îi strânse braţul afectuos. 

Diana se duse singură în camera 47 şi până veni el să bată 
discret în uşă, se îmbrăcase cu bluza proaspăt călcată. 

— Ascultă, zise Larry, am uitat să te întreb de unde ai arma 
fioroasă cu care te-am văzut în mână când coborai scara? 

— Am scos-o din buzunarul orbului Jake, răspunse ea. 

— Desigur că ai găsit o încheiere frumoasă acestei poveşti, 
zise el. Acuma ştiu că orbul Jake şi numitul Lew... 

— L-ai lăsat acolo? 

Capitolul 27 
„JOHN DEARBORN NU ESTE ORB” 


Când ajunseră în faţa casei, Larry se împiedică de un corp, pe 
trotuar. 

Era Flash Fred, din al cărui cap curgea sângele şiroi. 

Duseră omul rănit în cameră şi-l culcară pe un divan. La etajul 
de sus locuia un medic şi din fericire el nu se culcase încă, astfel 
că în câteva clipe fu jos. 

— E rău aranjat! zise el. Sunt vreo două răni de cuţit şi rana de 
la cap se prezintă cam ca o fractură a craniului. 

— Omul acesta, probabil că a fost atacat la uşa casei mele, 
zise Larry. Nu ar fi putut merge mult în starea asta. 

— Nu, răspunse doctorul clătinând din cap. Ar fi putut merge 
cel mult doi sau trei metri; dar cum l-aţi găsit în faţa uşii, e 
probabil că se afla acolo, când a fost atacat. Il cunoaşteţi? 

— Da, răspunse Larry. E o veche cunoştinţă a mea. E în 
primejdie de moarte? 

— In mare primejdie, răspunse doctorul grav. Rana poate să-i 
fie fatală. Eu l-aş trimite direct la spital, unde va fi examinat cu 
de-amănuntul şi, la nevoie, operat imediat. 

Ambulanţa veni şi plecă; unica mărturie a vizitei lui Flash Fred 
mai erau câteva pete închise, înaintea uşii. 

infirmiera sosită, îndeplinea toate cerinţele formulate la 
telefon. Se înţelege că n-a mai putut fi vorba ca d-ra Ward să se 
înapoieze la Charing Cross Road, după ce trecuse prin atâtea, şi 
sora James, care era foarte mulţumită să aibă de îngrijit un caz 
atât de uşor, era de aceeaşi părere. 

Ea îşi exercită autoritatea, trimiţând-o pe Diana imediat în pat 
şi fata se supuse fără a crâcni. Dar nu putu dormi. La ora două, 
Larry, care scria la masă, auzi scârţâitul unei uşi ce se deschidea 
şi o văzu înaintea lui. Era în capot şi părul îl avea împletit într-o 
coadă lungă, aurie. 

— Nu pot dormi, zise ea nervoasă. 

Larry văzu că era tare obosită şi-i apropie un fotoliu. 

Ceea ce apăsa cugetul Dianei era atât de important, că nici nu 
se mai gândea la aspectul ei exterior. 

— Ce te tulbură, Diana? întrebă el. 

— Femeia de la etaj. 

— Femeia de la etaj? A, vrei să spui femeia de care a vorbit 
Jake? Dar, Diana, nu există nici un etaj. Erai la etajul superior al 
clădirii, care e cu un etaj mai joasă decât căminul Todd. 

Dar ea nu era mulţumită. 

— In afară de asta, urmă Larry, chiar dacă ar fi fost acolo o 
femeie, ea trebuie să fie o poamă la fel cu ceilalţi locatari ai 
casei. Faptul că era slută la faţă, după cum lăsase să se 
înţeleagă Jake, nu o face nevinovată. 

— Sărmana femeie, sărmana femeie! zise fata şi apoi, spre 
consternarea lui Larry începu să plângă încet. Gândul la ea nu 
mă lasă să dorm, urmă Diana între sughiţuri. O vor ţine acolo, nu 
o vor lăsa să plece. 

— De ce? întrebă el neliniştit. Nu vrei să zici că ea e Clarisa? 

Diana ridică spre el faţa-i inundată de lacrimi. 

— Clarisa Stuart? repetă ea încet. Nu, nu cred să fie Clarisa 
Stuart. 

— Atunci cine e? întrebă el. Cine crezi d-ta că ar putea fi? 

— Femeia aceea e Emma, femeia de servici din pensiune. 

Larry sări în picioare. 

— Femeia de servici? zice el încet. Ai dreptate. 

— D-ta faci vreo legătură între această bandă fioroasă şi 
afacerea Stuart? 

Ea clătină din cap. 

— Şi eu fac această legătură şi din motive bine întemeiate, 
zise Larry. Totuşi nu pot înţelege ce aveau de câştigat de pe 
urma morţii lui Stuart; doar dacă erau în complicitate cu fata 
numită Clarisa Stuart. 

Ea făcu un gest disperat şi se ridică. 

— Un singur lucru nu înţelegeam, urmă ea, şi d-ta mi-ai 
lămurit şi acest caz. 

— Ce anume? 

— Cazul lui Flash Fred, replică ea. El e un criminal, care a atins 
numai marginea acestei groaznice uneltiri şi a fost implicat fără a 
o şti. Ea făcu un gest, ca şi cum abia acum ar fi ajuns la această 
părere. Dar ceilalţi? Orbul Jake, care lucrează pentru un stăpân 

necunoscut; femeia de servici, victima cea mai de plâns dintre 
toţi; sărmanul Lew cu urechile asurzite şi degetele arse - asta n- 
ai văzut d-ta. Ţi-aş fi spus, dar doctorul ne-a întrerupt. 

— Degetele arse? zise Larry mirat. Eu nu le-am văzut. 

— Eu le-am pipăit, zise ea cutremurându-se. Şi le-am simţit 
când a trecut cu ele peste faţa mea. Degetele lui au fost arse la 
extremităţile lor. 

— Dar de ce? 

— Ca să nu mai poată citi, nici scrie Braille, zise fata încet. 

— E imposibil, e imposibil! zise Larry îngrozit. Nu se poate să 
existe asemenea ticăloşie pe lumea asta. Copila mea, am 
cunoscut de aproape câteva din cele mai înfiorătoare crime ce s- 
au comis în Europa. Am văzut victimele; am urmărit şi am trimis 
pe criminali la spânzurătoare! Oamenii sunt cruzi, vicioşi, fără 
scrupule şi sângeroşi, dar ei nu săvârşesc cu sânge rece 
asemenea fapte cum au comis asupra nenorocitului orb. 

Ea zâmbi din nou. 

— Nu ştiu dacă ai înţeles, ce mizerabili sunt aceşti oameni, 
zise ea. Căci dacă ai fi înţeles asta, n-ai mai spune că era cu 
neputinţă. Căci Dearborn... începu ea şi el izbucni într-un hohot 
de râs. 

— Diana dragă, zise el, ai ajuns acolo unde ajungem cu toţii, 
când bănuim pe toată lumea! Doar nu-l poţi bănui pe bietul John 
Dearborn, care lucrează pentru binele omenirii în acea mocirlă, în 
mijlocul acelor indivizi înfricoşători. 

Ea dădu din cap. 

— Când i-am oferit mâna, el a luat-o, zise Diana. Aminteşte-ţi 
te rog, că timp de doi ani am fost infirmieră într-un azil de orbi - 
şi-ţi spun că i-am întins mâna şi el a luat-o. 

— Ei, de ce n-ar fi luat-o? întrebă Larry mirat. 

— N-ar fi trebuit s-o vadă, dacă era orb, zise fata. John 
Dearborn nu e mai orb ca d-ta ori ca mine. 


Capitolul 28 
CE ESTE CU DEARBORN? 

— Nu ştii că dacă vrei să dai mâna cu orbii, totdeauna întinzi 
mâna şi o apuci pe a lor, pentru că ei nu-ţi pot vedea mâna 
întinsă. 

Larry o privi consternat. 

— Dacă nu e orb, de ce e acolo? întrebă el. E preot. 

— Pe lista preoţilor nu figurează nici un John Dearborn, zise 
fata încet. Am controlat lista cu mare băgare de seamă, şi nu e 
nici între ecleziasticii din biserica congregaţională, baptistă ori 
wesleiană. 

Larry o privi cu o expresie de mare admiraţie. 

— Eşti o adevărată minune! Dar nu uita că el a venit din 
Australia. 

— Putem avea toată încrederea în administraţia australiană, 
răspunse imediat fata. Singurul John Dearborn cunoscut, e un 
domn bătrân, care locuieşte la Fottooma şi e cert că nu e John 
Dearborn pe care-l cunoaştem noi. 

Ea venise la masă şi-şi apropiase un scaun. Acum stătea 
aplecată cu mâinile împreunate. 

— Larry, zise ea, nu ţi s-a părut ciudat că piesele lui John 
Dearborn sunt reprezentate la un teatru, deşi nu a scris decât 


prostii? 
— Ba, mereu m-am gândit la asta, recunoscu Larry şi ea 
aplecă capul. 


— AŞ dori să controlezi direcţia de la Macready, zise ea. Să afli 
cine compune sindicatul care avansează banii pentru 
reprezentarea acestor piese. Eu nu pot să uit că Stuart a dispărut 
din acest teatru! 

— Nici eu, zise Larry încet. Dar John Dearborn! Sunt uluit! 

Ea se ridică. 

— Acum, că mi-am mai uşurat inima, mi s-a făcut somn, zise 
ea zâmbind. Ai pus să se supravegheze spălătoria? zise ea cu 
timiditate. 

— Am postat acolo doi oameni cu ordinul de a opri orice 
vehicul ce iese de acolo, de a afla ce conţine şi cine e şoferul. 

— Atunci mă pot culca bucuroasă, zise ea râzând şi trecând pe 
lângă el, îi puse prieteneşte mâna pe cap. O vor mai lăsa câtva 
timp în viaţă pe Emma. Singura primejdie e că o vor duce în altă 
parte. 

— În această privinţă poţi fi liniştită, zise Larry încet. Ea plecă 
să se culce şi el o auzi închizând uşa. 

A doua zi nu se întâmplă nimic de seamă. Poliţia 
percheziţionase iarăşi spălătoria şi descoperise o cameră 
deasupra aceleia în care fusese închisă Diana. 

Era o încăpere mică, mansardată, dar părea să fi fost ocupată 
cu toate că era goală, când poliţia o vizită. 

Larry se căia că nu inspectase mai cu de amănuntul locurile 
când venise pentru prima dată. 

Mult ar fi dat să găsească două persoane: primul era individul 
căruia îi lipsea degetul mic de la mâna stângă; individul acela 
misterios, care-l precedase în ziua când ancheta asupra cauzei 
pentru care Gordon Stuart făcea vizite misterioase într-un cimitir 
de la ţară. A doua, era misterioasa Emma. 

— Niciodată, n-am să mi-o iert, dacă femeii acesteia i se 
întâmplă vreo nenorocire, zise el Dianei. 

Ea clătină din cap. 

— Nu trebuie să te temi că-i vor face vreun rău, zise Diana. Ea 
e cu mult prea prețioasă şi voi şti exact când va începe primejdia 
pentru ea. 

— D-ta? întrebă el mirat. Zău, Diana, uneori mă sperii! 

Ea râdea şi râsul ei era acoperit de ţăcănitul maşinii de scris. 

— Flash Fred încă nu şi-a recăpătat cunoştinţa, îi povesti el. 
Dar se pare că-şi va reveni. Doctorii spun că nu e fractură propriu 
zisă şi e speranţă că va dispare presiunea care îl menţine acum 
în inconştienţă. 

— Unde se află el? întrebă fata. 

— La St. Mary's Hospital, răspunse Larry. E într-o cameră de 
rezervă şi-l păzeşte un ofiţer de poliţie. Nu că bietul Fred ar 
putea fugi, urmă el zâmbind, dar desigur că sunt anumiţi indivizi 
în oraşul acesta, care ţin foarte mult să o şteargă pe singura cale 
care-i lasă pe ei în siguranţă... 

— N-ar fi rău să trecem pe la St. Mary's Hospital şi să aflăm 
cum îi merge. Vrei să mă însoţeşti? 

În cabinetul chirurgului-şef de la spital, ei găsiră pe medicul 
care-l îngrijea pe Fred. 

— Aţi nimerit foarte bine, le zise el. Omul d-voastră şi-a 
recăpătat cunoştinţa. 

— Cred că da. De altfel, nu văd nici un motiv pentru ca să nu 
intervin dacă aveţi nevoie urgentă să-l chestionaţi. Bineînţeles, 
că mai e încă slab, şi, în împrejurări normale, n-aş permite 
nimănui să-l intervieveze, dar bănuiesc că aveţi interese 
deosebite. 

— Chiar aşa e? zise Larry cu faţa întunecată. 

Chirurgul îl conduse la bolnav. La uşa camerei Diana ezită. 

— Să vin şi eu? întrebă ea. 

— Prezenţa d-tale e necesară, zise Larry, chiar dacă ar fi 
numai din interes profesional. Ai luat cu d-ta un caiet de notițe? 

Ea făcu semn că da şi intrară în rezerva în care se afla Fred 
Grogan. Capul lui era înfăşurat cu bandaje şi faţa-i era palidă şi 
trasă; dar la vederea lui Larry, ochii se luminară. 

— Nu îndrăzneam să mai sper că te voi vedea, zise el. Şefule, 
ar trebui să cauţi, înainte de toate, să pui mâna pe femeia din 
camera cazanului, zise el foarte serios. 

— Femeia din camera cazanului? repetă Larry nedumerit. Ce 
vrei să zici cu asta? 

— Ingrijitoarea Clarisei, fu răspunsul neaşteptat. Dar numai 
Dumnezeu ştie cine e Clarisa. 


Capitolul 29 
FLASH FRED POVESTEŞTE 


— Şefule, acum am să-ţi mărturisesc toate pe şleau, 
aşezându-se confortabil în pat. 

Vreau să-ţi spun adevărul, domnule Holt. Să încep cu 
începutul; ştiu că am să mă înfăţişez sub o lumină proastă, dar 
va trebui să uitaţi o mulţime din ceea ce vă voi spune pentru că 
s-ar putea ajunge la concluzia că sunt un om necinstit. 

— Nici gând n-am să exteriorizez asemenea impresie, zise 
Larry foarte serios. Şi îţi făgăduiesc că tot ce nu e în legătură cu 
asasinarea lui Gordon Stuart, va fi uitat discret. 

— Minunat, zise Fred mai luminându-se la faţă. Ei, povestea 
începe acum vreo patru sau cinci ani la Montpellier. Poate nu 
cunoşti oraşul Montpellier. 

— Ba îl cunosc, zise Larry. Poţi să treci peste toate amănuntele 
topografice. Cunosc oraşul de la Cocoșul de Aur până la Palat. 

— Eram din întâmplare acolo, vizitând localitatea. Amuzându- 
mă, am nimerit la un anumit Floquart, care ţinea un fel de club. 
Se juca baccara şi eu sunt foarte norocos la acest joc, mai ales 
dacă sunt prieten cu acela care dă cărţile. De astă dată însă noi 
nu eram bine unul cu celălalt şi timp de trei zile n-am avut în 
mână decât banii mei proprii. Şi zilnic simţeam în mână tot mai 
puţini bani. Apoi, într-o noapte, m-au curăţat de tot şi am părăsit 
localul lui Floquart fără o para chioară, aşa că şi drumul până la 
hotel a trebuit să-l fac pe jos. leşisem tocmai din strada 
Narbonne, când am auzit o împuşcătură şi, uitându-mă în jur 
văzui un om căzând pe jos şi altul ştergând-o zorit. Omul, care 
fugea, credea că a scăpat cu faţa curată, când deodată i-am ieşit 
înainte. Era un om frumos, cu barbă mare blondă şi se cam 
tulbură, când fără înconjur, i-am cerut socoteală de ce a făcut. 
Nu era treaba mea, dar nu aveam bani şi am socotit că mi s-a 
oferit prilejul de a ajuta un semen al meu să scape de nişte 
parale ce le-ar fi avut în posesia sa şi care i-ar fi putut aduce 
neplăceri. El mi-a debitat o poveste cum că l-a împuşcat pe omul 
acela pentru că-i făcuse o mare necinste de care nu vreau să 
vorbesc de faţă cu doamna. Apoi mi-a vârât în mână vreo 
şaisprezece mii de franci şi l-am lăsat să-şi vadă de drum, pentru 
că mi-era milă de el. 

El se uită cu viclenie la Larry şi rânji. 

— Văzând că nu vine nici un sergent, urmă Fred, m-am 
apropiat de omul împuşcat şi m-am uitat la el, cu toate că ştiam 
că era riscant să fiu alături de un muribund. S-a spus că a fost 
împuşcat şi că a murit imediat, dar nu e adevărat. Când m-am 
apropiat de el trăia. L-am întrebat cine l-a împuşcat şi el mi-a 
răspuns că David Yudd. 

Larry ridică sprâncenele întrebător. 

— David Yudd, repetă el. Este vreo rudă a doctorului? 

— Fratele lui, zise Flash Fred. Astfel am ştiut cine era. l-am 
spus întotdeauna lui Yudd că l-am recunoscut în stradă; dar 
adevărul e că bietul muribund l-a trădat. Voiam să aflu de ce l-a 
împuşcat, când şi-a dat ultima suflare. Apoi am auzit paşii grei ai 
unui sergent, care venea dintr-o stradă laterală şi am luat-o la 
picior, cum puteam mai repede. 

Dar porcul tot m-a recunoscut şi am fost chemat la judecătorul 
de instrucţie; am putut dovedi însă că nu aveam nimic a face cu 

cel ucis şi că mergeam după doctor, când am fost zărit. Am avut 
prezenţa de spirit, să mă duc la un medic, îndată ce mi-am dat 
seama că sergentul m-a văzut. 

Când m-am întors la Londra, am socotit de datoria mea să-l 
vizitez pe d-rul Yudd. Nu era la birou - avea o cameră la 
Greenwich Insurance - dar l-am văzut pe fratele lui şi mi-am 
descărcat inima. 

— Inima îţi era încărcată, pentru că nu ştiai cât îţi vor da ca să 
taci, zise Larry. 

— Ai ghicit întocmai, domnule Holt, zise Fred cu admiraţie. D- 
rul Yudd era foarte enervat şi a spus că va vorbi cu fratele lui, 
îndată ce se va întoarce de la ţară. Apoi s-a întâmplat ceva, care 
părea că-mi va încurca toate socotelile. DI. David muri. A răcit 
când se întorcea din Scoţia şi a murit după douăzeci şi patru de 
ore. M-am dus la înmormântare, zise Fred, şi nimeni nu l-a jelit 
atât de sincer ca mine. Oricum, trebuie să recunosc că d-rul Yudd 
s-a purtat cavalereşte. După înmormântarea fratelui său, a trimis 
să mă cheme şi mi-a spus că voia să ferească memoria fratelui 
său de necinste şi s-a oferit să-mi servească un venit anual dacă- 
mi voi ţine gura. 

— Omul ucis era un funcţionar, nu-i aşa? întrebă Larry. 

— Da, era un funcţionar în slujbă la societatea Greenwich 
Insurance Company şi care-l şantajase pe David Yudd. 

Larry fluieră. 

— Greenwich Insurance Company, zise el, şi-l şantajase pe 
David. Dar ce de? ce crimă comisese David? 

Fred clătină din cap. 

— Asta nu ţi-o pot spune, domnule Holt. Dacă aş şti, ţi-aş 
spune-o. D-rul Yudd mi-a spus că funcţionarul acela l-a ciupit de 
o mulţime de bani şi cred că e adevărat, căci îmi amintesc cât de 
mult juca la Floquart. 

Ei, pe scurt, timp de vreo patru ani, am tras venitul de la d-rul 
Yudd. Deunăzi l-am întâlnit pe doctor la o cununie. El era invitat, 
eu însă nu, explică Fred fără ruşine. El m-a poftit să iau masa cu 
el noaptea trecută în casa lui din Chelsea. Şi cum era hotărât să- 
mi plătească o sumă globală ca să scape de mine, m-am dus. 

Doctorul are un om de servici, un valet, zise el după o pauză. 
Nu vreau să-l trădez, domnule Holt, dar e un hoţ bătrân, fost 
vecin de celulă cu mine la închisoarea Portland. 

— ÎI chema Strauss, zise Larry. la stupefiante şi a avut trei 
condamnări. 

— O, şi d-ta ştii asta? zise Fred cu mirare. Oricum, eu îl cunosc. 
Acum câteva zile l-am întâlnit pe Piccadilly. Voia să înstrăineze 
câteva obiecte pe care le şterpelise de la stăpânul său şi mi-a 
strecurat şi mie nişte butoni de manşetă... 

Larry era în culmea nerăbdării. 

— O, de acolo veneau ei; erau ai d-rului Yudd? 

— Nu sunt aşa de sigur că erau ai d-rului Yudd, zise Fred. Din 
câte am auzit, doctorul primeşte musafiri în fiecare week-end şi 
se poate ca Strauss să-i fi furat unuia dintre ei. Oricum, îmi 
pusesem în gând să iau cu mine câteva amintiri de la d-rul Yudd, 
înainte de a pleca. 

Şi mă înţelesesem cu Strauss, să-mi înlesnească să inspectez 
puţin locurile şi să-mi adun câteva lucruri, care să-mi amintească 
de vechiul meu prieten. Fiind invitat la masă, bineînţeles că am 
primit cu amândouă mâinile. 

Eram chemat pentru ora opt, când e bine întuneric, dar m-am 
dus la şapte, nu direct la casa lui, ci pe partea opusă a străzii, 
pentru că voiam să văd mai întâi pe ceilalţi musafiri sosind 
înainte de a intra eu. 

Am aşteptat până la opt, dar nimeni nu a venit. Am aşteptat 
până la opt şi jumătate şi atunci l-am văzut pe doctor ieşind din 
casă şi privind în susul şi în josul străzii. Mi-era aşa foame, că 
eram gata să mă duc înspre el, dar nu prea-mi venea să mă aşez 
singur la masă cu un om pe care-l pungăşisem. Aşa că am 
aşteptat şi deodată a venit o maşină şi s-a dus direct la poarta 
casei. Credeam că se va izbi de ea, dar în clipa în care atinse 
poarta, aceasta se deschise. Nostim lucru, mi-am zis, şi am 
trecut strada peste poartă înăuntru. Primul care a coborât din 
maşină a fost matahala aceea, care a încercat să mă omoare în 
Jermyn Street. 

— Orbul Jake? întrebă Larry. 

— Nu mi-a fost prezentat niciodată! răspunse celălalt glumeţ. 
L-am văzut foarte bine timp de un minut pentru că a trecut pe 
dinaintea farurilor. La ora zece, poarta s-a deschis iarăşi! - parcă 
era vrăjită, căci nimeni nu se afla în preajma ei - şi o maşină ieşi 
afară. A trecut pe lângă mine, mergând încet şi eu am alergat 
după ea şi am sărit pe grătarul din spatele ei, care era lăsat în 

jos. Am coborât când a intrat în King's Road Chelsea, cu toate că 
acolo e lumină mare şi vreun sergent m-ar fi putut vedea şi 
denunța. Dar acolo erau şi multe taxiuri şi m-am urcat într-unul şi 
i-am spus să se ţină după maşină. Voiam să ştiu unde locuieşte 
orbul Jake - ăsta e numele lui, nu-i aşa? - şi nu mi-a fost greu să 
mă ţin după maşina lui. Am trecut pe la Victoria Place, pe la 
Grosvener Place, în sus spre Parc Lane. 

Urmăream mereu maşina, care o luă prin câteva străzi 
lăturalnice, zise Fred. Atunci am plătit taxiul, şi am riscat s-o 
urmăresc pe jos. Cunosc foarte bine cartierul acela, şi după o 
căutare de numai zece minute, am văzut că ea se apropia de 
nişte porţi ce se făceau într-un zid înalt. Probabil că şoferul 
greşise drumul căci eu am ajuns acolo aproape în acelaşi timp cu 
doctorul. 

— Doctorul Yudd? Era şi el acolo? întrebă Larry. 

— Da, doctorul era acolo. Eu eram aproape de ei, stăteam în 
dosul maşinii când toţi trei au coborât. Unul era orbul Jake, al 
doilea era un individ pe care nu-l cunoşteam şi al treilea era 
doctorul. 

Yudd avea o valiză în mână şi părea cam tulburat. 

— Protestez contra faptului că aţi trimis după mine la aşa o 
oră înaintată, zise el. 

— Celălalt om, orbul Jake, îi spusese ceva în şoaptă şi n-am 
putut auzi anume ce. 

— De ce n-aţi chemat alt doctor? Amintiţi-vă că m-aţi silit să 
vin încoace şi că am venit forţat. Unde e femeia? întrebă el, şi nu 
cred că bănuiau că ascult şi eu, căci matahala cea oarbă a spus 
tare: în casa cazanului, şi râdea; celălalt i-a răspuns cu o 
înjurătură şi cu porunca să-şi ţină gura. 

Au intrat pe poartă şi maşina a pornit imediat mai departe. 

Poarta fu încuiată; ea fusese vopsită de curând, dar se vedea 
că înainte purtase inscripţia „Spălătorie”. 

— N-ai putut vedea numele străzii? întrebă Larry. 

— Reville Street, zise Fred spre uimirea lui Larry. 

Dar pe urmă inspectorul îşi aduse aminte. 

— Aceasta e strada ce trece pe din dos şi e paralelă cu Lisson 
Lane, zise el. Continuă Fred. 

— Ei, a trebuit să mă ascund, deoarece altfel m-ar fi văzut. Am 
făcut ocolul caselor şi m-am întors în dosul lor tocmai când ieşea 


95 


- EDGAR WALLCE - 


doctorul şi de data asta nu erau decât doi inşi. Bătrânul orb 
lipsea. Nu puteam auzi despre ce vorbeau, dar imediat după 
aceea l-am auzit pe doctor spunând „noapte bună” şi maşina 
plecă. Celălalt se uită după luminile din spate şi eu nu puteam 
face altceva decât să merg înainte, ca şi cum acesta mi-ar fi fost 
drumul. Dacă e un obicei prost, urmă Fred sentenţios, apoi e 
acela de a vorbi singur. 

Omul acela care rămăsese acolo mi s-a părut cam într-o 
ureche. Şi înainte de a ajunge în faţa lui, l-am auzit bolborosind, 
pe când sta liniştit cu mâinile la spate, privind pe urma maşinii. 
Şi cuvintele pe care le-am prins, pe când treceam erau 
următoarele: îngrijitoarea Clarisei. El le-a repetat de două ori. Mi- 
am văzut de drum, nebănuind nici o clipă că m-a recunoscut, şi 
pe când mergeam mă gândeam: Cel mai bun lucru ce ai de făcut 
acum, Fred, e să te duci de-a dreptul la dl. Holt şi să-i povesteşti 
ce ai văzut şi ce ai auzit. 

Larry clătină din cap. 

— Eram de acum numai la câţiva zeci de metri de casa d-tale, 
când mi-am dat seama. Nu mersesem tare mult când am avut 
deodată senzaţia neplăcută că sunt urmărit. 

Am intrat în strada d-tale şi începui să caut cu ochii blocul în 
care se află apartamentul în care locuieşti. Am trecut o dată, 
apoi m-am îndreptat iarăşi spre el. Cred că acei care mă 
urmăreau s-au furişat înăuntru, s-au urcat sus şi mă aşteptau 
acolo. Imi amintesc că am pus mâna pe soneria uşii şi apoi nu-mi 
mai amintesc nimica. 

— Cred că asta-i tot ce ştiu, zise Fred obosit. Aş vrea să beau 
ceva. 

După zece minute, două maşini pline de poliţişti îmbrăcaţi în 
civil erau pe drum spre vestul oraşului şi locatarii micii străzi în 
care răspundea dosul spălătoriei, fură spectatorii curioşi ai unui 
nou raid. 

— Ce e zidul acesta? întrebă Larry pe însoţitorul său. 

— E zidul spălătoriei propriu-zise, răspunse Harvey. L-am 
inspectat cu mare băgare de seamă, dar n-am remarcat nimic. 

— Ai văzut şi casa cazanului? 

— Da, domnule, e o încăpere obişnuită în subsol, cu un cazan 
mare şi cu o maşină de aburi. 

— Deschide uşa aceea, zise Larry. Ai postat câţiva oameni în 
Lisson Lane ca să păzească cealaltă poartă? 

— Da, domnule, răspunse sergentul, şi cu mâna 
experimentată manipulă broasca şi imediat uşa se deschise. 

Camera în care dădea uşa, era întunecoasă. După ce se făcu 
lumină se văzu că era un şopron lung de cărămidă, cu o 
duşumea bună şi cu patru şiruri de mese lungi de scânduri care 
luceau până-n mijlocul încăperii şi unde în timpul când spălătoria 
funcţiona, lucrau spălătoresele. 

O scară ferită printr-o îngrăditură ducea mai jos. Larry porni 
cel dintâi în „Camera cazanului”. 


p Capitolul 30 5 
IN CAMERA TUBULARA 


— Ar trebui să-ți fie ruşine, zicea orbul Jake, clătinând capu-i 
enorm. 

El şedea ghemuit într-o parte a camerei tubulare şi cuvintele 
lui erau adresate unei femei cu aspect mizerabil, care şedea în 
cealaltă parte, cu mâinile încrucişate în poală şi cu capul plecat 
în deznădejde. 

Femeia era îmbrăcată sărăcăcios, păru-i zbârlit era amestecat 
cu fire cărunte şi mâinile şi faţa-i erau murdare. 

— Ar trebui să-ţi fie ruşine, o mustră orbul Jake. Ei fac pentru 
tine tot ce pot, drac bătrân şi urât ce eşti, iar tu gemi şi mârâi, ca 
un căţel căruia i s-a scurtat coada. 

Femeia gemu şi mârâi ceva. 

Ea ridică faţa îndurerată şi se uită curioasă la orb. 

— Vorbeşti de ei parcă ar fi nişte zei, zise ea. Mai curând sau 
mai târziu se vor lepăda de tine... 

— Taci! urlă bătrânul. Nu, nu-i cunoşti. Ce au făcut ei pentru 
mine? Mi-au dat o viaţă plăcută - oricâţi bani îmi trebuie, orice 
poftesc să mănânc şi să beau. Mi-au dat o nevastă tânără; el 
rânji. 

— Voi pune eu mâna pe ea! Era cât p-aci să mă ucidă, 
ticăloasa. 

— Cine era? întrebă femeia. 

— Nu e treaba ta. Nu o cunoşti, zise Jake, dar nu părea dispus 
de a continua vorba asupra acestui subiect. Era o fată tânără, 
albă, sclipitoare, zise el. Ei au luat-o pentru că şi ea face parte 
din poliţie! 

Femeia rămase tăcută mai multă vreme şi el se aplecă şi o 
atinse cu mâna uriaşă. 

— N-ai leşinat, nu-i aşa? întrebă el cu un accent de teamă. Nu- 
ţi putem aduce întotdeauna un doctor. A doua oară, eu am să te 
trezesc. El o zgâlţâi cu sălbăticie. 

— Sunt trează, sunt trează, zise ea înfricoşată. Te rog nu mai 
face asta; ai să-mi frângi braţul. 

— Bine, atunci poartă-te cum trebuie, mârâi el şi apoi începu 
să se târască încetişor spre capătul mai îndepărtat al camerei 
tubulare. 

Nici măcar femeia, care nu era înaltă, nu s-ar fi putut ţine în 
picioare în spaţiul acela jos. Era o adevărată minune cum un om 
aşa de mare se putea vâri prin gura aceea făcută în oţel, şi să se 
târască în celălalt spaţiu. Ea-l auzi aruncând cărămizi, mărind 
cavitatea, la care lucrase toată ziua. Se minuna unde oare se afla 
căci fusese bolnavă când o târâseră în acea teribilă cameră şi nu- 
şi amintea cum de ajunsese acolo. Ştia numai că cineva o căuta 
şi că puterile înfricoşătoare, care o ţineau aici închisă, erau 
hotărâte ca ea să nu fie găsită. 

Când orbul se întoarse ea-i zise: 

— DI. Stuart, mi-ar da o mulţime de bani, dacă m-ai duce la el. 

El râse înăbuşit. 

— Mi-ai repetat asta de vreo mie de ori, nebuno, zise el. 

— Am îngrijit de copiii lui, gemu, şi de sărmana lui femeie. Şi 
când m-am măritat, mi-a dat o verighetă frumoasă! 

— Haide, tacă-ţi gura! zbieră orbul. Nu mai poţi vorbi de 
altceva? De o sută de mii de ori mi-ai tot povestit de copiii lui, pe 
care i-ai îngrijit şi de afurisita de verighetă. 

— Când i-am spus de Clarisa, mi-a făgăduit o mie de lire, şopti 
femeia. 

Orbul Jake nu-i mai dădea atenţie. Mai auzise el povestea asta 
şi-şi pierduse din prospeţime. 

— Nu aflase niciodată despre gemene şi credea că nu mai are 
nici un copil în viaţă. 

— Dacă n-ai fi fost o ticăloasă şi o beţivă, i-ai fi putut spune 
unde era fata; dar nu-ţi mai frământa creierii. Ei au găsit-o. E o 
cucoană frumoasă, cu mulţi bani! 

Încrederea ce o avea în misterioşii săi stăpâni, nu avea 
margine. 

— Imi plăcea băuturica, zise femeia pe jumătate aiurită. Şi 
pentru nimica toată m-au trimis la închisoare. Şi căminul era 
nesuferit. 

Deodată orbul sări înainte şi-i puse mâinile pe umeri. Ea 
deschise gura ca să ţipe, dar el apropie faţa lui de a ei. 

— Dacă ţipi, te omor. Femeie, taci! 

Urechile lui agere auziseră zgomotul de paşi la catul de sus. El 
se apropie şi mai mult de ea, puse unul din braţele sale mari în 
jurul umerilor ei şi celălalt îl ţinu înaintea feţei! 

— Dacă ţipi, te ucid, zise el încă o dată. Apoi cineva bătu la 
unica uşă de la capătul odăii şi vocea lui Larry Holt întrebă: 

— E cineva aici? 


Capitolul 31 
FRED IŞI OFERA CHEILE 


Diana Ward fusese aceea care atrăsese atenţia lui Larry 
asupra marelui cazan ruginit de la un capăt al casei, cazanul care 
producea aburii şi forţa motrice a spălătoriei. Larry încercă uşa 
groasă de fier, care dădea în cuptor, dar era închisă. 

— Nimeni n-ar putea sta aici! zise el clătinând din cap. Ce crezi 
tu, Harvey? 

— S-ar sufoca aici înăuntru, domnule! răspunse sergentul 
Harvey. 

— Crezi că Grogan a spus adevărul? întrebă fata când se 
îndepărtau. 

— O, desigur că a spus numai adevărul. Fred nu e un model de 
virtute; dar în cazul de faţă îl cred. Asta e tot norocul în această 
afacere, zise el cu amărăciune. Uneori mi se pare că n-am să dau 
niciodată de dezlegarea acestui mister. 

— Ba va fi dezlegat şi chiar numai peste o săptămână, zise ea 
şi vorbea cu atâta siguranţă, că el nu putu face altceva, decât să 
o fixeze. 

— Atunci ai să-l dezlegi d-ta, zise el, căci eu am ajuns la 
punctul cel mai primejdios pentru un detectiv, şi anume punctul 
când bănuiesc pe toată lumea. Il bănuiesc pe d-rul Yudd, 
bănuiesc pe nevinovatul domn Dearborn, pe Flash Fred, pe 
Inspectorul-şef şi pe d-ta, adăugă el în glumă. 

Dar fata nu zâmbi. 

— Mă miram eu câtă vreme va mai trece, până vei începe să 
mă bănuieşti, zise ea grav. 

Ea plecă împreună cu Harvey şi Larry se întoarse la spital, 
pentru că trebuia să mai pună câteva întrebări rănitului. 

Flash Fred ascultă cu băgare de seamă şi după ce Larry 
termină îi zise respectuos: 

— Domnul ştie, că niciodată în viaţa mea nu m-am încrezut 
într-un poliţist. Dar d-ta eşti altfel, domnule Holt. in unul din 
buzunarele mele vei găsi cheia de la compartimentul meu din 
safe. Hainele sunt la administraţia spitalului. Safe-ul e la 
Chancery Lane şi eu am toată încrederea în d-ta, zise el voios. În 
safe-ul acela sunt lucruri pe care n-aş îngădui să le vadă nimeni; 
dar d-ta vei găsi ceea ce cauţi fără să le răvăşeşti. E acolo o 
legătură cu amintiri de război pe care le-am adunat cu sudoarea 
frunţii mele. 

Fred era cam încurcat. 

— Am ştiut că risc mult, când ţi-am povestit de afacerea asta, 
zise el. Pentru că d-ta trebuie să o cercetezi mai de aproape şi eu 
trebuia să-ţi ajut. Dacă eram sănătos şi pe picioare, ar fi fost 
uşor, pentru că ţi-aş fi putut da cheile. 

— Ce fel de chei? întrebă Larry. 

— Sunt chei duble, pe care le fabricasem, zise Fred fără a roşi. 
Strauss le-a scos de pe inelul cu chei al doctorului, pe când 
acesta dormea şi le-a copiat. Strauss nu e un băiat rău; dar ia 
stupefiante, zise virtuosul Fred. Ca să reuşeşti în viaţă îţi trebuie 
ochi ageri şi minte sănătoasă, nu-i aşa, domnule Holt? 

— Şi zece degete îndemânatice, adăugă Larry. 

El găsi cheile fără greutate şi după o jumătate de oră intră în 
camera 47 fredonând un cântec şi zăngănind cu cheile lui Flash 
Fred în buzunar. 

După multă vorbă şi rugăminte, Diana hotărâse în sfârşit să se 
instaleze în apartamentul lui Larry. Ingrijitoarea se aciuase şi ea 
în Regent's Gate Gardens, lucru care nu-l prea mulțumea pe 

Patrick Sunny, care se vedea nevoit să doarmă în bucătărie pe 
un pat de campanie. 

După ce Larry se culcă şi apartamentul era scufundat în 
tăcere, Sunny îşi transportă micul pat de campanie în hol, îl 
aşeză astfel că venea cu picioarele la vreo jumătate de metru de 
uşă, puse o mătură în cumpănă cu capul spre uşă şi cu capătul 
mânerului pe pat şi apoi se culcă. Dar uşa bucătăriei o închise. 

La ora două de dimineaţă cineva introduse fără zgomot o 
cheie în broască şi uşa fu puţin deschisă şi mătura căzu greoi pe 
capul lui Sunny. l-ar fi putut sparge capul, dar din fericire, asta 
nu se întâmplă. 

Larry auzi trei Împuşcături succedându-se repede, sări din pat 
şi veni în hol cu pistolul în mână. Văzu un pat gol, uşa deschisă şi 
Sunny nicăieri. Alergă pe scară în jos şi-l întâlni pe Sunny, care se 
întorcea cărând de guler un hoţ mărunt, a cărui faţă răutăcioasă 
era crispată într-o strâmbătură dureroasă, pentru că un glonte îi 
intrase în partea cărnoasă a piciorului. 

— Adu-l înăuntru, zise Larry, şi închide uşa. 

Diana se afla în hol, când omul fu adus; ea dispăru iute şi 
reveni curând ca să asiste la interogatoriul ce i-l lua Larry. 
Interogatoriul însă fu precedat de o serie de scuze politicoase din 
partea lui Sunny. 

— Vă rog să mă iertaţi, domnule, că mi-am permis să vă iau 
revolverul, zise el. Cât despre patul meu, care se află în hol şi v-a 
supărat poate... 

— Nu mai vorbi de asta prietene Sunny, zise Larry uitându-se 
cu recunoştinţă la Sunny. De asta vom vorbi mai târziu. Şi acum 
ce ai tu de spus? se adresă el fiorosului prizonier. 

— Nu are voie să se folosească de arme de foc! zise omul cu 
voce răguşită. 

Larry credea că era răguşit din cauza emoţiei, în urmă însă îşi 
dădu seama că acesta era glasul lui firesc. 

— M-a împuşcat, da! Coboram scara foarte liniştit, cum nu se 
putea mai bine, când păcătosul acesta a ieşit şi a tras în mine. 

— Copil nevinovat ce eşti! zise Larry serios. Percheziţionând 
apoi buzunarele omului scoase un cuţit cu lama lungă şi-i încercă 
tăişul între două degete. Era ascuţit ca un brici. 

— Arată-mi mâinile, zise Larry şi omul le întinse bodogănind. 
Ai vreo condamnare? 

— Nu domnule, răspunse omul ursuz. 

— Cine te-a trimis încoace? 

— Ghiceşte! 

— Am să ghicesc îndată, zise Larry încetişor, dar ghicitul ăsta 
are să te cam coste scump. Cine te-a trimis? 

— N-am să spun! răspunse omul. N 

— Ba, eu cred, că ai să spui, zise Larry. Il duse în bucătărie şi 
închise uşa. 

Numai zece minute mai târziu, când sosiră poliţiştii, ei luară în 
primire un om care tremura de frică. 

— A mărturisit tot ce ştie, zise Larry. A fost trimis încoace, ca 
să acopere alt om care a fugit. El se jură că nu ştie cine era 
celălalt om, dar e sigur că nu era orbul Jake. 


Capitolul 32 i 
O INVITAȚIE LA MASA 


O ceaţă subţire albă acoperea parcul şi ascundea întinderea 
pustie de la Rothen-Row şi cei doi sau trei călăreţi, care veniseră 
să se plimbe la această oră matinală, erau parcă acolo numai 
pentru a scoate mai mult în evidenţă pustietatea locului. 

Unul din călăreţi era Sir John Hason inspectorul-şef al poliţiei, 
care obişnuia să facă dimineaţa o plimbare călare şi nici nu 
aştepta, nici nu-şi invita societate. 

De aceea fu surprins şi cam plictisit, când un alt călăreț îl 
ajunse din urmă şi încetinindu-şi mersul înainta alături de Sir 
John. 

— Alo, Larry, zise John Hason mirat. Acesta e o apariţie 
neaşteptată! Credeam că eşti o stafie! 

— Voi fi şi asta într-una din zile, zise Larry, dacă nu voi fi cu 
băgare de seamă. Ştiam că eşti la călărie, am închiriat şi eu un 
cal şi am venit încoace ca să-ţi vorbesc, dar nu în atmosfera 
asfixiantă de la birou. 

— E ceva nou? întrebă Sir John. 

— Noaptea trecută a fost iarăşi o încercare de asasinat; dar 
asta a devenit ceva aşa de obişnuit, încât nu-mi vine să o dau 
drept ceva nou, zise Larry şi povesti despre vizita primită la orele 
două de dimineaţă. 

— E cazul cel mai straniu pe care l-am întâlnit vreodată, zise 
Sir John Hason gânditor. Tot mai dai atâta importanţă 
incidentului cu femeia de serviciu? 

Larry făcu un semn afirmativ. 

— John, tu cunoşti Londra mai bine ca mine, zise el tutuindu-l. 
Spune-mi cine e Yudd? 

— O, Yudd răspunse şeful râzând. Nu trebuie să-ţi frămânţi 
atâta creierii pentru el. E un om cu oarecare situaţie în City, cu 
toate că am auzit că fratele lui era cam stricat. Familia Yudd 
deţine de fapt toate acţiunile lui Greenwich Insurance Company. 
Ei au moştenit acţiunile de la tatăl lor şi au transformat o afacere 
mediocră într-o afacere foarte prosperă. 

— Noaptea trecută am examinat lista directorilor, zise Larry. 
Am găsit-o în anuarul Bursei. Ştii că John Dearborn e unul din 
directorii acelei societăţi? 

— Dearborn, autorul dramatic? întrebă curios Hason. Nu, nu 
ştiam. Bineînţeles că toţi directorii unei societăţi ca aceasta nu 
sunt decât interpuşii lui Yudd. Mi s-a spus că Yudd e un tip foarte 
bun şi cheltuieşte mulţi bani cu opere caritabile. El e acela care 
întreţine căminul pe care-l conduce Dearborn. 

— Cine e Walters? 

— N-am auzit niciodată acest nume, zise John Hason. 

— El e alt director al societăţii şi desigur că e tot numai un 
figurant. Dar Cremley? Ernst John Cremley din Wimbledon? 

— Foarte probabil că şi el e numai o figură ornamentală, zise 
şeful, îl cunosc foarte puţin, e un om tare mărginit şi mare 
jucător de cărţi. De ce întrebi? 

— Pentru că aceşti doi inşi sunt şi directorii sindicatului 
teatrului Macready, zise Larry încetişor. Numele lui Yudd nu se 
întâlneşte, dar e păzit? întrebă Larry. 

— Numai o secundă, domnule, şi zise un alt nume ciudat, care 
e probabil un interpus al lui. 

— Unde vrei să ajungi? întrebă şeful. 

— La următorul lucru, zise Larry apucând calul de hăţuri şi 
întorcându-l astfel că stătea alături de şeful său şi faţă-n faţă cu 
el, că Yudd administrează teatrul în care se joacă piesele lui 
Dearborn. Aşa că există oarecare asociaţie între Yudd şi 
directorul Căminului Orbilor din Paddington. 

Sir John chibzui şi apoi grăi: 


103 


- EDGAR WALLCE - 


— Nu văd nimic reprobabil în asta, zise el. La urma urmei 
Dearborn poate fi numai victima orbului Jake şi, din cele ce mi-ai 
spus noaptea trecută, Yudd nu e decât victima lui Flash Fred. Pot 
înţelege prea bine de ce voia doctorul să apere bunul nume al 
fratelui său, urmă el. Yudd adora pe acest frate mai tânăr, îl 
socotea omul cel mai desăvârşit din lume. N-am văzut niciodată 
ca doi fraţi să ţină aşa de mult unul la altul. Când a murit debilul 
David Yudd, doctorul stătea încuiat în casă şi nu voia să vadă pe 
nimeni. Dar ce... ! 

Exclamaţia de mare uimire a şefului era justificată, pentru că 
Larry îşi întorsese deodată calul şi galopa nebuneşte prin parc, 
sărind fără teamă peste îngrăditurile scunde. 

El văzuse o figură înaltă, înfăşurată până peste bărbie cu o 
haină verzuie, mergând greoi pe o cărare, care ducea spre una 
din porţile parcului. 

Omul auzi zgomotul copitelor şi alergă cu sprinteneala unei 
căprioare, trecu poarta şi ieşi în stradă. Poarta era prea îngustă 
pentru ca Larry să poată trece călare, lăsă calul în voia soartei şi 
fugi în stradă. Nu văzu altceva decât o maşină pornind de lângă 
trotuar şi apucând repede spre răsărit. 

El căută un taxi, dar nu se vedea nici unul şi înălţând din umeri 
se întoarse, îşi găsi calul, încălecă şi se înapoie încet spre Sir 
John. 

— Am văzut un domn, cu care doresc foarte mult să mă 
întâlnesc, zise Larry gâfâind puţin. Un oarecare orb Jake, care-şi 
face preumblarea matinală prin parc, pe când maşina îl aştepta 
afară, ca pe un boier adevărat. De aş fi avut o puşcă, i-aş fi 
pregătit lui Tarling de rezolvat o nouă taină a narciselor. Aş fi fost 
bucuros să caut flori pentru Jake. 


Capitolul 33 
LEW 


Când Larry se întoarse acasă, Diana era îmbrăcată şi stătea la 
masă. 
El îi povesti de urmărirea din parc. 

— Asta cam răstoarnă teoria mea că orbul Jake mai e în cămin 
sau la spălătorie, zise ea, pentru că locurile astea sunt păzite, nu- 
i aşa? 

— Da, de ambele părţi, zise Larry. Dar sunt o mulţime de căi 
pe care ticălosul putea ieşi. 

Erau singuri, pentru că sora nu-şi terminase încă toaleta. 

— Diana, nu ştiu cum se va termina afacerea asta, zise Larry 
după o scurtă pauză. Nu vreau să mai rămâi la Yard. 

Ea se îngălbeni puţin. 

— Vrei să zici că nu eşti mulţumit de mine ca secretară? 
întrebă fata. 

— Ba sunt foarte mulţumit şi de secretară şi de persoană, zise 
Larry, căutând cu greu să-şi stăpânească vocea. Nu-mi place, nu- 
mi place să lucrezi. 

Urmă o altă pauză. 

— Nici eu nu cred că voi mai lucra, după ce se va termina 
această afacere, zise ea liniştită. Aveam de gând să-mi dau 
demisia. 

Răspunsul acesta el nu-l aştepta şi o frică îi strânse inima. 

— Vrei să pleci? întrebă el şi ea râse. 

— Eşti o persoană foarte puţin consecventă. Acum mă 
concediezi şi în clipa următoare speri că nu voi pleca, zise ea, 
păşind conştient pe un teren primejdios. La urma urmei, continuă 
ea răutăcioasă, sunt atâtea slujbe unde se caută fete de ispravă. 

— Eu ştiu un loc unde e nevoie de o fată bună, zise Larry 
înghițind noduri, şi ocupaţia ei ar fi să îngrijească de un 
apartament şi să împartă soarta modestă a unui detectiv- 
inspector, care poate va ajunge mai mare cândva. 

Pe când el vorbea, Diana căuta să se servească cu o bucată de 
pâine prăjită şi o scăpă. 

— Nu înţeleg prea bine ce vrei să spui, bâigui ea. 

— Vreau să zic, că vreau să mă căsătoresc cu d-ta, uite! zise 
Larry. La dracul!... 

Ea îl privea cu gura căscată, dar în acelaşi timp uşa se închise 
în urma lui Sunny. 

— Îmi pare foarte rău! gângăvi Larry. N-am spus ultimele 
cuvinte pentru d-ta, dragă. Eu ziceam... 

— Ştiu ce vrei să zici, răspunse fata punând mâna ei pe a lui. 
Vrei să zici că mă vrei pe mine? 

— Te vreau aşa de mult, zise Larry, că nu găsesc cuvintele ca 
să-mi exprim dorinţa. Mi se pare că sunt cam prost, zise el 
sincer. 

Ea nu făcu nici o mişcare. 

— Pune înapoi mâna, şopti ea încet şi el se supuse. Acum să- 
mi Spui ce voiai să zici. 

— Atunci - atunci, înţelegi că ţi-am cerut mâna? întrebă el 
răguşit. 

Ea făcu un semn afirmativ şi ochii ei lucitori îi întâlniră pe ai 
lui. 

— Şi - vrei? întrebă el, găsind cu anevoie cuvintele. 

— Ce să vreau - să mi se ceară mâna? întrebă ea cu naivitate. 
Cred că da, dragă Larry; chiar sunt bucuroasă! 

Şi el o cuprinse în braţe şi o strânse tare, tare. Larry s-a dus 
poate pe jos la birou în acea dimineaţă, ori s-a dus cu trăsura, ori 
a plutit. Nu-şi amintea bine ce s-a întâmplat, nici cum a ajuns 
acolo; ştia numai că Diana Ward era lângă el şi că era în veci, 
ridicol, covârşitor de fericit în dragostea lui. 

— Vreau să-mi făgăduieşti ceva! zise Diana. 

— Îţi promit tot ce vrei, Diana! zise el cu entuziasm. Cere-mi 
cărămida cea mai de sus a coşului sau o bucată din lună... 

— Nu-ţi cer ceva aşa de greu. Vreau numai - şi poate, totuşi va 
fi greu, zise ea cu seriozitate. Vrei să-mi făgăduieşti că, sub nici o 
împrejurare, n-ai să-mi ceri să-ţi dau înapoi cuvântul? 

El se întoarse spre ea şi aproape se opri din mers. 

— Acesta e foarte uşor, zise el. Ce te poate face să crezi că voi 
dori să desfac această minunată... 

— Ştiu, ştiu, îl întrerupse ea. E extraordinar de minunat pentru 
mine, totuşi, ea clătină din cap, vrei să-mi promiţi că orice s-ar 
întâmpla, oricare ar fi sfârşitul cazului Stuart, de izbuteşti sau dai 
greş, orice dezvăluiri s-ar mai face nu vei strica logodna? 

— Îţi promit aceasta, zise Larry repede. Nimic în lume nu mă 
poate face să-mi retrag cuvântul dat. 

Când ajunseră în camera 47 găsiră doi inşi aşteptând pe 
coridor. Unul era un ofiţer în civil, celălalt era un om micuţ, 
chircit, care şedea gânditor pe o bancă, cu mâinile pe genunchi 
fixând duşumeaua cu ochi ce nu vedeau. 

Cum îl văzu Larry se opri. 

— Ce e asta? întrebă el. 

— O iartă-mă! zise fata cu părere de rău. Ar fi trebuit să-ţi 
spun că am trimis după el! 

— A, e Lew! zise Larry mirat şi Diana făcu semn că da. 

— Mi-ai spus că m-aş putea folosi de orice martor aş vrea, zise 
ea şi se opri. 

— Draga mea, desigur că poţi, zise Larry. 

El se uită curios la bătrân şi Lew, nepăsător de tot ce-l 
înconjura, şedea cufundat în gânduri, în lumea lui întunecoasă şi 
tăcută. 

— Adu-l înăuntru, zise Larry. Cum îl vei face să vorbească sau 
cum îl vei face să înţeleagă ce doreşti? El clătină compătimitor 
din cap. Poţi să-i vorbeşti? 

— Cred că da, zise fata liniştit. 

— Dar trebuie să ştii, că el habar nu are unde se află. Ar putea 
crede că mai e încă în grozava casă a orbilor, încă în îngrijirea 
oamenilor, care s-au purtat cu el cu atâta cruzime. 

Larry dădu din cap. 

— Când mi-ai spus că e mort, am crezut că ai înnebunit, zise 
el. Dar acum înţeleg. 

— Imi trebuie o puşcă, zise fata şi un poliţist în uniformă. 

Ea se întoarse înspre Larry. Acum am să văd, dacă am uitat tot 
ce am învăţat în azilul orbilor. Ea îl apucă pe bătrân de mână şi el 
o urmă de bunăvoie. 

Ea-i luă amândouă mâinile şi le ridică la faţa ei. 

— O femeie, zise el. Apoi luă mica vază cu flori de pe biroul ei 
şi i-o ţinu la nas. 

— Trandafiri, nu-i aşa? zise el. Aici e un spital. Ea făcu un 
semn poliţistului în uniformă, care sta la uşă şi iarăşi ridică 
mâinile bătrânului, punându-le pe gulerul tunicii, pe butoni, apoi 
pe coif. 

— Un poliţist, zise Lew şi se înfricoşă. 

Ea îi dădu iarăşi florile şi iarăşi îi ridică mâna aspră, bătrână şi 
o puse pe obrazul ei. 

— Sunt într-un spital şi un poliţist mă păzeşte. E nevoie de 
mine pentru ceva? 

Ea apucă între ambele mâini capul bătrânului şi-l scutură 
binişor. 

Larry urmărea toată scena fascinat. 

— Sunt în siguranţă, nu trebuie să mă tem de porcii aceia? 

Ea-i apucă între mâini capul şi-l sili să-l clatine. 

— Vreţi să vorbesc? 

Ea repetă mişcarea, împinse un scaun spre el şi-i ajută să se 
aşeze. 

Ofiţerul în civil adusese puşca şi ea i-o luă şi luând mâna lui 
Lew o trecu uşor peste ţeavă şi peste pat. El se înfioră. 

— Da, asta mi-au făcut, zise el. De asta vrei să-i arestezi, nu-i 
aşa? A fost nespus de crud faţă de un orb. De ce-mi ciupeşti 
mâna stângă? 

Ea-l făcu să dea iarăşi din cap, apoi îi ciupi mâna dreaptă şi 
fără să aştepte întrebările lui, îl făcu să clatine din cap. 

— Inţeleg, înţeleg, răspunse el cu vioiciune. Mâna dreaptă e 
nu, şi mâna stângă e da. E cineva aici - dintre cei mari? 

Ea făcu semn că da. 

— Doresc ei ca să vorbesc? 

larăşi făcu semnul afirmativ şi începu povestirea. 

El şi orbul Jake fuseseră tovarăşi de suferinţă. El fusese sclavul 
uriaşului, aproape din tinereţe încă, şi dusese o viaţă de groază, 
stăpânit de acel ticălos. 

— A făcut lucruri care v-ar înfiora, dacă le-aţi cunoaşte! Jake 
le-a comis, zise Lew. 

Apoi, cu vreo cinci sau şase ani în urmă, chiar fratele lui Lew 
se unise cu această extraordinară bandă de criminali. 

— Şi el era un om frumos, mare, zise Lew cu mândrie. Şi el 
vedea! El cutreiera bâlciurile prefăcându-se că nu vede. 

Era un vlăjgan mare, domnule, cu barbete lungi, stufoase. Era 
un om voinic Jim, dar un criminal. 

Apoi ajunseră sub dominaţia acelei forţe extraordinare, la care 
Jake se referea în termeni atât de reverenţioşi. 

— Sunt o bandă foarte isteaţă. Ştiţi ce au făcut acum şase ani? 
Părea aproape mândru de genialitatea în ticăloşie a acelor 
oameni groaznici. Au aruncat în fluviu un om, cu o greutate 
legată de picioare. Aţi crede că cei care au scos cadavrul au 
bănuit ceva. Da de unde. Ce credeţi că era greutatea legată de 
picioare? Un bolovan mare de sare, prinsă de picioarele tipului şi 
cum s-a topit sarea el a ieşit la suprafaţă. 

— Era viu când l-aţi aruncat? întrebă Larry şi fata se înfioră. 

Omul nu putea auzi, dar răspunse, ca şi cum ar fi înţeles. 

— Poate era mort, am uitat, urmă Lew. N-a ţipat, nici nu s-a 
zbătut. Dumnezeu ştie că nu bănuiam că-l vor arunca în apă! Şi 
apoi Jim a dispărut. Nu ştiu ce i s-a întâmplat. A plecat şi 
niciodată nu l-am mai văzut. Asta s-a întâmplat acum patru ani, 
în luna mai, dacă-mi aduc bine aminte. 

După câtva timp, Lew începuse să se teamă şi să bănuiască că 
şi pe el îl ameninţa o primejdie, cu toată că încă nu-şi dădea bine 
seama de ea. El nu putea scrie Braille, dar găsise un om în 
căminul lui Todd, unul de treabă care i-a scris misiva pe care 
intenţiona să o pună în buzunarul victimei următoare. Probabil că 
auzise de la Jake că-i aştepta ceva nou de lucru. 

— Acum am să plec, zise fata, care pălise deodată. 

Larry o scoase în coridor şi-i aduse un pahar cu apă. 

— Mi-a trecut, zise ea curajoasă. Du-te înapoi şi ascultă. 

Când Larry se întoarse, Lew tot mai vorbea şi când isprăvi, 
Larry ştia aproape tot ce era de ştiut despre asasinarea lui 
Gordon Stuart. 

In acea seară se ţinu o conferinţă a şefilor tuturor 
departamentelor, prezidată de inspectorul şef. 

— Se poate să nu-i putem condamna, pe baza mărturiei 
acestui om, zise cu gravitate Sir John. 

Larry se întoarse la birou - fata se dusese acasă - tocmai bine 
ca să audă sunând telefonul. 

— Acolo e domnul Holt? zise o voce necunoscută. 

E lucru neobişnuit ca Scotland Yardul să fie chemat la telefon 
de cineva afară de poliţie, ori de funcţionarii publici, pentru că 
numele diferitelor secţii nu sunt trecute în cartea de telefon. 

— Da, chiar eu, răspunse Larry. 

— D-rul Yudd întrebă dacă puteţi veni imediat la el la birou. 
Are ceva important să vă comunice. 

Larry stătu o clipă pe gânduri. _ 

— Da, voi veni imediat, zise el. Îl luă şi pe Harvey şi o maşină îi 
duse la Bloomsbury Pavement. 

Larry trecu repede prin vestibul; odăiţa portarului era goală. 

La capătul îndepărtat erau uşile a două ascensoare automate, 
dintre care imul era jos. 

— Să vin sus cu d-voastră? întrebă sergentul. Nu era nici un 
motiv pentru care să nu meargă, totuşi... 

— Nu, nu, stai aici, zise Larry. 

El intră în ascensor. Se opri la etajul al patrulea şi Larry 
deschise uşa de fier şi păşi pe palier. 

Chiar în faţa lui era o uşă de sticlă prin care se vedea lumină. 
Cuvintele „Dr. Yudd” erau scrise destul de citeţ. Apăsă pe clanţă 
şi intră într-o cameră goală. Strigă, dar nimeni nu-l răspunse. 
Apoi avu o surpriză. 

El se urcase cu ascensorul stâng care dispăruse şi în locul lui 
se afla acum ascensorul din dreapta, care trebuia să fi fost la un 
etaj superior, când el ajunsese la locul de oprire. Mai ciudat era 
că uşa ascensorului era deschisă. 

Cine urcase? 

Larry se uită pe coridor, dar nimeni nu se vedea. 

— E totul în regulă? 

Era vocea groasă a lui Harvey, care se auzi prin cuşca 
ascensorului.. 

— Cobor, răspunse Larry şi păşi prin uşa deschisă în 
ascensorul ce aştepta. 

Ridicase piciorul şi era gata să-l pună pe podeaua 
ascensorului, când într-o străfulgerare îşi dădu seama că ceea ce 
crezuse el că era pardoseală de lemn solid, nu era decât hârtie şi 
vopsea. N 

Nu mai era însă nici o posibilitate de a da înapoi. Işi pierduse 
echilibrul şi toată greutatea corpului se prăvăli înainte. 

Numai o clipă avu vreme să se gândească şi apoi, adunându-şi 
toate forţele, fiecare părticică de putere a piciorului stâng, care 
se mai afla încă pe marginea solidă a palierului, făcu un salt 
înainte şi se agăţă de cuibul uneia din tăbliile ce forma peretele 
din spate al ascensorului. Nu se putea ţine decât de o ieşitură de 
vreo doi centimetri, dar cu puterea extraordinară a mâinii se 
ţinea agăţat, chiar după ce picioarele-i trecură prin podeaua de 
hârtie şi întreaga greutate a trupului era ţinută numai în vârfurile 
degetelor sale. Stătea astfel agăţat, suspendat la peste 
cincisprezece metri deasupra lespezilor de piatră de sub el. 

— lute, vino sus! zbieră el. Etajul al patrulea! M-au prins în 
cursă! 

Auzi zgomotul celuilalt ascensor şi uruitul motorului şi în 
acelaşi timp auzi un alt sunet deasupra sa şi ridicând ochii, văzu 
o faţă ce privea în jos de la deschizătura etajului al cincilea. 

Apoi ceva trecu fluierând pe lângă el şi izbi zgomotos lemnul 
ascensorului. O clipă era cât pe ce să dea drumul mâinilor. 
Simţea cum ascensorul se clătina grozav şi apoi, spre oroarea sa, 
ascensorul care venea în sus trecu pe lângă el şi-şi continuă 
urcarea. 

— Aici, aici! zbieră el. 

Faţa de sus părea că devine mai puţin desluşită, dar iarăşi 
văzu apărând mâna, ceva îl izbi în umăr, el dădu drumul mâinilor 
şi căzu. 


Capitolul 34 N 
LARRY INSPECTEAZA O CASA 


Larry deschise uşa la parter şi ieşi împleticindu-se din 
ascensor, dând nas în nas cu înmărmuritul dr. Yudd, care stătea 
într-o atitudine de uluire întipărită pe toată faţa. 

— S-a întâmplat ceva? întrebă el speriat. 

— O minune! zise Larry cu o nuanţă de mânie. Se pare că am 
căzut de la al patrulea etaj. Ai trimis după mine, domnule doctor? 

D-rul Yudd clătină din cap. 

— Nu înţeleg nimic din toate astea, zise el... Vrei să pofteşti 
puţin în birou la mine? 

— Nu cred că e necesar, zise Larry. Ai telefonat să vin imediat 
încoace pentru că aveai să-mi comunici ceva important. Mă duc 
sus, zise el cu necaz. |n etajul de sus e un domn a cărui 
cunoştinţă aş vrea s-o fac. 

— Domnule Holt, zise doctorul foarte serios, te asigur că nu 
am trimis niciodată după d-ta, nici n-am comunicat cu d-ta peo 
cale oarecare. Am trimis portarul cu un comision, apoi mi-am 
adus aminte că nu mai aveam ţigări şi am comis prostia de a lăsa 
clădirea nepăzită de nimeni. Cred că n-ai intrat în ascensorul 
stricat nu-i aşa? 

Un zâmbet uşor se ivi pe faţa lui Larry. 

— Ba cred că da, zise el. 

— Doamne Dumnezeule! exclamă doctorul consternat. Vai, 
puteai să cazi mort! 

— Nu ştiu nici acum bine ce s-a întâmplat, zise Larry. 


111 


- EDGAR WALLCE - 


— Numai un ascensor funcţionează, explică doctorul. Adică un 
ascensor coboară în timp ce celălalt urcă. Profitând de faptul că 
mâine e duminică, lucrătorii reparau duşumeaua ascensorului 2, 
care devenise cam subţire. 

— Şi presupun că în locul lui au întins câteva foi de hârtie şi de 
pânză? zise Larry intenţionat nepoliticos. Oricum, acum merg 
sus, zise el şi amândoi urcară cu ascensorul cel bun. Harvey 
venea în jos spre şeful său şi-l întâlni la jumătatea drumului. 

— Slavă Domnului, că nu sunteţi rănit, zise el. 

Doctorul era neobişnuit de palid şi vocea îi tremura. 

— Vreun nebun trebuie să-ţi fi jucat o festă, care ar fi putut 
avea urmări foarte serioase. Dar cum te-ai salvat? 

Larry însă nu era dispus să povestească şi-l lăsă pe doctorul 
Yudd foarte tulburat, cu un scurt „Noapte bună”. 

— Harvey, mâine voi fi la birou la nouă şi jumătate şi doresc să 
fii acolo să mă aştepţi. Procesul limpezirii începe foarte serios 
mâine şi cu ajutorul lui Dumnezeu, de azi într-o săptămână nu va 
mai fi un mister Stuart. 

— Draga mea, zicea Larry Holt Dianei a doua zi dimineaţă la 
cafea şi glasul lui era părintesc şi îngrijorat, în timpul nopţii am 
înălţat o rugăciune către cer, ca proorocirea ta să se realizeze. 

— În privinţa pierderii bandei? întrebă Diana. 

— Cam aşa ceva, zise el ridicându-se. 

— Te duci fără mine? întrebă ea mirată văzând că se scoală de 
la masă. 

— Da, răspunse Larry încurcat. Mă duc să urmăresc un mic 
indiciu, care poată să devină cheia de dezlegare a întregii 
afaceri. 

Ea îl privi cu neîncredere. 

— Nu s-ar putea să merg şi eu? întrebă ea. 

El clătină din cap. i 

— Nu, lucrul acesta trebuie să-l fac numai eu singur. In orice 
caz pentru a face cercetările trebuie să calc legea şi nu vreau să 
te îndemn să te abaţi de la calea cea dreaptă. 

— Nu cred că m-ar supăra prea mult, zise ea zâmbind. Dar nu 
vrei să-mi spui ce e, asta-i cauza nu-i aşa? 

— Ai ghicit! răspunse Larry. Bunul Sunny va avea grijă de tine 
şi te va conduce îndărăt la Scotland Yard. 

O jumătate de ceas după ce el fusese la Yard, doi oameni 
destul de mânijiţi, în uniforme uzate de ale lui Norton 
Metropolitan Gas Company, ieşeau din Scotland Yard pe partea 
dinspre Whitehall, unul purtând un sac cu scule, şi urcară într-un 
autobuz. Coborâră la o depărtare de vreun sfert de leghe de 
destinaţia lor şi făcură pe jos restul drumului, oprindu-se să 
examineze casa în care Larry socotea că se va găsi ultima 
dezlegare a morţii lui Gordon Stuart. 

Era o casă cu aspect neobişnuit, pustie şi posomorâtă, cu 
puţine ferestre şi acelea încă prevăzute cu zăbrele groase. 

— Omul care a făcut planul, a crezut că i se cere să 
construiască o închisoare, zise Harvey. 

— Se poate, răspunse Larry, dacă orbul Lew ne-a spus 
adevărul, atunci am ajuns la sfârşitul vânătorii. Harvey era 
nedumerit. 

— Dar asta e numai o percheziţie, domnule, zise el. Nu credeţi 
cu adevărat, că veţi pune capăt afacerii cu această inspecţie? 

Larry făcu un semn afirmativ. 

— Când voi intra în acea casă, voi transforma în formă 
materială toate visele ce am visat, toate teoriile pe care le-am 
formulat. Rezultatul va însemna că am reuşit ori că am dat greş. 

— D-şoara Ward ştie? începu Harvey luându-şi inima în dinţi. 

— Acesta e singurul lucru pe care d-şoara Ward nu-l ştie, zise 
Larry zâmbind. El trecu strada, urcă treptele şi sună. 

Uşa fu deschisă de un servitor, căruia Larry îi vorbi scurt şi 
hotărât şi ei fură lăsaţi să intre în hol. 

— Aminteşte-ţi că vizita noastră trebuie ţinută secret, zise 
Larry. 

— Vă puteţi bizui pe mine, domnule Holt, zise omul, care se 
cam îngălbenise la vederea detectivului. 

Holul era înalt şi larg, cu placaj de stejar de la pardoseala 
acoperită cu marmură, până la plafon. Unica mobilă era o masă 
şi un scaun; pe Larry îl izbi acest lucru. Nu se vedeau lămpi şi el 
bănuia că becurile erau ascunse în cornişe. Lumina intra pe o 
fereastră lungă îngustă, cu geamuri opace, prin care se putea 
vedea umbra zăbrelelor. Din hol nu ducea nici o scară, dar era o 
uşă drept în faţa celei de la intrare care, socotea Larry, ascundea 
scara. De cealaltă parte a holului era o a doua uşă şi acestea 
erau singurele ieşiri vizibile din hol. 

El deschise uşa din dreapta şi se văzu într-un salon mare şi 
frumos mobilat. Pe duşumeaua lucioasă erau vreo şase covoare 
persane, care după părerea lui Larry, costau o avere. 

In această cameră erau şase vitralii colorate şi fiecare din ele 
era o operă de artă. La ferestre atârnau perdele grele de catifea, 
care puteau fi trase astfel ca să nu mai pătrundă nici o rază de 
lumină pe fereastră. Un policandru de argint atârna în mijlocul 
încăperii; alte lămpi nu mai erau, cu toate că şi aici după părerea 
lui Larry, lumina de căpetenie trebuia să vină de la becuri 
camuflate. 

El se duse la soba cea mare cu grătarul, vătraiul, cleştele şi 
lopăţica de argint şi se uită la două scrisori deschise ce se aflau 
pe o măsuţă, lângă un fotoliu. Ele nu aveau nici o importanţă şi 
continuă percheziţia. 

De la încăperea principală se deschidea o uşă ce ducea lao 
scară de unde dădeai de o serie de dormitoare, un salonaş şi un 
birou mare, care se afla deasupra salonului şi ocupa vădit 
aceeaşi întindere. 

El cobori iarăşi în salon, mulţumit că ceea ce dorea să 
descopere trebuia căutat la etajul de jos. 

Când ajunse jos, găsi servitorul în odaie şi-i spuse cu asprime 
să plece. Omul se supuse morocănos. 

Larry examină acum cu atenţie pereţii cu placaj ai odăii - mai 
cu seamă peretele opus uşii pe unde el şi cu Harvey intraseră. 
Placajul era aplicat în chip atât de ingenios, că trecu câtva timp 
până să găsească uşa secretă. Şi apoi ea nu era acolo unde o 
căuta, ci la acelaşi nivel cu fereastra cu geamuri opace. Atunci îşi 
aduse aminte că văzuse de afară o ieşitură mică, semicirculară în 
peretele principal al clădirii. 

— In sfârşit! Harvey, zise el bucuros, ridicând o ghirlandă 
sculptată, care părea să facă parte din decorația peretelui şi care 
acoperea gaura unei chei. Scoase din buzunar legătura de chei şi 
încercă mai întâi una, apoi celelalte. La a patra încercare lacătul 
se descuie şi uşa se deschise înăuntru. 

Nimerise! O ştia pe dată. Bucuria realizării făcu să-i bată mai 
tare inima - siguranţa că avea în sfârşit ceva tangibil de arătat, 
nu şefului, nici superiorilor săi, ci fetei, care însemna pentru 
dânsul mai mult decât cariera şi chiar decât viaţa sa. 

Era într-o încăpere mică în formă de cupolă, atât de mică încât 
dacă uşa era deschisă ea atingea peretele opus. Era lucrată în 
beton şi o scară din acelaşi material ducea în pivniţă. 

Primul lucru pe care-i căzu privirea fu un buton electric; el îl 
învârti se făcu lumină şi putu să vadă mai jos în palier. Mai era o 
altă uşă la stânga şi o altă scară, care dispărea în întuneric. Nu 
avuseseră grijă să ascundă gura cheii de la uşă şi o putu 
deschide cu una din cheile sale. 

Se afla acum într-o încăpere joasă de beton. El căută butonul 
electric şi făcu lumină. 

— Ce zici de asta Harvey? 

— La ce să le folosească oare asta? întrebă Harvey mirat. Să 
fie oare o instalaţie electrică? 

Larry clătină din cap. 

— Nu, zise el, asta nu e o instalaţie electrică. Nu prea mă 
pricep la maşini, dar mi se pare că o e pompă. 

El examină maşinăria cu mare atenţie. 

— Da, e o pompă, zise el, e o pompă de tipul celor folosite pe 
vapoare pentru a umple tancurile cu balast. Un cablu gros era 
fixat pe cârlige de-a lungul peretelui şi el îl pipăi binişor. 

— Electricitate, zise el. De aici îi vine forţa. 

Pe perete era un tablou electric şi o pârghie, ce părea 
independentă. Larry examină totul cu minuţiozitate. 

— Şi aceasta e instalaţia de ventilaţie, zise el arătând un 
instrument în formă de butoi. Ai băgat de seamă ce aer stricat 
iese? 

— E un domn care are grijă de toate, zise sergentul Harvey. 

— Aşa e, recunoscu şi Larry şi ei părăsiră camera, încuind uşa 
în urma lor. 

— Acolo e o uşă care duce în curte, zise Larry arătând uşa 
opusă camerei maşinilor. 

Harvey nu văzu nici o uşă, dar urmă pe şeful său, care cobora 
o altă scară. 

— Zece trepte, îl preveni Larry şi apoi ajunse la o uşă. 

O uşă grea de beton armat atârna de nişte balamale de bronz 
tare. El se aştepta ca ele să fie de bronz şi ar fi fost surprins dacă 
erau făcute din alt material. De două lucruri se temea el: ca uşile 
să fie prevăzute cu zăvoare şi ca ele să nu poată fi deschise pe 
dinăuntru. A doua teamă văzu el că nu era întemeiată, pentru că 

gaura cheii era acoperită pe dinafară cu un căpăcel cu şurub. El 
deşurubă căpăcelul şi descuie uşa. Aceasta se deschise greoi şi 
Larry măsură marginea. 

— Uite ce groasă e! zise el. Omului acesta îi place siguranţa. 

După prima uşă era alta de oţel şi o descuie şi pe aceasta. 
Acum se opri şi simţea cum îi zvâcneşte inima. 

— Observă bine camera la care ajungem, zise Larry Holt, căci 
acolo a murit Gordon Stuart. 


Capitolul 35 
CAMERA MORŢII 


Avea o lampă electrică în mână, dar trecu puţin timp până să 
găsească butonul electric, care era fixat sus pe perete, aproape 
de tavanul în pantă al scării, în partea cea mai îndepărtată de 
uşă. O întorsătură şi spaţiul în care se aflau se lumină. De unde 
se găsea nu putea să vadă altceva decât un pat de alamă, fără 
aşternut. Mai cobori două trepte, făcu trei paşi într-o sală îngustă 
şi era în cameră. Duşumeaua, tavanul, pereţii, toate erau de 
ciment şi el observă că ceea ce luase drept o cameră, erau în 
realitate două camere, a doua fiind instalată rudimentar ca o 
odaie de baie. 

Aerul era greci şi închis şi desigur că cele două ventilatoare de 
lângă tavan nu funcționau. 

Ochii lui se opriră pe un mare bloc de granit din mijlocul odăii, 
în piatra, care era un cub de vreo 65 cm. În fiecare latură, era un 
piron mare de oţel şi de la acesta pornea un lanţ mic, ruginit, tot 
de oţel. La aproape fiecare metru de lanţ era prinsă o bucată de 
plumb, pe care Larry o socotea să cântărească 5 kilograme şi 
erau trei asemenea bucăţi. Lanţul se termina cu un inel de alamă 
de prins piciorul. 

— Da, zise Larry. Cum mi-am închipuit. 

El ridică veriga şi o examină şi încercând mai întâi cu una, apoi 
cu cealaltă din cheile sale, pe care le vâri în gaura lacătului, 
acoperită cu un căpăcel alunecător, văzu deodată că cele două 
părţi se desfac şi el răsuflă uşurat. 

— Mulţumesc lui Dumnezeu! zise el. Mi-era teamă că nu am 
cheia. 

El se uita la Harvey şi faţa lui Harvey oglindea o mare uimire. 

— Ce e aici, domnule Holt? întrebă el înfiorat. 

— E camera de lucru a „Ochilor morţi”, răspunse Larry scurt. 

— Vreţi să ziceţi că ticăloşii aceia... Larry clătină din cap. El 
mergea de-a lungul pereţilor, căutând un loc unde să poată 
ascunde sacul impermeabil pe care-l avea în buzunar. 

Nu era nici o scobitură unde să poată fi ascuns, deoarece 
găurile mari din perete, de lângă pardoseală, la distanţe 
regulate, nu erau bune pentru scopul lui; el ştia asta. Apoi ochii 
lui se opriră pe blocul de granit şi întrebuinţând toate forţele, 
căută să-l împingă. Incetişor el se mişcă din loc. 

Nu era nevoie să fi cimentat de pardoseală un bloc aşa de 
greu. 

— Harvey, dă-mi o mână de ajutor ca să dăm ăsta jos, zise el 
şi amândoi culcară blocul pe o parte. 

El se potrivise tocmai bine şi baza se afla poate numai cu 
câţiva centimetri mai jos ca duşumeaua. El scoase sacul 
impermeabil din buzunar şi începu să scoată cheie după cheie; 
apoi spuse: 

— Harvey, dă-mi o cheie de cătuşe, dacă ai vreuna. Pe a mea 
am lăsat-o acasă. 

Harvey găsi o asemenea cheie în buzunarul de la vestă şi o 
dădu şefului său. 

— Şi asta cred, zise Larry, scoțând din buzunar ceva, ce vâri în 
sac. 

El netezi pe cât putu sacul cu obiecte dinăuntru, astfel că 
acum se potrivea tocmai bine în depresiune. Apoi cei doi ridicară 
piatra şi o puseră înapoi la locul ei. 

— Imi daţi voie să întreb, pentru ce faceţi asta? întrebă Harvey 
nedumerit. 

Larry râse şi râsul lui sună lugubru în camera aceasta 
înfiorătoare, unde nu se auzise niciodată râsul. 

— E şi servitorul amestecat? întrebă Harvey. 

— Sunt absolut sigur că nu. Banda aceasta n-ar avea încredere 
într-un servitor, răspunse Larry. Dacă observi casa asta, vezi că a 
fost construită pentru un scop anumit! De pildă, camera are părţi 
găunoase, scorburoase în lemnărie, e un ascensor electric din 
bucătărie şi o scară deosebită spre dormitoarele şi cabinetul de 
la etaj. Părerea mea este, dar nu am vreme să o controlez, că 

servitorul locuieşte într-o casă cu totul separată, care nu are nici 
o legătură cu această parte a clădirii. Ai remarcat uşa din faţa 
aşa-zisei camere a maşinilor? Nu era uşor de găsit, pentru că 
semăna cu restul peretelui. In realitate e de oţel, camuflat cu 
beton. E la nivelul solului şi duce la curtea din partea laterală a 
casei, şi întâmplător şi la garaj. 

Harvey îşi luă uneltele. 

— Domnule Holt, acesta e un loc înfricoşător, zise el 
cutremurându-se. Vi se pare că vorbesc prostii? 

— De loc, zise Larry liniştit. Şi eu sunt îngrozit mai mult decât 
aş putea spune. 

— Credeţi cu adevărat că aici e locul unde nenorociţii aceia au 
fost omorâţi? N 

— Sunt sigur de asta, zise Larry. In camera aceea Gordon 
Stuart a trecut pe lumea cealaltă. 

Apoi se înapoiară în hol. Lângă uşă era un gemuleţ îngust 
acoperit cu o perdeluţă de mătase; Harvey se duse la ea şi o 
dădu la o parte. 

— E o maşină la uşă, zise el. Veniţi încoace. Larry veni lângă el 
şi se uită. Un om coborâse dintr-un taxi şi plătea şoferului. 

— E cuviosul domn Dearborn, zise Larry. E foarte interesant. 

Larry şovăi numai o clipă, apoi deschise uşa şi cuviosul John 
Dearborn care venea de la maşină şi pusese mâna pe gratiile 
porţii, îşi plecă imediat capul ca şi cum şi-ar fi amintit ceva şi 
făcu semn şoferului. 

— Prietene, zise el, nu te pot vedea, dar mai eşti încă aici? 

— Da, domnule, răspunse şoferul. 

— Mi-am amintit că trebuie să trec pe la poştă. Vrei să mă duci 
acolo? 

Mâna lui dibuia înainte, şoferul i-o apucă şi aplecându-se pe 
spate deschise iarăşi uşa. 

Până ce Larry să coboare treptele, maşina pornise. Detectivul 
se întoarse zâmbind. 

— David Yudd poate să mai aştepte, zise el încet. 

— David Yudd? întrebă Harvey. 

— Chiar David Yudd! repetă Larry Holt. Cine a spus că în epoca 
asta nu se întâmplă minuni, când orbii pot vedea precum vede 
John Dearborn, iar David Yudd mort şi îngropat se plimbă prin 

Londra într-un taxi? Harvey, oraşul acesta adăposteşte un mare 
detectiv! 

— Aşa e domnule, răspunse cu evlavie sergentul Harvey. Şi 
numele lui e Holt. 

— Încă nu e, darva fi! zise Larry Holt. 


Capitolul 36 
FEMEIA DIN GARAJ 


— Stai! zise Larry, gata să părăsească casa morţii. Poate nu 
vom mai avea prilejul să examinăm pe îndelete acareturile. Uşa 
laterală mă intrigă. El se duse la uşa secretă din salon, o închise 
în urma lui, apoi cobori treptele şi se opri în faţa camerei 
maşinilor. 

— Aici mi se pare că e uşa dinspre curte, zise el şi trecu cu 
lampa electrică peste perete. 

După cum se aşteptase, uşa se deschidea spre un drum 
acoperit, la care se putea ajunge şi din stradă. 

— Isteaţă combinaţie, zise el cu o sinceră admiraţie. 

Se afla în curte şi se uită la peretele pe unde ieşise. Nu se 
vedea nimic ce ar fi putut aduce cu o uşă. In schimb ceva care 
avea aspectul unei ferestre cu patru geamuri opace. leşea afară 
din zid în chipul cel mai firesc, ca o lădiţă de împodobit fereastra, 
plină cu flori până la margine. 

— Nu seamănă a uşă! zise Larry şi adăugă. Deştept lucru. El 
se întoarse la poartă şi o examină de aproape. Apoi se duse la 
Harvey. 

— Misterul porţii automate e rezolvat! zise el. După cum am 
bănuit, e posibil să ajungi în casă, să intri în curte şi în garaj, fără 
ca servitorii să bănuiască ceva. Ultima dată când am fost aici, am 
observat ceva care semăna cu două găuri secrete de observaţie, 
la o depărtare de vreun metru şi un sfert una de alta şi destul de 
jos. Nu puteau fi făcute în scopul de a observa ceva, pentru că 
erau căptuşite cu fier. Ai remarcat ceva la automobilul pe care l- 
am văzut în garajul spălătoriei? 

— Da, domnule, răspunse Harvey. Erau doi drugi care ieşeau 
afară în faţă, pe sub lămpile principale. Larry făcu un semn de 
aprobare. 

— La început am crezut că era vreo invenţie nouă la 
automobile, zise el. Acum însă le înţeleg rostul. Maşina se alătură 
de poartă şi drugii aceia se potrivesc în acele găuri. Un lacăt e 
apăsat în jos şi uşa se deschide şi probabil că se închide în urmă 
excluzând astfel ajutorul vreunui servitor şi evitând neplăcerea 
ca sosirea şi venirea celor interesaţi să fie observată de 
personalul de serviciu al casei. Acum să mai dăm o raită pe la 
garaj şi apoi să plecăm, zise el. 

El vâri cheia în gaură, o suci şi pe când făcea asta, auzi o 
mişcare uşoară în garaj. 

— Ai auzit? întrebă el în şoaptă. 

Harvey făcu semn că da şi-şi scoase revolverul. Apoi deodată 
Larry deschise porţile mari. Văzu o maşină, dar se părea că 
nimeni nu se afla în garaj! Roţile maşinii erau umede. 

A sosit azi dimineaţă, zise Larry. Apoi auzi un țipăt ascuţit şi 
dureros, ţipătul unui om pe moarte şi sări la uşa limuzinei pe 
care o deschise. Atunci, ca o furtună, a pornit asupra lor o formă 
mare, gigantică, strivindu-i sub marea ei povară. 

Larry rămase o clipă ameţit, apoi, pe când se căznea să se 
scoale în picioare, auzi izbind uşa garajului şi zgomotul lacătului, 
când cheia fu introdusă. Cei doi oameni se aruncară asupra 
porţii, dar ea nu cedă. 

— Femeia! strigă deodată Larry şi arătă înspre maşină. 

Acolo zăcea o grămadă inertă şi Larry sări pe o treaptă, o 
ridică în braţe şi o duse acolo unde o rază de lumină pătrundea 
pe unica fereastră de la tavan. 

Era o femeie de vreo cincizeci de ani, căruntă şi cu hainele 
murdare. Faţa ei nu cunoscuse apa şi săpunul de multe 
săptămâni în şir; mâinile îi erau aproape negre. 

— Harvey, adu-mi puţină apă, e un robinet pe aici, zise Larry, 
desfăcând bluza femeii. Trăieşte! zise el. Şi apoi un gând îi 
străbătu mintea. „Dumnezeule!” zise el încet. E femeia de 
serviciu. 

Pe când da ajutor bietei fiinţe prăpădite, Harvey căutase prin 
garaj şi găsise o secure. 

In cinci minute broasca era stricată şi uşa deschisă. 

— la arma asta, zise Larry, scoțând revolverul din buzunar. Nu- 
mi poate fi de mare folos, dar dacă-l vezi pe porcul acela, trage! 

Dar orbul Jake plecase de-a binelea. Orbul, cu cel mai preţios 
dintre simţuri distrus, se luase iarăşi la întrecere cu el. 

Femeia dădea semne că-şi revine în simţiri. 

— Unde e domnişoara Clarisa, întrebă ea cu o voce groasă. 

— Asta voiam să te întreb pe d-ta, zise Larry. 

Un taxi fu adus curând după aceea şi ei transportară femeia 
prin uşa laterală, pe scări în sus, prin frumosul salon. 

Apoi ochii lui căzură pe figura aceea ticăloşită ce zăcea pe 
covorul persan de o valoare considerabilă. Ea nu făcuse nici un 
rău, decât că-l cunoscuse şi recunoscuse pe Stuart şi numai din 
această cauză era osândită să stea ascunsă în locuri 
întunecoase, sub paza unui nemernic, ca orbul Jake. 

Strauss, servitorul, fost ocnaş, aştepta în hol şi-şi freca nervos 
mâinile. 

— Nu eşti amestecat în astea, nu-i aşa? întrebă Larry. 

— Nu, domnule, zise omul gângăvind. Când aţi venit credeam 
că va trimis stăpânul meu, pentru că găsisem câteva lucruri. 

— Ca de pildă nişte butoni de email negru, nu-i aşa? zise Larry. 
Câte perechi avea el? 

— Două perechi, domnule. Când m-a întrebat ce i-am făcut, 
am fost nevoit să-i spun, pentru că adevărul e că nu i-am furat, 
mi i-a dat pentru că lipseau trei briliante. 

— Nu te mai frământa, Strauss, zise Larry. Acum îi are înapoi: 
cu toate că a trebuit să facă o spargere pentru a-i căpăta. 

Maşina nu înaintase încă mult şi femeia îşi reveni în fire; ea 
tremura din tot corpul şi se uita de la unul la altul. 

— Nu te teme de mine, Emma, zise Larry prietenos. 

— Emma? repetă ea. Mă cunoşti, domnule? 

— Da, te cunosc, zise Larry. 

— Atunci sunt afară de primejdie? întrebă ea cu nerăbdare. 

— Unde o duceţi? întrebă Harvey în şoaptă. 

— O duc în apartamentul meu, zise Larry şi sergentul Harvey îl 
privi cu mirare. Nu pot să umplu spitalele cu martorii crimei, zise 
Larry zâmbind uşor. 

— Aşa e! zise cu vioiciune Emma. Ştiu că trebuie să amo 
mutră înfricoşătoare, dar nu mi-au dat niciodată posibilitatea să 
mă spăl. M-au târât dintr-o gaură în alta. Domnule, eu nu sunto 
femeie de rând, cu toate că am muncit ca o servitoare. Eram 

doică şi am crescut o fetiţă - fiica stăpânei mele. Am crescut-o ca 
pe o domnişoară, pe mica Clarisa Stuart! 

— Pe Clarisa Stuart? 

— li ziceam Clarisa, domnule! zise Emma. 

— Îi ziceai Clarisa? întrebă încet Larry. Dar nu acesta era 
numele ei? 

— Ba da, domnule, răspunse femeia. O chema Clarisa Diana; 
dar obişnuiam să-i zic Diana. 

Larry se dădu înapoi, ca şi cum ar fi fost împuşcat. 

— Cum te numeşti? o întrebă el cu voce emoţionată. 

— Emma Ward, domnule. Pe tânăra domnişoară o numeam 
Diana Ward, dar adevăratul ei nume e Diana Stuart şi tatăl ei se 
află la Londra. 

— Diana Stuart! repetă încet Larry. Atunci Diana Stuart e 
moştenitoarea căreia Stuart i-a lăsat averea lui. Diana Stuart! 
repetă el pe un ton mirat. „Diana mea”! 


Capitolul 37 
MOŞTENITOAREA 


Emma Ward îi povestise lui Larry aproape tot ce era de spus 
despre viaţa şi persoana ei, înainte ca taxiul să se oprească în 
faţa apartamentului. Ea era aceea care neglijase să declare 
naşterea Dianei şi a sorei ei gemene şi această omitere, din 
întâmplare, a salvat viaţa fetei. Căci atunci când banda de 
bandiți a descoperit - cu câteva ore mai curând ca Larry - că 
Gordon Stuart a lăsat o avere enormă fiicei sale, a cărei 
existenţă o aflase printr-o întâlnire accidentală cu femeia de 
serviciu la Nottingham Place, ea nu şi-a pierdut vremea şi a pus 
mâna pe unica martoră, care putea dovedi legalitatea şi 
împrejurările naşterii Dianei. 

— Acum mă duc să o văd pe d-şoara Stuart, zise Larry 
bâlbâindu-se la ultimul cuvânt. 

Femeia îl privi uimită. 

— Ştiţi unde se află? 

— Da, răspunse Larry. „Ştiu!” Lucrează la un loc cu mine de.... 
Era cât pe ce să spună de ani de zile, ferm convins că acest 
cuvânt exprima adevărul şi apoi cu un simţ ciudat de mirare, el 

îşi dădu seama că erau numai săptămâni şi încă puţine la număr, 
de când data prietenia cu d-şoara Diana Ward. 

Şi iată acesta era sfârşitul afacerii, se gândi el. Va deveni 
celebru cu toate că nici de asta nu era sigur; avansarea - mereu 
amânată - va veni de asemenea şi el va şedea într-un birou 
frumos, ca inspector şef, şi-şi va exercita misiunea. Dar tot 
succesul obţinut nu era decât al Dianei. 

Ea era cea dintâi din inima lui şi va fi şi ultima. În cugetul său 
el renunţase la dânsa şi trăsese un val cenuşiu peste viitor, pe 
când stătea în faţa uşii camerei nr. 47 cu mâna pe clanţă, 
necutezând să o deschidă, pentru a nu suferi pierderea ce-l 
aştepta. Şi primele cuvinte ce rosti exprimară gândul care urmă 
acelei clipe de ezitare. 

— Diana, zise el, eu sunt bruta cea mai egoistă din lume! 

Ea începu să râdă, descoperindu-şi dinţii albi. 

— Te aştept mai bine de o oră, zise ea. 

— Ah! Dumnezeule ! zise el încurcat - era vorba să vin, să te 
iau la masă! 

— Da, zise ea; nu de asta vorbeai? 

El clătină capul. 

— Ce n-aş da să fie numai asta, zise el. Uite în ce hal de 
prostie am, ajuns, mă gândesc la mine şi-mi pare rău pentru 
mine, când ar trebui să îngenunchez şi să mulţumesc cerului 
pentru norocul ce a dat peste tine! 

Ea sări în picioare. 

— Am găsit-o pe Emma Ward, răspunse el încet, şi am găsit-o 
pe Clarisa Stuart. 

El se apropie de ea cu amândouă mâinile întinse. 

— O scumpa mea, zise el, îmi pare aşa de bine pentru tine! 

Ea luă mâinile lui într-ale sale şi ridică una spre obrajii ei. 

— Nu eşti bucuros pentru tine? 

El tăcu şi ea-l privi cu încordare. 

— Larry, zise ea, ştiam absolut tot de acum câteva zile din 
ziua când am leşinat la căminul din Nottingham Place. Nu-ţi 
aminteşti tu? 

El încruntă fruntea. 

— Ba da. Dar de ce? 

— De ce prostuţule? zise ea. Ştiam că era inelul mătuşii 
Emma. Am numit-o întotdeauna „mătuşă”, cu toate că ştiam că 

nu era mătuşa mea. Şi atunci am ghicit cine era Gordon Stuart. 
Ştiam că nimic n-ar fi putut face să-şi uite verigheta. Ştii unde a 
plecat ea aşa grăbită? El clătină din cap. 

— Să mă caute pe mine, zise fata cu simplitate. Am bănuit 
asta. O ştiam instinctiv înainte de a fi auzit despre inel. Tatăl 
meu i-l dăruise. Ea mi-a spus de multe ori cum s-a căsătorit, pe 
când era în serviciu la tatăl meu, şi cum tatăl meu i-a dăruit acea 
verighetă ciudată, pentru tot ceea ce făcuse pentru mama mea. 

— Ştiai, zise el minunându-se. Dar nu mi-ai spus niciodată 
nimic. 

— Azi te-ai dus la urmărire, zise ea, ridicând degetul şi 
mişcându-l cu reproş în faţa lui, şi mie nu mi-ai spus nimic. Mi-ai 
spus că te duci la Hampstead şi când colo te-ai dus la Chelsea! 

— Şi asta o ştiai? zise el necrezându-şi urechilor. Voi mai avea 
eu vreun beneficiu din afurisitul - din afacerea asta? se corijă el 
repede. 

— Mă câştigi pe mine, zise ea serios. 

— Diana am venit încoace ca să vorbesc serios cu tine şi 
anume despre... 

— Ştiu despre ce e vorba, zise ea. Pot să te dispensez de a mi- 
o spune. Nu te poţi căsători cu femeia bogată, pentru că te temi 
ca ea să nu te întreţină pe tine. Vrei mai bine să iei o femeie 
săracă - şi tu să o întreţii, dacă ea se va supune acestui lucru 
nedemn. 

— Ştiai? întrebă el cu mirare. De asta m-ai pus să-ţi promit? 

— Desigur că ştiam. Am fost o femeie bogată de multă vreme 
şi m-am deprins aşa de mult cu gândul acesta, că abia mă pot 
reţine de a nu lua un taxi de câte ori văd unul! 

— Diana..., începu el şi apoi întrebă: sau poate Clarisa? 

— Diana totdeauna, zise ea. 

El o sărută. 

— Şi în vecii vecilor! 


_Capitolul 38 
SFARŞITUL LUI JAKE 


Omul care-şi zicea cuviosul Dearborn, şedea cu uşa încuiată în 
biroul său şi ardea metodic tot felul de hârtii într-o sobă ce se 

afla în dosul scaunului său. Acum se dispensase de ochelarii 
albaştri, ochii lui vioi şi ageri examinau şi alegeau din maldărul 
de manuscrise, scrisori, recipise şi însemnări vechi, care se tot 
mistuiau până nu mai rămaseră decât puţine hârtii, pe care le 
legă la un loc cu un elastic şi le puse la o parte. Apoi luă o 
legătură grea cu manuscrise şi le puse într-o valiză deschisă de 
lângă biroul său. Şi pe când alegea şi citea şi distrugea, fluiera 
îngândurat o melodie uşoară. 

Dintr-un sertar al biroului scoase un pachet gros de 
manuscrise, legate într-o învelitoare mai groasă. El întorcea 
alene foile şi uneori perfecțiunea scrisului îl îmbia să citească mai 
mult şi tot mai mult. 

— Asta-i afurisit de bine! zise el şi nu o dată, ci de multe ori. 
Căci John Dearborn era mare admirator al geniului lui John 
Dearborn. 

La urmă, cu o expresie de regret, închise manuscrisul şi-l puse 
şi pe acesta în valiză dar cu mai multă pietate. 

John Dearborn terminase cu hârţoagele şi-şi scotoci întâi 
printr-un buzunar de la piept şi apoi prin celălalt, până găsi ce-i 
trebuia. O scoase şi o studie câtăva vreme, era o misivă scurtă, 
scrisă de mână pe care Larry Holt i-o trimisese a doua zi după ce 
vizitase pentru prima dată căminul Todd. Işi scoase tocul şi cu 
ochiul pe scrisoare, scrise un cuvânt pe ea şi compară scrisul. 
Apoi luă de pe birou o foaie de hârtie cu antet şi începu să scrie 
încet şi cu băgare de seamă; şi tot timpul cât scria, fluiera 
melodia cea uşoară şi veselă. In sfârşit termină şi aşternu şi 
adresa pe un plic luat de pe birou. După ce se uscă adresa, 
închise scrisoarea şi o puse în buzunar; apoi legă cutia cu hârtie 
de scris şi o puse pe jos lângă valiză. După aceea descuie un 
garderob, fixat în perete şi scoase ceva îmbrăcăminte pe care o 
puse pe speteaza scaunului, şi acum cânta încet, dar cu voioşie 
vădită un cântec din „Indian Lyrics”. Işi scoase hainele sumbre, 
preoţeşti, desfăcu gulerul alb cu bavetă şi începu să se îmbrace. 
Era acum un orăşean îmbrăcat într-un costum elegant. Apoi se 
aşeză la masă, cu faţa în mâini şi începu să chibzuiască. 

— Am înnebunit, îşi zise el ridicându-se. 

Se uită la valiză şi la cutia cu hârtie de scrisori şi faţa lui 
exprima un mare regret. Işi scoase haina şi-şi schimbă din nou 
îmbrăcămintea. 

De data asta nu se mai duse la garderob, ci la o cutie lungă, 
neagră, de sub fereastră şi scoase de acolo diferite obiecte de 
îmbrăcăminte şi le examină cu scârbă. 

— Ce saltimbanc păcătos sunt! îşi zise el şi era nespus de 
dispreţuitor. 

John Dearborn, după ce se îmbrăcă, luă un sac de pânză din 
ladă şi-l puse pe masă. Vâri în sacul acesta conţinutul valizei de 
piele, apoi se duse în camera ce dădea spre faţada Căminului şi 
se uită în stradă. Ştia că doi poliţişti păzeau capătul fundăturii. 
Nimeni în afară de el nu se folosea de această cameră, în care 
îngrămădise tot felul de mobile, registre vechi etc. Dar încăperea 
aceasta avea avantajul că poseda o uşă, care era foarte aproape 
de uşa de intrare. 

El puse jos sacul şi ieşi afară, închizând uşa cu băgare de 
seamă, înainte de a merge înapoi în birou şi de a se încuia acolo. 

Şezu aici şi aşteptă vreo zece minute, apoi auzi o bătaie 
uşoară în tăblie. El străbătu camera, fără a face zgomot şi 
deschise uşa tocmai destul de mare pentru ca cel venit să se 
poată strecura înăuntru. 

Era orbul Jake şi faţa lui era obosită şi asudată şi vinele 
albastre stăteau umflate pe fruntea-i lată. 

— Abia am putut scăpa, ca să viu încoace, şefule, zise el 
gâfâind. 

Celălalt îl fixă cu o privire de oţel. 

— Ce cauţi aici Jake? întrebă el încet. Ti-am spus că pentru 
nimic în lume să nu părăseşti femeia până ce nu veneam eu. 

— Da, dar n-ai venit stăpâne, zise orbul. 

Picături lunecau de pe buzele lui groase şi poate că orbul simţi 
oarecare răceală în atmosferă, pentru că întrebă scâncind puţin. 

— E ceva rău, stăpâne? 

— Unde e femeia? întrebă Dearborn şi cuvintele lui cădeau 
unul după altul ca nişte bile de oţel. 

Orbul Jake se mişca oarecum încurcat pe scaun. 

— Am lăsat-o. N-am putut... 

— Ai lăsat-o? larăşi urmă o pauză penibilă. Şi ei au găsit-o ai? 

Vocea lui John Dearborn devenise foarte blândă. 

— Da, ei au găsit-o, zise omul. Ce puteam face stăpâne? Aş fi 
făcut orice pentru dv. Nu am folosit pentru dv. toată forţa mea? 
Nu e nimeni pe lume aşa de puternic ca mine, bătrânul orb Jake. 

Nimeni nu poate lucra cu atâta viclenie ca mine! N-am lucrat 
pentru dv. nu i-am cărat eu afară pentru dv.? Nu i-am sugrumat 
eu pentru dv. stăpâne, cu mâinile astea ale mele? 

El le întinse: nişte mâini mari, crude, cu noduri aspre, cu podul 
palmei pătat cafeniu, cu palmele galbene şi bătătorite. 

— L-ai scăpat pe Holt, zise Dearborn calm, fără patimă, ca şi 
cum ar vorbi un judecător. Ai scăpat-o pe femeia aceea! Ai 
scăpat fata! Şi acum vii şi-mi vorbeşti de ceea ce ai făcut. 

— Am făcut ce-am putut mai bine! zise omul smerit. 

— Şi ei te vor prinde şi pe tine. Şi tu poţi să „vorbeşti”! 

— Mai degrabă las să-mi smulgă limba din gură, decât să 
vorbesc împotriva dv. stăpâne, zise orbul Jake cu violenţă. Ştiţi 
că sunt gata să mor pentru dv. stăpâne! 

— Da, zise Dearborn. 

Acesta lăsă să-i alunece sub haină mâna stângă, aceea căreia 
îi lipsea degetul mic şi scoase un pistol scurt, urât, automat, de 
calibru greu. 

— Vei vorbi, zise el. Va trebui să vorbeşti, Jake! 

Omul se aplecă înainte cu faţa mare, zgârcită convulsiv. Dacă 
mor, începu el. Şi atunci, John Dearborn, ţintind cu atenţie, trase 
de trei ori şi muntele cel mare de muşchi se clătină şi alunecă 
grămadă pe jos, lângă masă. Venise şi ziua Orbului Jake. 


Capitolul 39 
FUGA 


Dearborn îşi luă revolverul în buzunar, descuie uşa şi ieşi 
afară. Omuleţul care făcea pe portarul stătea cu gura căscată. 

— Ce s-a întâmplat? întrebă el speriat. Cine împuşcă? 

— Du-te şi cheamă poliţia, zise foarte calm John Dearborn. A 
fost omorât cineva. 

— O, şefule! şopti bătrânul. 

— Sunt doi poliţişti la capătul străzii. Grăbeşte-te! zise cu 
asprime John Dearborn şi ascultă zgomotul târşâitor al papucilor 
trimisului său, pe când acesta trecea strada. 

Dearborn aşteptă câtva timp, apoi intră în camera de la faţadă 
şi încuie uşa; se mai opri şi trase cu urechea, auzi zgomotul 
paşilor, îi recunoscu pe poliţişti. 

Apoi deschise uşa. Un poliţist se aplecă peste orbul Jake. 

— Aşa i se cuvine, zise el. Jim dă afară toată lumea asta şi stai 
de pază la uşă până vine inspectorul. Aţi face mai bine să 
fluieraţi. 

— Ce s-a întâmplat? întrebă Dearborn şi polițistul zâmbi cu 
bunătate. 

— Factorule, vezi-ţi acum de drum şi împarte scrisorile. 

Şi John Dearborn îşi aruncă sacul pe umăr, deoarece el alesese 
uniforma de factor poştal, şi asta se dovedi a fi o deghizare 
foarte bună. Dearborn plecase numai cu câteva minute înaintea 
sosirii lui Larry. 

Detectivul plecase să ia un interogatoriu lui John Dearborn şi 
cătuşele pe care le avea în buzunar erau anume destinate 
acestui domn. Larry văzu grupul de inşi adunaţi la uşă şi-şi 
închipui că s-a întâmplat ceva neobişnuit. El intră în birou şi 
privea mut la trupul masiv al duşmanului său. Orbul Jake murise 
imediat. Niciodată n-a ştiut ce l-a lovit, n-a bănuit trădarea laşă a 
stăpânului, pe care-l servise aşa de bine. 

— Criminalul trebuie să fie pe undeva prin casă, zise el 
poliţistului. Omuleţul ăsta a auzit împuşcăturile şi directorul l-a 
trimis să aducă un poliţist. Amândoi am venit împreună încoace, 
eu şi camaradul meu. 

— Uşa de la intrare aţi lăsat-o nepăzită? întrebă Larry. 

— Numai o secundă, domnule, zise polițistul. Amândoi am 
intrat împreună. 

— Chiar în clipa aceea omul nostru a şters-o, zise Larry. Nu 
cred să mai fie nevoie să percheziţionaţi casa. 

El era însoţit de ofiţerii însărcinaţi să efectueze arestarea lui 
Dearborn şi inspecția şi cercetarea camerei nu dădu nici un 
rezultat important. 

Larry se duse înapoi la Yard şi stătu de vorbă cu şeful. Apoi se 
duse la Diana. 

— Am auzit ultimele veşti, zise ea liniştită. Sergentul Harvey 
tocmai a ieşit de aici. Crezi că Dearborn l-a omorât? 

— Dearborn e David Yudd, zise Larry. 

— Fratele d-rului Yudd? întrebă ea mirată. Dar acela e mort. 

El clătină din cap. 

Înmormântarea aceea grandioasă a fost bine aranjată şi sunt 
absolut sigur că David a mers până acolo că a îngrijit în 

persoană, cu toate cele necesare mortului. Îţi aminteşti că Lew 
ne-a povestit de dispariţia fratelui său, un om tare frumos, cu 
barbă? 

Ea făcu semn că da. Acesta e omul pe care-l vom găsi în 
mormântul lui David Yudd, zise el. 

— D-rul Yudd e... începu ea, dar nu avu nevoie să termine 
vorba. 

— D-rul Yudd e băgat până-n gât în toată afacerea asta, zise 
Larry. Povestea lui Dearborn e foarte uşor de explicat. Dearborn 
era un tovarăş al lui Yudd şi o întâmplare la birou - vreo crimă 
sau vreun omor poate, pe care l-a săvârşit David, ca să încaseze 
asigurarea - ajunsese la cunoştinţa unuia dintre funcţionari. Omul 
acesta a furat o sumă mare de bani şi s-a dus la Montpellier şi de 
acolo a început să-l şantajeze pe David. 

David s-a dus după el şi l-a împuşcat. Crima probabil că nu a 
fost premeditată, pentru că David nu e omul care să împuşte pe 
cineva într-o piaţă publică. 

Dar oricum a fost, el a împuşcat şi a fost văzut de Flash Fred, 
care a venit la timp lângă victimă ca să afle din gura lui numele 
ucigaşului. Pentru un om de teapa lui Fred, asta însemna că avea 
de acum înainte un venit pe viaţă şi el se întoarse iute la Londra, 
îl văzu pe d-rul Yudd şi probabil că i-a expus condiţiile sub care 
îşi va ţine gura. Yudd hotărî că cel mai nimerit era ca David să 
moară şi-ţi aminteşti că David era un bărbat frumos, cu barbă. 
Printre mercenarii şi cunoştinţele lor, îl aleseră pe fratele lui Lew, 
care semăna cel mai mult fiziceşte cu David şi fără multe forme a 
fost ucis şi înmormântat drept acesta. Intâmplător, David fusese 
asigurat pe o sumă foarte mare şi ei au adunat o mulţime de 
bani de la subscriitorii reasigurărilor. 

— Probabil că de mai multă vreme combinaseră ei acest plan, 
pentru că, o lună înainte de moartea lui David, d-rul Yudd 
achiziţionase căminul Todd. Acesta nu era o instituţie de caritate 
ci o afacere, deoarece acest cămin Todd decăzuse şi devenise un 
cămin de răufăcători, frecventat de cei mai ticăloşi orbi din 
Londra. Acolo era cartierul general al faimoşilor Ochi Mori şi 
desigur că aceştia îi vorbiseră lui David de cămin. 

— Căminul fusese cumpărat şi a doua zi după înmormântarea 
lui David, cuviosul John Dearborn sosi ca nou director. E perfect 
adevărat că el a dat afară pe toţi cei cu caracter prost şi a făcut 

şi anumite schimbări arhitectonice. Dar a făcut-o numai pentru 
ca să se uite prostul renume al căminului Todd, să-i dea o 
aparenţă bună şi să folosească totul ca propriul său cartier 
general, fără a trebui să se teamă de vizitele poliţiei. Când 
societatea cu spălătoria a dat faliment, Yudd a fost acela care a 
cumpărat clădirea şi schimbările fură executate de însuşi David, 
cu ajutorul bandei sale. 

Trebuie să ştii că David e arhitect şi a construit şi casa în care 
locuieşte fratele său, zise el grav. 

— După ce au achiziţionat şi edificiile spălătoriei, Ochii Morţii 
s-au întors la Lissom Lane şi se plimbau încoace şi încolo printre 
orbi, care nu-i puteau vedea şi care nu ştiau nimic despre 
prezenţa lor. 

— Şi ce e cu d-rul Yudd? întrebă ea. 

— Am să-l arestez chiar în locul de unde a dispărut tatăl tău - 
în faimoasa lojă A a teatrului Macready. 

— Va fi acolo? întrebă ea mirată. 

El clătină din cap. 

— Aproape în fiecare seară e acolo, zise el liniştit. 

La ora opt seara el intră în vestibulul teatrului Macready. 

— 11 căutaţi pe d-rul Yudd domnule? întrebă directorul. Da, e 
aici în loja A. Sunteţi aşteptat? 

Larry făcu semn că da. Harvey voia să-l însoţească, dar el nu 
primi. 

— Mă duc şi singur, zise Larry. 

El trecu iute de-a lungul culoarului, se opri numai o clipă la uşa 
lojei A, apoi întoarse clanţa şi păşi înăuntru. 

Ochii d-rului Yudd erau fixaţi pe scenă şi detectivul tocmai se 
oprise şi voia să-i vorbească, dar deodată îi căzu ceva în cap, 
ceva lânos şi cald. Era ca un fel de sac căptușit cu lână. Fusese 
îmbibat cu un drog, care-i tăie respiraţia şi-l paraliză pe moment. 
Apoi simţi că o sfoară i se înfăşură strâns în jurul gâtului şi el îşi 
scoase revolverul. Dar înainte de a se putea folosi de el, îi fu luat 
din mână. 

Ceva tare lovi mâna care-l ţinea şi Larry dădu drumul 
revolverului, scoțând un țipăt de durere. Auzi foarte greu vocea 
lui Dearborn: 

— Vaporizatorul, Peter! 

Simţi că i se vâri prin sac, sub nas, o ţeavă şi ceva usturător îi 
fu vaporizat sub nări. El căută să se libereze din mâinile lor, dar 
fu izbit în şale şi căzu în nesimţire. 

— David, eşti un adevărat geniu, zise d-rul Yudd cu admiraţie. 
Aşa de minunat ai potrivit-o la timp, aşa de bine ai executat-o! 
Minunat, dragul meu, e extraordinar! 

— Peter, deschide uşa şi priveşte afară, zise David şi doctorul 
făcu întocmai. 

Culoarul era pustiu. Chiar în faţa lojii A era o perdea. Deschise 
uşa de incendiu, care dădea în strada laterală. Acolo aştepta o 
maşină. 

După un minut numai, David Yudd, ridică pe detectiv aşa de 
uşor, ca şi cum ar fi fost un copil, îl duse jos şi-l băgă înăuntrul 
limuzinei, iar el se aşeză la volan. 

Ajunse la casa din Chelsea şi cârmind aduse automobilul drept 
la poarta închisă a drumului acoperit. 

Apoi conduse maşina înainte. Se auzi un declic şi poarta se 
deschise. Maşina intră şi pe când roţile treceau peste o platformă 
strâmtă, transversală, care se afunda puţin sub greutatea ei, 
porţile se închiseră la loc. 

David Yudd se opri în faţa uşii cu aspect de fereastră, o 
deschise şi luându-l pe Larry în braţe, intră înăuntru. Pe scara ce 
ducea la celulă era lumină şi uşile acesteia erau larg deschise. 

El îl aruncă pe Larry pe pat, luă cătuşa pentru gleznă şi o 
prinse de unul din picioarele detectivului. Pe urmă scoase în 
sfârşit sacul greu de piele de pe capul lui Larry şi-l aruncă în 
odaia de baie. Sacul duhnea a formolhyadin. 

leşi încet din cameră, încuie ambele uşi şi se opri la primul 
palier pentru a intra în încăperea pe care sergentul Harvey o 
numea „camera maşinilor”. Intoarse un buton şi ventilatorul 
electric începu să funcţioneze zgomotos. 

David se întoarse în curte, oprindu-se numai atât cât trebuia 
să încuie uşile. Nu avu vreme de pierdut; motorul maşinii tot 
continua să funcţioneze, el se sui în locul lui şi porni încet înapoi. 
Când roţile ajunseră la platforma îngustă, porţile se deschiseră. 
Puteau să rămână deschise douăzeci de secunde, apoi aveau să 
se închidă la loc. Maşina abia ieşise complet în stradă, când ele 
se împreunară, fără a face zgomot. 

Maşina porni iarăşi cu viteză. De astă dată ea cârmi spre nord 
şi se opri tocmai în faţa apartamentului lui Larry Holt. 


Capitolul 40 
O SCRISOARE DE LA LARRY 


Diana se dusese acasă - ciudat era că numai în câteva zile 
ajunsese să considere apartamentul lui Larry ca propria ei casă - 
era înaintea mesei. Se aştepta în fiecare moment să audă 
telefonul sunând şi vocea lui Larry să-i anunţe că ambii fraţi erau 
încarceraţi. 

Avea o carte înaintea ei, dar nu citea. Doica şi îngrijitoarea 
coseau în camera ei. Sunny stătea în faţa uşii larg deschisă şi 
discuta încet anumite chestiuni cu Luiza, fata de la ascensor. 

Incepu să citească, dar se auzi o bătaie în uşă şi Sunny intră. 

— A venit asta pentru dv., domnişoară, zise el şi-i dădu o 
scrisoare. Era scrisul lui Larry; ea desfăcu plicul şi citi: 

„Dragă Diana, cea mai grozavă eroare a fost comisă. D-rul 
Yudd mi-a comunicat o versiune uluitoare asupra mortii tatălui 
tău. Ti-am trimis o maşină care te va aduce imediat la casa lui - 
în 38 Endmann Gardens, Chelsea - Larry”. 

Ea se uită la antetul tipărit. Larry scrisese din Gardens. 

— E vreun răspuns, domnişoară? 

— Da, zise fata. Spune-i şoferului că vin îndată. 

— Vă duceţi undeva, domnişoară? întrebă Sunny mirat. 

— Da, mă duc la dl. Holt, zise ea zâmbind. 

— Aţi voi să vă însoțesc eu, domnişoară? Domnului nu-i place 
să mergeţi singură. 

— Sunny, n-am nevoie de tine acum, zise fata prietenos. Îţi 
mulţumesc foarte mult pentru intenţie. 

Ea se îmbrăcă repede şi cobori scara. Limuzina aştepta la uşă 
şi şoferul o salută ducând mâna la şapcă. 

— D-ra Ward? întrebă el. Din partea doctorului. Vorbea cu 
voce răguşită, ca şi cum ar fi avut guturai. 

— Da, eu sunt d-şoara Ward, răspunse ea şi se urcă în 
limuzină. 

Maşina se opri în faţa unei case sumbre şi tăcute. 

— Da, domnişoară, zise omul. Dacă urcați treptele astea şi 
sunaţi la uşă, servitoarea vă va duce la acei domni. 

D-rul Yudd în persoană, vesel şi zâmbitor, fu acela care-i 
deschise uşa şi o pofti într-o cameră magnifică. 

— Nu vă supăraţi că vă las să aşteptaţi puţin aici, d-ră Stuart? 
zise el. 

Numele îi păru ciudat şi râse. 

— Mi se pare că nu sunteţi obişnuită cu acest nume, nu-i aşa? 
zise el cu bună dispoziţie. Acum mă duc sus la amicul nostru 
comun şi-l voi aduce aici la d-ta. Poate nu vă veţi plictisi vreo 
zece minute. Mica noastră convorbire e aproape terminată. 

Ea făcu un gest aprobativ şi se aşeză pe scaun. Trecură cele 
zece minute, apoi douăzeci de minute şi aceste douăzeci se 
făcură patruzeci de minute şi nimeni nu veni. 

— Ora zece! îşi zise ea mirată. Mă mir ce-l va fi reţinând. 

Dar nu-i era frică şi nici o clipă nu se îndoia că Larry era în 
casă. 

Camera era luxoasă, frumoasă, mai frumoasă ca tot ce văzuse 
Diana până atunci. Ea şedea lângă o sobă mare, deschisă, în 
care ardea focul, căci noaptea era rece şi ea se uită împrejurul ei 
cu plăcere. După câtva timp se uită iarăşi la ceas. Era zece şi 
jumătate! Puse la o parte revista şi se plimbă cu nerăbdare prin 
somptuoasa cameră, apoi auzi zgomotul deschiderii unei uşi şi 
doctorul Yudd intră venind din hol. 

— Sper că nu te-ai plictisit, zise el. Imediat va veni şi el. 

Ea era încredinţată că acel „el” de care pomenea doctorul se 
referea la Larry Holt. 

— Unde e dl. Holt? întrebă ea. 

Dearborn începu să râdă încet. 

— DI. Holt e foarte fericit! Doctorul era acela care vorbea. Vă 
vom da voie să-l vedeţi mai târziu. 

Cuvintele stranii şi mai cu seamă tonul bizar, o înfricoşară. Ea 
se ridică de pe scaun şi-şi luă mantoul. 

— Domnule doctor, dacă dl. Holt nu e aici, socot că n-am 
nevoie să mai rămân, zise ea adresându-se veselului bărbat. Mă 
puteţi duce acasă? 

Doctorul nu răspunse. El deschise sertarul unui birou de lac şi 
scoase un vraf gros de hârtii şi i le înmână lui Dearborn, zâmbind 
cu satisfacţie. 

— Domnişoara Stuart, vă veţi distra minunat, zise el. Zău, 
David e foarte frumos din partea ta. Credeam că vei fi prea 
obosit acum, noaptea. 

Fata se uită de la unul la celălalt, necrezându-şi simţurilor. D- 
rul Yudd care, până acum fusese extrem de politicos, nici nu o 
mai băgă în seamă. 

— D-re Yudd, mi se pare că n-aţi auzit ce-am spus, zise ea 
dârz. Vreau să mă duceţi înapoi acasă - la apartamentul d-lui 
Holt. 

— Scumpă domnişoară, d-rul puse mâna mare pe braţul ei, vă 
rog să nu-l deranjaţi pe David. El vă va citi una din frumoasele lui 
piese de teatru. Ştiţi că David e cel mai mare autor dramatic din 
lume? El e forţa supremă a dramei moderne, rivalizând, ba chiar 
întrecând aşa-zisul geniu al lui Shakespeare. 

David se uită la fratele său şi ochii lor se întâlniră. 

El era atât de serios, aşa de ferm convins, că timp de câteva 
minute ea nu găsi nici un cuvânt de spus. Apoi: 

— Nu am dispoziţia să ascult acum lectura unor piese de 
teatru, oricât ar fi ele de frumoase, zise ea. 

— Nu cred să se mai întoarcă în astă noapte, zise doctorul 
aproape cu regret. Poate mâine, după ce te vei fi cununat cu ea. 
Vorbea timid, parcă rugător şi în spusele lui era implicată şi o 
întrebare. 

— Nu mă voi cununa cu ea, răspunse cu asprime Dearborn. 

— Frate, credeam că ne-am înţeles în această privinţă? Jake e 
mort, dar mai sunt alţii. Ce importanţă are cine se cunună cu ea? 

Diana era mută de indignare şi de oroare. Ei discutau cununia 
ei cu unul dintre ei, fiecare căutând să-l înduplece pe celălalt să 
se căsătorească cu ea şi totul cu o linişte şi cu o siguranţă care o 
uluiau. În sfârşit îşi regăsi graiul. 

— N-am de gând să mă cunun cu nici unul din voi, zise ea. 
Sunt logodită cu Larry Holt. 

Amândoi bărbaţii se uitau la ea şi faţa roşcovană a doctorului 
exprima o mare părere de rău. 

— Păcat! zise el. Totul s-ar putea aranja, dacă dl. Holt ar fi cu 
noi. Din nefericire, cu toate că trupeşte e aproape de noi, 
spiritualiceşte suntem atât de îndepărtați, ca cei doi poli! 

— E cu noi trupeşte? repetă ea şi începu să tremure tare din 
tot corpul. 

Ea înţelese că scrisoarea care a atras-o în această groaznică 
locuinţă, era o mistificare şi toată nădejdea ei de scăpare se 
bizuia pe siguranţa că Larry va descoperi lipsa ei şi va veni să o 
caute. 

Apoi cei doi inşi schimbară priviri de înţelegere şi Dearborn se 
ridică şi puse jos manuscrisul cu un gest de resemnare. El îi făcu 
semn cu capul şi se duse la celălalt capăt al odăii, unde era o uşă 
pe care Larry o scăpase din vedere. Căci marginea tăbliei care o 
acoperea se potrivea aşa de bine, că nu se vedea nici o 
crăpătură. 

— Casa asta am desenat-o cu însumi, explică el cu simplitate. 
Şi am clădit-o tot eu, numai cu douăzeci de lucrători din Toscana. 

Mânată apoi de o groază nebună, ea se găsi deodată în altă 
încăpere, nemobilată şi neîmpodobită. Ea auzi sub picioarele ei 
un sunet ciudat, ca un zbârnâit şi o vibraţie stranie. Apoi David 
se opri, dibui ceva pe pardoseală şi ridică o uşă mică în formă de 
trapă. Ea lăsă să se vadă un geam de sticlă şi după ce ochii ei se 
deprinseră cu perspectiva neobişnuită, putu să zărească 
dedesubtul ei o încăpere mică, luminată probabil din tavan. 

Nu avu vreme să inventarieze amănuntele camerei; ochii ei 
erau aţintiţi pe figura care şedea pe marginea patului. Acea 
persoană îşi lega cu batista o rană de la mână şi mai întâi nu o 
recunoscu. Apoi omul de jos ridică privire, căci, cu toate că nu 
putea să vadă pe cei din camera de sus, auzise deschizându-se 
trapa. 

Ea rămase cu ochii goi şi scoase un țipăt, căci acel de jos era 
Larry Holt şi el era prins cu un lanţ de gleznă. 


Capitolul 41_ 
DIANA IMPINGE O PARGHIE 


Dearborn îi cuprinse mijlocul cu braţul şi o trase din camera 
aceea în salon. Când îi dădu drumul, genunchii i se înmuiară şi 
căzu jos. 

— Totul trebuie făcut aşa cum se cuvine, zise d-rul Yudd cu 
gravitate. Noi nu putem îngădui o scenă vulgară. Nu-ţi exprim şi 
părerea ta frate? 

— Intocmai, dragul meu, răspunse David Yudd. 

Diana îl fixa de jos, unde se afla şi tremurând îşi sprijinea 
bustul pe braţe. 

— Ce aveţi de gând să faceţi cu el? întrebă ea disperată. Fraţii 
se uitară iarăşi unul la altul. 

— Spune-i tu, doctore, zise prietenos David. 

D-rul Yudd clătină din cap. 

— Scumpul meu David, socot că tu ar trebui să i-o spui, 
răspunse. Tu eşti atât de delicat în chestiunile astea, să nu-ţi fie 
de deochi; şi apoi - aminteşte-ţi că e soţia ta! 

David se aşezase şi se aplecă peste braţul jilţului aţintind ochii 
asupra Dianei. 

— După ce voi fi terminat cu el, zise David, îl voi îneca. 

Ea sări în sus, ţinându-şi gura acoperită cu mâna. 

— Dumnezeule! gâfâi ea. 

Fata recunoscu, ca printr-o fulgerare, înfricoşătoarea realitate. 
Oamenii aceştia erau nebuni! 

— Să citesc? întrebă încet David. 

— Da, da, citeşte, zise ea curioasă. 

După ce va termina de citit, îl vor omori pe Larry! Acest gând o 
obseda, pe când îndrepta faţa-i răvăşită spre cei doi oameni. 
Vanitatea maniacului era măgulită şi el îşi trăda excitarea citind 
bâlbâind primele două pagini ale manuscrisului său. 

Apoi vocea lui deveni mai calmă şi fata pricepu într-un chip 
miraculos, că el atribuia acestor cuvinte moarte şi fără vlagă, o 
frumuseţe pe care numai mintea lui o putea concepe, dar pe 
care într-un mod extraordinar, i-o împărtăşea şi ei. D-rul Yudd 
lunecase din scaun pe blana mare de urs de dinaintea focului şi 
şedea cu picioarele încrucişate, cu mâinile împreunate înaintea 
lui, cu faţa-i mare, entuziastă, întoarsă înspre fratele său. Şi aici 
mai era o altă împrejurare ciudată pe care o remarcă 
înmărmurită. Rândurile acelea, îi păreau minunate şi celuilalt şi 
când el se oprea, mulţumit de sine, ca şi cum ar aştepta aplauze, 
doctorul era întotdeauna acela care-i anticipa dorinţa. 

— Minunat, extraordinar! Nu e el un adevărat geniu, d-şoară 
Stuart? întrebă Stephen. 

Ea se uită iute la celălalt, aşteptându-se să-l vadă ruşinat, dar 
el şedea semet cu pieptul scos, cu un zâmbet mulţumit pe faţa 
grosolană, cu o expresie de bunăvoință în ochi. 

— Aceasta nu e opera mea cea mai bună, zise David, ca şi 
cum i-ar fi citit gândurile. Vă place nu-i aşa? 

— Da, răspunse încet fata... Continuaţi vă rog. 

Ea spera să-i ţină astfel ocupați tot lungul nopţii. Ştia că poliţia 
îl va căuta pe Larry şi poate că era vreunul acolo, care să 
cunoască această casă din Chelsea. Dar speranţa aceasta a ei 
avea să fie spulberată şi inima îi zvâcni cu putere, când îl văzu pe 
David închizând manuscrisul şi punându-l drăgăstos pe masa de 
lângă el. 

— Frate, zise el, cred... 

Doctorul făcu semn de înţelegere. 

— Şi va fi un lucru minunat şi un frumos început pentru toată 
fericirea care ne aşteaptă, dacă această mână frumoasă... 

El luă mâna Dianei, care nu se mai împotrivea, într-a lui şi 
iarăşi nu-şi termină fraza. 

Scoase cheile din buzunar, cheile pe care Flash Fred le copiase 
cu atâta grijă şi pe care Larry, la rândul său le copiase şi porni 
spre uşa pe unde fata intrase în odaie. 

— Vrei să vii pe aici, scumpă d-şoară? întrebă el. Ea şovăi, apoi 
adunându-şi tot curajul, îl urmă pe scară în jos. La capăt era 
iarăşi o uşă. Ea văzu o cameră mică plină cu maşini căci el 
făcuse lumină. Apoi se duse la alt buton. 

— Vei avea cinstea să-l eliberezi pe prietenul nostru - noi nu-i 
vrem nici un rău - pe dl. Holt. 

— Să-l eliberez? întrebă ea răguşită. Ce vrei să înţelegi cu 
asta? 

Ea ezita cu mâna pe pârghia cea neagră din perete. 

— De ce nu deschideţi uşa şi nu-i daţi drumul? întrebă ea 
bănuitoare. 

— Asta va deschide uşa şi-i va da drumul. Crede-mă scumpo, 
în ceasul acesta nu te-aş înşela. 

Doctorul era acela care vorbea pe tonul cel mai blând şi ea nu 
mai şovăi. In creierul ei era un adevărat vârtej. 

— Să mergem înaintea lui! zise doctorul şi celălalt puse braţul 
în jurul umerilor ei. Ea se cutremură, dar nu încercă să se opună 
şi aşa o conduse el pe scară în sus şi înapoi în salon, închizând şi 
încuind uşa în urma sa. 

Apoi ca ea să poată ghici ori anticipa intenţiile lui, braţul din 
jurul umerilor ei o strângea ca un cleşte la pieptul bărbatului 
voinic. 

— E soţia mea, frate, nu-i aşa? zise el. 

— Desigur că e soţia ta, zise doctorul. Căci lumea e a ta, 
scumpul meu, poţi alege şi culege orice vrei dintr-însa! 

Era împietrită de groază, incapabilă de a face o mişcare. De ce 
nu venea Larry? Apoi cu aceeaşi bruscheţe cu care o apucase, 
Dearborn îi dădu drumul şi îi luă mâna îngheţată în a lui. 

— Vino înapoi la foc, nevastă, zise el. Am să termin actul al 
treilea al acestei mari opere şi până atunci dl. Holt va fi mort. 


Capitolul 42 
CURSA 


Larry şedea pe patul de fier din celulă, ţinându-şi capul 
îndurerat. El anticipase unele moduri de încheiere ale aventurilor 
acestei nopţi, dar niciodată nu-şi închipuise că va fi prins într-o 
cursă ca un şobolan şi că misterul lojei A va fi dezlegat într-un 
chip atât de îngrozitor. Aşadar aceasta era explicaţia morţii lui 
Gordon Stuart. El acceptase invitaţia d-rului Yudd de a merge cu 
el în loja acestuia şi, aici, dăduse de figura sinistră a lui 
Dearborn. Fusese ameţit cu un drog sau cu o lovitură, a căzut în 
nesimţire şi apoi John Dearborn l-a transportat în braţele 
vânjoase prin culoar şi apoi de aici în casa Morţii. 

Voia să afle lungimea lanţului, căci socotea el, mai avea timp 
destul. Dearborn trebuia să fie aici. El auzi zgomotul uşii de sus 
privi într-acolo, dar nu văzu nimic. Mai aşteptă o jumătate de oră, 
apoi răsturnă blocul cel mare de piatră de care era fixat lanţul. 
înainte ca să poată arunca ochii pe sacul pe care-l lăsase în vizita 
precedentă, lumina se stinse. 

Din întâmplare el nu prevăzuse această posibilitate şi răsuflă 
adânc, tare plictisit. Sacul era acolo: degetele lui îl dibuiră şi-l 
traseră afară, apoi pipăiră cheile de dinăuntru. Dacă ar fi fost 
lumină, nu ar fi fost greu să o aleagă pe aceea care descuia 
cătuşa; dar acum el încercă trei din ele şi nici una nu se potrivea 
în bronzul din jurul gleznelor sale. 

Auzi un sunet adânc, şuşuitor, cum face apa când e vărsată 
dintr-o sticlă; şi apoi simţi la picioare un vârtej de aer rece. Mai 
încercă încă o cheie; dar nici asta nu se potrivea. Mai rău încă, ea 
rămase înţepenită în gaură şi nu o mai putea scoate. 

Auzea vâjâitul apei, care venea prin găurile mici din perete ale 
unei pompe. El trăgea de cheie; picături mari de sudoare îi 
lunecau pe obraji şi apoi răsuflă uşurat, căci izbutise să scoată 
cheia. Apa îi trecea acum de ghete şi creştea repede. 

Nu mai rămăsese decât o singură cheie de încercare. Celelalte 
erau prea mari pentru acest lacăt. El o scoase, dar inelul se 
agăţă de sfoara sacului, în care le pusese şi cheia căzu în apă. El 
pipăi, dar ea dispăruse. Mereu băga mâna în apa clocotitoare şi 
degetele lui căutau de-a lungul podelei aspre de beton. Deodată 
o găsi. Cătuşa se deschise şi el era liber. 

Mai erau încă două uşi şi el ştia că acuma, când apa apăsa aşa 
de greu asupra lor, va trebui să-şi încordeze toate puterile ca să 
le deschidă. Apa îi ajungea acum până la mijloc: el trecu prin ea 
de-a lungul culoarului şi urcă cele două trepte, ţinând sacul 
impermeabil între dinţi. Cheia se învârti destul de uşor, dar nu 
era o clanţă cu care să o deschidă şi în fiecare clipă presiunea 
apei creştea. El strânse dinţii şi, apucând cheia în amândouă 
mâinile, trase cât putu de tare. 


Capitolul 43 
NEBUNIA LUI DAVID 


Diana auzise grozavele cuvinte fără a le pricepe sensul. 

— Până atunci dl. Holt va fi mort. 

Ea deschise gura ca să ţipe, dar nu putea scoate nici un sunet. 
Ea l-a omorât pe Larry! Mâna ei a împins pârghia, care l-a înecat! 
Acesta era cuvântul de care se folosise Yudd. 

Ea luă o atitudine de atenţie încordată, dar ochii şi mintea ei 
erau la pândă şi când David Yudd se aplecă înainte, ea văzu ceva 
ce făcu să-i bată inima de nădejde. 

Haina lui era deschisă şi în locul unde braţul trecea prin vestă 
se vedea o dâră a cămăşii albe şi pe această dungă albă, se 
zărea o linie neagră. Ea privi încă odată şi văzu un pistol 
automat, ţinut subţioară, într-o îmbrăcăminte. 

El era la mijlocul unei scene pasionate de dragoste, când 
mâna ei se repezi înainte şi se închise peste ţeavă. Cu o 
smucitură scoase arma, apoi sări înapoi, răsturnând măsuţa, pe 
care era pusă tava ce i se adusese de mâncare. 

— Dacă te mişti, te împuşc, zise ea gâfâind. Deschide uşa şi 
dă-i drumul! 

Cei doi oameni săriră în picioare şi se uitau ţintă la ea. 

— Deschide uşa! zbieră ea şi dă-i drumul lui Larry Holt de nu, 
te ucid! 

David se încruntă şi puse mâna pe etajera sobei. Ea văzu că 
mâinile lui ating un buton şi când lumina se stinse, ea trase. 
Explozia o asurzi. După o clipă numai, ea simţi mâinile lui 
puternice în jurul ei. Fu aruncată pe fotoliu şi David stătea 
înaintea ei privind-o fix. 

— Mi-ai întrerupt cititul! zise el aproape plângând cu sughiţuri. 
lar d-rul Yudd cu figura încruntată, se uită speriat, când la ea, 
când la fratele său. Şi acum, zise David cu vioiciune, nu vreau să 
mă mai cunun cu tine! 

Mâna lui mare apucă marginea bluzei ei şi o ridică în picioare. 
Apoi cu un capriciu spontan de nebun, îi dădu drumul. 

— Frate, cred, că a murit! zise el întorcându-se înspre doctor. 
Acesta răsuflă uşurat şi făcu un gest afirmativ. 

— Da, acum e mort, zise el. Mi se pare că apa se ridică cuo 
repeziciune de un picior în două minute. 

— Cred că ar trebui să-l vadă! zise David neţinând seama de 
ruga ei fierbinte. 

— Nu e lumină acolo, răspunse doctorul şi clătină din cap. 

— Aşa-i, nu este! Ce prost sunt! Intotdeauna stingeam lumina, 
zise David căruia părea că îi trecuse accesul de furie. 

— Atunci apa vine prin micile găuri de jos din celulă şi vine 
tare, tare repede. E pompată de pe acoperişul casei. Ştiu, acolo 
avem o cisternă mare, urmă el, şi persoana pe care o înecăm, nu 
se poate ridica în sus, din cauza greutăţii ce atârnă de picioarele 
ei. 

Ea ascultă înmărmurită. Era un coşmar, îşi zicea ea, şi îndată 
se va trezi. 

— Şi durează mult ca să pompezi afară apa! Era foarte 
necugetat din partea lui. Să dea atât de mult de lucru! 

David tot vorbea înainte şi pentru prima dată fratele lui îl privi 
cu îngrijorare. 

— A trebuit să uscăm patul, urmă David. Şi ai băgat de seamă 
frate lanţul era ruginit. Asta nu e bine. M-au durut ochii când am 
văzut. El se întoarse spre Diana şi o privea gânditor. 

— Soţia mea, zise el în şoaptă, şi ochii lui se înflăcărară 
deodată aşa de mult, că ea se sperie. Soţia mea, zise el încă 
odată şi o trase înspre el scoțând un zbieret oribil de fiară, care o 
făcu să se cutremure. 

— Acum te-am prins Yudd! El se întoarse brusc. Cineva intrase 
în cameră şi sta cu un revolver îndreptat ţintă spre inima lui. 

Era Larry Holt. 


__ Capitolul 44 
SFARŞITUL VANATORII 


— Nu mişca! zise Larry. Orice rezistenţă e inutilă. Ascultă! În 
hol se auzi o pocnitură uşoară. 

— Sunt poliţiştii, care au intrat în casă, zise Larry scurt. 

David o împinse încet pe fată de lângă el şi se întoarse spre 
noul venit, privindu-l pe sub sprâncenele stufoase. Larry nu-l 
văzu mişcând mâna, aşa de repede fusese mişcarea. O adiere, 
trecu pe lângă obrazul lui, dintr-o tăblie săriră aşchii şi fata 
aproape leşinată auzi două împuşcături ca una singură. 

David Yudd stătu o clipă în picioare, apoi se clătină. 

— Frumoasele mele piese, zise el şi se prăbuşi. 

Apoi, fără a mai scoate o vorbă, se prăvăli jos mort. 

— David! David ! strigă doctorul Yudd şi se aruncă peste trupul 
lui. 

Apoi doctorul se ridică. El veni la Larry şi puse mâna mare pe 
aceea a detectivului, ca un copil speriat. Larry era aşa de copleşit 
de toată această tragedie, că nu putea să vorbească. 

—lîmi pare rău, zise el cu glasul răguşit. Bietul băiat! Se uită la 
Larry Holt lung şi fix. 

— D-le Holt, zise el. M-am purtat copilăreşte, dar sunt perfect 
sănătos la minte. lau asupra mea întreaga răspundere a tuturor 
faptelor mele - şi a faptelor fratelui meu. 

Harvey intrase glonţ în casă şi rămase locului martor mut al 
celor petrecute, până ce Larry îi făcu semn. 

— la-l! zise el. 

— Imi pare rău că nu am terminat cu voi, zise d-rul Yudd pe 
când fu dus la poliţie. 

Fata se aruncă în braţele lui Larry. 

— Acesta e sfârşitul drumului tău, şopti el şi ea aprobă cu 
capul. Când veniră în vestibul, unul din poliţiştii de acolo îl salută. 

— L-am prins şi pe servitor, domnule. Era încuiat în altă parte 
a casei. 

— El nu ştie nimic de toate astea, zise Larry. Poţi foarte bine 
să-i dai drumul. 

Un domn înalt veni prin uşa spartă, care, după cum Larry văzu 
acum ducea în dependinţele servitorilor. El se apropie de fată şi-i 
luă mâna într-a lui. 

— Ai trecut prin întâmplări teribile, domnişoară Stuart, zise el. 

Ea recunoscu pe inspectorul şef şi încercă să zâmbească. 

— Maşina mea e afară Larry, ar fi bine să vii cu mine. Harvey 
are să-l aducă pe d-rul Yudd. 

Se întoarseră la Scotland Yard şi până acolo Larry vorbi foarte 
puţin. El şedea lângă Diana, cu mâna lui într-a ei şi răspundea 
scurt şi fără multe explicaţii la întrebările şefului. 

Larry începu să povestească. 

— John, zise el. Sper că n-ai să raportezi asta guvernului ca o 
ispravă de a mea. 

Sir John se uită la ea întrebător. 

— Desigur că o voi face, răspunse el. Cine altul are meritul? 
Larry puse mâna pe umărul fetei. 

— lată, cel mai bun detectiv, pe care Scotland Yard l-a avut de 
mulţi ani încoace, zise el. 

Diana începu să râdă. 

— Tu prostule, îl tachină ea, desigur că nu-i aşa. Cine ar fi fost 
cel mai bun detectiv, care ar fi putut să se ocupe de afacerea 
asta? 

— Tu, răspunse el. 

— Cel mai bun detectiv ar fi fost d-rul Yudd, dacă ar fi fost în 
serviciul nostru. El era mai bun, pentru că ştia cel mai mult în 
această afacere, cunoştea toate secretele pe care noi ne 
căzneam să le dezlegăm. Eu aveam în parte aceeaşi situaţie; şi 

eu eram implicată. O dată ce am aflat că eu însumi eram Clarisa 
Stuart m-am putut mistifica. Căci o dată ce s-a aflat că biata 
Emma - eram cât pe ce să-i zic mătuşă - că biata Emma Ward era 
femeia de serviciu care-l văzuse pe tatăl meu şi-l lăsase într-o 
stare de surescitare, în mintea mea nu mai încăpea nici o 
îndoială că el era tatăl meu. Şi o dată ce lucrul acesta era 
lămurit, restul era foarte uşor. 

Da, Larry eşti şi ai fost straşnic! 

Larry clătină din cap zâmbind. 

— Oricum, n-are nici o importanţă al cui e meritul, zise şeful 
serios. 

— De ce? întrebă Larry cu mirare. 

— Pentru că e tot în aceeaşi familie, zise Sir John şi fata se 
roşi. 

— Spui un mare adevăr, Sir John, zise ea. Şi chiar acum am să- 
l iau acasă. 


Capitolul 45 
TREI ŢIGARETE 


Două luni mai târziu d-rul Yudd şedea pe marginea unui pat 
mic de tot şi fumase trei țigarete una după alta. Deodată uşa 
celulei se deschise şi Larry Holt veni înăuntru. Yudd se sculă în 
picioare şi salută cu un zâmbet pe vizitatorul său. 

— Holt, ai făcut foarte bine că ai venit, zise el. Aveam de gând 
să nu spun nimic, dar, în împrejurările actuale, socot că e corect 
faţă de un om în situaţia d-tale, care a consacrat acestei afaceri 
atâta muncă serioasă şi excelentă, ca să afli adevărul. 

El era foarte sincer şi Larry o ştia. 

— Fratele meu David şi cu mine - şi lucrul acesta îţi va fi uşor 
să-l înţelegi - ne iubeam foarte mult încă din frageda noastră 
copilărie. Amândoi am fost părăsiţi de mama noastră, de când 
eram foarte tineri şi tatăl nostru era un om excentric, care nu se 
prea pricepea la copii. Aşa am crescut noi şi am mers la aceeaşi 
şcoală şi tot împreună am urmat la universitate. 

II iubeam şi-l admiram pe David mai mult ca orice, zise 
doctorul coborând glasul şi privind în jos. 


143 


- EDGAR WALLCE - 


Larry făcu un gest înţelegător. El remarcase aceste sentimente 
la amândoi. 

— Sper că nu crezi că-ţi port necaz pentru că l-ai omorât pe 
David, zise el. Când tata a murit, urmă el, ne-a lăsat Greenwich 
Insurance Company, o afacere mică, sărăcăcioasă, care era 
aproape să dea faliment. Pot spune drept şi cinstit că niciodată n- 
am respectat sanctitatea vieţii omeneşti. Pentru mine o fiinţă 
omenească e ca şi orice vietate - un fel de Lew mut - explică el 
fără sfială şi Larry abia putu să-şi stăpânească înfiorarea când 
auzi felul uşuratec în care vorbea de acea epavă omenească, îţi 
spun asta înainte de a merge mai departe ca nu cumva să 
aştepţi o atitudine de căinţă din partea mea. Dacă o faci, vei fi 
decepţionat. Afacerea pe care am moştenit-o fratele meu şi cu 
mine, era în stare de faliment şi cred că buna idee pentru 
operaţiunile noastre ulterioare, ne-a venit când a trebuit să 
plătim o pierdere suferită de excentricul nostru tată, într-o 
afacere pe care n-ar fi trebuit să o încheie, niciodată. 

Ideea planului era în parte a mea şi în parte a lui David. Ne-am 
început experimentările cu trei luni mai târziu, când am înecat un 
om al cărui nume n-am nevoie să ţi-l spun, deoarece n-ar fi de 
nici un folos, căci nimeni n-a fost învinuit de moartea lui. L-am 
asigurat în biroul nostru - un lucru foarte simplu - fără ca el să 
ştie ceva de asta. Eu însumi iscălisem raportul medical şi David, 
care era un desenator de talent, pe lângă faptul că era un inginer 
strălucit - carieră pentru care se specializase - a iscălit în numele 
lui toate hârtiile necesare. Am ales omul cu mare băgare de 
seamă. Era un tip care nu avea prieteni şi era un fel de pustnic. 
Poliţa fusese concepută plătibilă în favoarea unui nume fictiv pe 
care fratele meu îl luase în Scoţia, unde-şi mobilase o căsuţă şi 
unde locuia pentru a-şi completa colecţiile. 

La moartea lui, am pus mâna pe o sumă mare de bani, pentru 
că reasigurasem polita şi nu aveam altceva de făcut decât să 
adunăm banii de la subscriitori. Fratele meu a fost întotdeauna 
un fel de poet şi pe când era la Oxford a scris două sau trei piese 
de teatru, pe care directorii teatrelor din Londra le-au refuzat. 

— Teatrul Macready era proprietatea voastră, nu-i aşa? întrebă 
Larry şi doctorul înclină capul. 

— L-am cumpărat acum câteva timp, cu scopul de a juca 
piesele scumpului meu David, zise el. Asta era singurul scop al 

vieţii mele: să stabilesc renumele lui David. Foarte curând el 
luase numele de Dearborn şi e foarte ciudat, că n-ai alăturat 
numele, care apărea pe afişele teatrelor acum şase ani, cu acela 
al cuviosului John Dearborn. 

— Ba le-am alăturat, zise Larry şi am tras şi concluziile, dar 
abia într-o fază târzie a cercetărilor. 

— Experienţa următoare am făcut-o cu un om numit - ei,nue 
nevoie să-ţi spun nici acest nume, zise el. A trebuit să aşteptăm 
un timp rezonabil până să luăm din nou bani reasigurătorilor. Şi 
atunci s-a întâmplat un fapt nenorocit. Unul din funcţionarii noştri 
a descoperit că persoana căruia i s-au plătit banii, era fratele 
meu. El a aflat-o printr-un simplu accident şi a început să-l 
şantajeze pe David. La urmă, temându-se de consecinţele 
acestei acţiuni, el a furat de la birou o sumă considerabilă de 
bani şi a plecat în Franţa. David l-a urmărit şi l-a împuşcat la 
Montpellier. Partea asta a povestirii o ştii foarte bine, domnule 
Holt, zise el zâmbind cu veselie. 

Şi acum am ajuns la afacerea Stuart. David, care făcea multe 
cercetări pe cont propriu, dispăruse, după cum ştii ca o 
consecinţă a celor văzute de Flash Fred. l-am făcut o 
înmormântare frumoasă şi..., el şovăi. 

— Şi mortul era fratele lui Lew, adăugă foarte serios Larry. 

— Intocmai, recunoscu doctorul. Era un om îndrăzneţ şi a 
trebuit să plece! Toate erau acum foarte simplificate, explică el. 
Fratele meu construise frumoasa noastră casă şi camera morţii 
cu apa, pompa şi ventilaţia, totul fusese născocit de geniul lui. 
Ideea mea a fost ca să cumpărăm Căminul Todd şi, lucru curios, 
efectuasem cumpărarea încă înainte de a fi necesar ca scumpul 
David să dispară. Probabil că Grogan nu ţi-a spus că am căutat în 
toate chipurile să-l convingem să vină la Macready Theatre ca să 
vadă reprezentarea uneia din dramele fratelui meu. El a scăpat, 
dar nu printr-o înţelepciune supraomenească, ci pentru că 
poseda viaţa de rând a şobolanului, care umblă prin prejurul 
cursei, ştiind că obiectul acela e o cursă, neputându-şi explica 
cum funcţionează. 

— Acum să revenim la Stuart, zise el. 

Stuart a venit. Fratele meu, bineînţeles că nu era acolo; dar 
era destul de aproape şi la îndemână în caz că aş fi avut nevoie 
de el. Lojile A, B şi C nu erau niciodată vândute publicului. Spre 

surprinderea noastră, el a sosit foarte surescitat şi fericit şi ne-a 
spus, că a găsit o fiică. Şi atunci pentru prima dată am aflat că el 
nu era un străin obscur, ci un om foarte bogat. 

L-am luat înapoi acasă, el a venit de bunăvoie şi acolo am 
discutat, iubitul David şi cu mine, despre ce trebuia să facem. 
Am ajuns la concluzia că nimic hotărât nu se va putea obţine de 
la omul acesta dacă-l lăsam să trăiască şi era mare nevoie, era o 
necesitate vitală chiar, ca să ne intre imediat banii. Cheltuisem o 
mulţime de bani, câteva sute de mii de livre, zise el cu nepăsare, 
pe când îşi aprindea a doua ţigaretă, cu comori de artă şi alte 
sute de mii de livre cu teatrul, şi eram grozav de strâmtoraţi. Am 
hotărât ca Stuart să moară. 

— Stuart s-a luptat, zise el scurt. Apropos, d-le Holt, cred că 
bănuiesc pe drept cuvânt că unul din butonii mei de manşetă, 
care mi-a fost smuls în luptă, a fost găsit de d-ta. Unde l-ai găsit? 

— În mâna mortului! zise Larry şi d-rul Yudd clătină din cap. 

— Mă temeam eu că nu am fost cu destulă băgare de seamă, 
zise el. Dar mă bucur pentru că socoteam că vina era a lui David 
- David era dezordonat în anumite privinţe. 

— Stuart ne povestise totul despre femeia de serviciu, ne 
dăduse adresa ei şi atunci pe loc am hotărât să o găsim pe acea 
Clarisa şi să o căsătorim cu cineva. El înălţă din umeri. 

— Nu avea nici o importanţă cu cine câtă vreme puteam, 
înainte de toate să-i dovedim naşterea şi să-i administrăm 
zestrea. 

A doua zi fratele meu începu să facă cercetări pentru a 
controla povestea omului, dar a întâmpinat dificultăţi. Dispăruse 
femeia care administrase pensiunea. Şi chiar promisiunea unei 
recompense nu dăduse nici un rezultat. Nu ne-a fost greu să 
găsim şi să o prindem pe femeia de serviciu. Orbul Jake - care 
era un servitor credincios al nostru - Orbul Jake, după cum ţi-am 
spus, a prins-o, şi din informaţiile ce ne-a dat, am putut-o urmări 
pe Clarisa Stuart până am identificat-o cu Diana Ward. Pentru 
luminarea dumitale pot să mai adaug, că cercetările nu au durat 
mai mult de o jumătate de zi. 

— Doctore, aş vrea să-ţi pun o întrebare, zise Larry încet. De 
cine a fost aranjat accidentul din ascensor? 

— De David, zise doctorul zâmbind uşor. David era la etajul 
superior şi el era acela care a aruncat diferite obiecte în capul d- 

tale. Pe urmă el a putut să plece foarte uşor prin acoperiş, la 
clădirea de alăturea. 

Şi acesta, domnule, este sfârşitul povestirii mele. El luă a treia 
ţigaretă, pentru că pe a doua o fumase foarte repede. 

— De ce l-aţi cruțat pe Lew? întrebă Larry. El era unul din 
ajutoarele voastre şi cunoştea secretele. 

— Eram dispus să cruţ pe oricine, numai dacă viaţa mea nu 
era primejduită, zise Yudd. Bineînţeles că nu admiteam ca toate 
planurile mele măreţe să se năruiască prin moartea unui 
nemernic de cerşetor, care era absolut inofensiv. Ucideam numai 
când era necesar ori profitabil, zise el. Orbul Jake avea şi 
răzbunările lui personale: aşa atacul lui împotriva Fannyei 
Weldon era numai o afacere personală a lui, în care noi nu 
aveam nici un amestec. Un om intră pe uşa celulei, un om scund, 
îndesat, cu capul gol. D-rul Yudd trase odată lung din ţigaretă, o 
aruncă pe podeaua celulei şi o călcă cu piciorul. 

— E călăul, mi se pare? zise el pe un ton glumeţ; şi se 
întoarse, punând mâinile la spate. 

Omul vânjos i le legă strâns şi preotul îmbrăcat în odăjdii albe 
ale cărui servicii le refuzase şi care aştepta afară la uşa celulei, 
porni încet, alături de doctor. 

Trecu un minut şi apoi se auzi o troznitură, care sună ca 
tunetul în urechile lui şi-l făcu să tresară. Era zgomotul făcut de 
căderea securii. 

D-rul Yudd se întâlnise cu fratele său iubit. 

